**Антон Антонов – Тонич**

**Автобаза Желъдна**

# 1

Есенният ден тихо си отиваше.

По тесния планински път, който се виеше между голи ридове и стръмни бърда, загърната със стари иглолистни гори, пълзеше прашен камион. Той се тътреше изтежко по нагорнището – задъхан и като че ли някак насила.

Слънцето залязваше, мека розовина обвиваше вече боровата стена – смълчана и неподвижна, потънала като че ли от памтивека в някаква сънна тишина. Един зрак улучи стъклото на камиона, усмихна му се и мигом го позлати.

Шофьорът – възрастен човек с лице, нашарено от дълбоки бръчки като с просфорник – не прие усмивката, дори се начумери. Той вдигна лявата си ръка над очите, примижа и някое време продължи да управлява с другата. Но идеха остри завои, тежкият волан искаше и двете му ръце, затова побърза да спусне пред лицето си тъмната, целулоидна козирка, която придържаше над предпазното стъкло кочана с пътните листове.

– Татенце, ще го търсиш после туй слънце! – подхвърли шеговито момъкът, който седеше до него и внимателно наблюдаваше движенията на ръцете му.

– И още как! – въздъхна бай Господин, като превключи скоростта. – Нали знаеш приказката за онуй циганче?

Младежът го погледна. Лицето на стария, макар и набраздено цялото, беше приятно и някак свенливо-добродушно. Лесните хитрости не бяха намерили място дори в очите му, видели сигурно много пътища в живота – и гладки, и стръмни, и всякакви опасни завои.

Пътят се запровира нагоре, между самите дървета, и плътната им зелена сянка тутакси погълна оранжевото зарево. Сега залезът докосваше само вършините на боровете. А когато камионът излезе от гората, слънцето си беше отишло, но отвъд близкия рът някой сякаш бе запалил голям огън и един продълговат, червеникав облак се влачеше отпреде им като огромна лисича опашка.

Преди час, когато тръгнаха с камиона, очите на момъка лепнеха за сън. Той беше пътувал цял ден с влака и затова тихото ручене на мотора начаса го унесе. На времето, преди петнайсетина години, така бързо го приспиваше и шепнещото вретено на майка му, когато нощем предеше чуждо…

Но щом навлязоха в усоите, той се разсъни. Грабна го зелената тишина, усмихнаха му се златните реси на елите, гигантските борове го приветстваха с „добре дошъл“, но сдържано и с много достойнство… И той се дивеше на бърдата и доловете, на жълто-кафявата черга от листа, която есента беше постлала край пътя, на залязващото слънце и на боровете, които сякаш закачаха облаците с изострените си върхове. Омайваше го и глъбината на небето, и тишината, която изведнъж се сменяше с бълбукането на потоците, и зейналата паст на дълбоките и отвесни долища, накъдето беше страшно дори да се погледне.

Когато преминаваха едно глухо усое, дето от крайпътните голи и назъбени скали сълзеше «кристална вода, младежът зърна костенурка. Тя пресичаше влажния път бавно и с такова достойнство, сякаш всичко наоколо принадлежеше само на нея. Видя я и бай Господин, но малко късно, затова може би не стори нищо да я запази.

Тогава спътникът му мигновено се пресегна, хвана неочаквано волана и силно го възви надясно, към скалите. А в следващата секунда, преди още старият да разбере какво точно става, отново бързо и меко го изправи.

– Виж ти! – възкликна учудено бай Господин. – Хубава работа! Зарад някаква гадинка щяхме да забием носове в скалите… – Но гласът му не беше сърдит.

– Че една костенурка малко нещо ли е? – отвърна шеговито момъкът. – Живяла някакви шейсет-седемдесет години и още толкова има да живее! А сега отведнъж – гази!… Не иде!

– Бе то че не иде, не иде… – вдигна рамене старият. – Мене да питаш, и мравките биля не са за газене – и те душа носят… Ама сам видиш пътя – кривнеш ли педя, току гледай, изшмулил си се в някоя пропаст…

Владимир – така се наричаше момъкът – обърна лице към стария.

– Случвало ли се е таквоз нещо към нас?

– И още как! – махна с ръка бай Господин. – Посред лято се преби Стойчо… А зимъска други двамина се затриха.

Момъкът подсвирна. Медалът, разбира се, имаше и опака страна.

– Този Стойчо беше голобрад като момиче… – продължи бай Господин. – Пък песнопоец, халал му вяра!… От Доспат комай дойде… Овчар един го съпикасал, като падал, та разправяше сетнена… Петнайсетметровите трупи се премятали надолу в пропастта като детски джелици…

Владимир не отговори, обърна очи надясно. Небето беше загубило постепенно цвета си – потъмняло, постилаше кадифето си, готвеше се да посрещне звездите.

Мълчеше и бай Господин, вторачен пред себе си. Напред, в скута на пътя, който се изкачваше по насрещния скат, впери очи и момъкът. И тъкмо навреме! Към тях с голяма скорост летеше тежък, шесттонен камион. Шофьорът се спускаше по стръмнината с угасен мотор, разчиташе, изглежда, само на спирачки. А в следващия миг Владимир почувства, че не се надяваше и на тях, защото, като минаваше през ямите, камионът подскачаше, сякаш го бяха изтърколили надолу празен, без водач.

– Луд! – ахна момъкът.

И като не вярваше твърде в рефлекса на бай Господин, за частица от секундата възви кормилото към себе си. Камионът изтропа и заседна в канавката, на една крачка от пропастта, а другият профуча бясно надолу.

Старият, прежълтял, вдигна ръка да се прекръсти. В дълбеите на бръчките по челото му беше избила студена пот.

– Изтегли ръчната спирачка! – нареди тихо Владимир.

Бай Господин бързешком изпълни заръката му.

– Излез сега, вуйко, да мина и аз… Че от моята страна се скача право долу, в деветия кръг на пъклото!

Измъкнаха се предпазливо откъм страната на кормилото и бай Господин, едва стъпил на земята, запуши цигара.

– Тоя синковец бързаше май за Армудово… Сватба има там… – въздъхна той и смукна издълбоко дима. – Жалко за дечицата му! Ще си счупи врата някой ден!…

– Познаваш ли го? – запита Владимир.

– Как не! От нашите е… Пък и кой не познава Гаванката!… Педя човек, през кормилото гледа пътя, ама ракията си носи все в джеба.

– Защо не го оправите? Нямате ли там в автобазата ръководство, началник?

– Началник ли? – Веждите на стария се вдигнаха нагоре и челото му се надипли още повече.

– Нямате ли? – повтори Владимир.

– А-а-а, има… Дал господ… – отвърна бай Господин с друг глас.

– „Дал господ“ – усмихна се неопределено Владимир.

Като подлагаше камъни зад колелата, топ съзря грижливо притъкмените към каросерията, наскоро боядисани туби за бензин. И си помисли: .Трофейни! Още ог фронта… пък изглеждат като нови – пазил ги е сякаш в пазвата си старикът!“

А бай Господин ситнеше към колата с още един огромен камък в ръце. Той се клатушкаше като паток. Угарката в устата му беше останала колкото нокът и сигурно вече пареше устните му, но той не бързаше да я изплюе.

– Ами ти, младо, откъде идеш и накъде те вее вятърът? Кой си и какво можеш?

– Аз съм най-обикновена личност, татенце! Такива като мене – милион. Че и повече…

Той извади от джеба си кафяв портфейл, издут от книжа и пожълтели снимки. Затършува чевръсто из него, измъкна изрязка от вестник и я поднесе към своя събеседник:

– Завчера прочетох това обявленийце: автобаза Желъдна търсела шофьори.

– Много ще има да търси! – прекъсна го бай Господин и махна с ръка, но тутакси млъкна сконфузено.

– Защо?

Старикът не отговори.

Моторът изръмжа, ревна яростно с гърлата на шестте си цилиндра и бай Господин с голяма сръчност измъкна камиона от канавката край пропастта. А когато отново даде газ, Владимир разбра, че до него седи отличен шофьор – колата потегли тъй леко, че ако на седалката имаше чаша, пълна с вода, от нея нямаше да се разлее ни капка.

Денят все още не се предаваше. Виждаше се и пътят отпреде им. Все така стръмен и тесен, той се лъчеше ту надясно, ту наляво – виеше се покрай гъсти шубраци, накичени с бледокафява, къдрава шума.

– Току-речи стигнахме! – обади се без особено въодушевление бай Господин.

Желъдна се откри изведнъж пред погледа на момъка. Селището се намираше в неголяма долчинка, прилична на огромно, дълбано с ръка корито. Стотината му къщурки бяха скупчени на едно място и си приличаха една на друга като шишарки.

От двете страни на селището се издигаха широки и почти отвесни скатове, покрити с гъсти гори. А по насрещния склон, който беше най-стръмен, сивееха огромни скали, тук и там нашарени с жълтеникави петна. Подаваха се необходни зъбери, в чиито основи се чернееха, подобно на дупчици в прояден кътник, тъмни зевове на пещери. По тях и кози крак не можеше да се задържи – само две-три чудновати диви овошки бяха израснали, необяснимо как, от пукнатините на самите скали, сякаш там на шега ги беше забучил с ръка някакъв великан.

– Туй е тя, нашата Желъдна… – въздъхна старикът. – Пък автобазата е пет километра отгоре. До преди десетина години никой не беше чувал дори името ѝ…

И взе отведнъж острия завой, който се изпречи пред тях. От раницата на Владимир изпаднаха две подвързани книги и тупнаха близо до педалите.

– Я виж ти! Книжници носиш!… Хе-хе-хе-хе! – Бай Господин се засмя незлобиво, снизходително и тоя добър смях сякаш извираше от корема му. – По-харно вместо тях да си беше взел един чифт ватени гащи… Хе-хе-хе!

Владимир не отвърна с шега, макар и да не беше свикнал да остава длъжен на подобни задявки. Само се поусмихна тихо и намести отново двете томчета. И тъкмо навреме, защото камионът опря на неголямо дълговато площадче. В единия му край имаше разчеперено старо дърво. А край сами него, свряна под оределите му клонаци, се сивееше дъсчена барака с разкривен надпис от варов разтвор: „Скара-бира“.

Вратата на бараката беше затворена, но от изтегленото над горния праг извито кюнче излизаше апетитен пушек, виеше се и се разсейваше над пооголелите клони на дървото.

„Късмет!“ – реши Владимир, предвкусвайки апетитната скара. И метна раницата на едното си рамо.

Бай Господин заключи грижливо вратата на кабината, опита дръжката.

– Вържи попа, да е мирно селото! – каза. – А сега да вървим!

– Къде? – попита Владимир и се огледа.

– При Ялъмов, къде… При началника… Той ще разпореди къде да кондисаш… Тук не ти е София, нямаме хотели! Неколцина сме тия, що сме довели семействата си и живеем в селото, пък другите спят горе в автобазата…

Двамата повървяха редом. Наоколо вече синееше есенният здрач.

– То за една-две нощи и аз бих те приел у дома… – кимна някак виновно старият. – Ама имам завтасала щерка и се боя да не тръгнат приказки… Нали разбираш?

# 2

Къщата, в която живееше Цвятко Ялъмов, началникът на автобаза Желъдна, се намираше на стотина крачки вдясно от площадчето. Дворът беше голям и неограден. Пътечката за вратата минаваше досами зелен, топчест чемшир, покрай сайванта за дърва и един полупрогнил, нисък кладенец.

Владимир остана да чака там, а бай Господин се отправи някак без желание към къщичката.

Замислен за своите си работи, момъкът след малко чу гласа му:

– Знаех си аз, нашият началник се свърта дома, колкото прах на тъпан. Как не се досетих, като срещнахме Гаванката!

Излязоха мълчаливо от двора.

– В Армудово отишъл, на сватбата. Седем километра е от тукана. Ние минахме наблизо, ама ха де! Ще те откарам, няма що.

Подир минута камионът излезе със запалени фарове от Желъдна и се заклатушка по друг някакъв път – още по-тесен и надупчен. Светлините предпазливо опипваха коловозите, а срещнеха ли скали – отведнъж се дръпваха като рога на охлюв.

Домът на младоженката беше в центъра, до мегдана. Постройката беше нова и незавършена в горния си кат. На високите ѝ прозорци, които гледаха към пространния двор, бяха спуснати рогозини.

В горната част на дома се отиваше по десетина стъпала, които извеждаха до малка осветена площадка. Всички се бяха събули тук в знак на уважение към стопанина и гостите му.

От време на време вратата се отваряше и хороводецът, комуто омръзваше да вие танеца из стаята и тясното салонче, излизаше на площадката и се насочваше право надолу, към двора. Хорото се изнизваше вън, сподирено от двамата музиканти-цигани и Тихол Кавалджията – куц, широкоплещест селянин. Сред най-разнообразни кривулици и викове „ха сега!“ хороводецът и всички заедно с него клякаха, без да пускат коланите си, и стоеха така захванати чак дордето паницата с бледорозово вино не спохождаше и последния играч. Кларнетът разпиляваше над главите им остри, пискливи звуци и всички, освен този, който отпиваше вино, гърлено му пригласяха.

Уморяваха ли се – разгърдени и запъхтени в прохладната есенна вечер, – играчите отново тръгваха в такт към къщата, все тъй заловени един за друг и както си бяха по чорапи.

Имаше само един, който не беше събул обувките си. Това бе хороводецът. Наздраво пийнал, този строен около четиридесетгодишен мъж не даваше ни веднъж друг да поведе хорото. Пък и никой не се опитваше да му оспори туй право. Музикантите чакаха знак от него, та да засвирят, а и той пръв подпяваше, пръв след всяко сипване чукаше по масата чашата си и казваше: „Наздравичка!“ Но следеше с очи, не се отричаше и от паницата, която час по час обикаляше гостите.

А какви очи имаше този мъжага – остри и различни по цвят, едното зеленикаво, другото светлокафяво. Затова като дете го бяха прекоросали Шарен Цвятко.

Нему беше предоставена и единствената на масата сребърна виличка, на чийто гръб пишеше: „Крадена от Втора Шуменска“.

Хороводецът се чувстваше доволен от вниманието – всички го гледаха в устата, чакаха той какво ще каже.

Но най-вече го тачеше един, комуто викаха Шишмана – дебел и не твърде млад, с все още черни, засукани по делийски мустаци. Той ненаситно бодеше най-едрите късове от мезетата, но нито веднъж не посягаше към блюдата, оставени пред драгоценния гост. Очите му, сини и мънички, взети сякаш в заем от някое дете, поглеждаха към него с особено благоговение. Той дори не го изчакваше да допие чашата си – все бързаше да я долее. А когато подхващаше с дебелите си, къси пръсти паницата с виното, за да я подаде нему, на бузестото му, червендалесто лице, нашарено тук-там с морави жилки, грейваше особена наслада.

Хороводецът отпиваше на големи глътки, облизваше тънките си устни и подаваше паницата на седналия от лявата му страна човек с длъгнеста глава, остригана до кожата.

– Ха, Гаванка, глътни и разправи за снахата, дето подпалила мустаките на свекъра си вместо лулата му!

– Аусгешлосен! – отвръщаше дрезгаво Гаванката, чието име всъщност беше Методи. – Да ме убиеш, без мезе не пийвам! Мезето е хастар на виното!

Но тутакси поемаше паницата, смучеше жадно цяла минута и едва тогава се досещаше да хапне какво-що.

И сега, след като отпи издебело, Методи задържа паницата пред хлътналите си гърди и заприказва:

– Метнал съм се аз на вехтия, царство му небесно… На бащата… Без мезе – никс! Еднажди бил той с кума си на някакво кръщене… Пили, що пили, накюмурили се здравата и като се кратило мезето, кво мислите? Притоплили гайдата и я нарязали! Нà, туй е честен кръст!

Гърленият смях на Гаванката, сподирен от другите, огласи голямата стая, в която седяха мъжете.

– Я разкажи, Гаванка, как оженихте Кавалджията! – обади се хороводецът.

На времето на Гаванката и Шишмана хрумнало как да сватосат куция и грозен Тихол. На един имен ден завели в далечно село Кавалджията да свири, турили го да седне на едно трикрако столче и му наредили да не става от него, та да не се разбере, че е недъгав. Сетне пратили да повикат момата и баща ѝ.

– Де е момъкът да го видя? – рекъл бащата още отвън.

А женихът се обадил скромно:

– Не съм за гледане ази – за слушане съм!

И засвирил с кавала. Свирил час, два, без да става от стола си, и така омаял всички, та на края и момата, и баща ѝ не забелязали, че е хром – направили годежа. Но до сватба все пак не се стигнало. Когато трябвало да занесат даровете, Кавалджията и приятелите му тъй се запили, че отишли при момата един ден по-късно, изпокаляни като шопари. Бащата на момичето насъскал кучетата отгоре им – прогонил ги пред очите на събраните гости.

– Туй не е толкоз интересно! – каза Шишмана, след като Гаванката свърши. – Я разправи ти как заминахте с Тихол на работа в Германия!

Гаванката отпи издълбоко от виното.

– То беше в четирсет и втора… – подхвана той. Гласът му беше дрезгав и приличаше на грач. – Пък Кавалджията куц… За свирня става, и за чепкане вълна става, ама за юнашка работа – не, холан! Аусгешлосен!… Комисия имаше, отбираха и не рачеха хора нишанлии…

Гаванката бодна парче сирене, лапна го и продължи с пълни уста:

– Тогаз пратихме на комисията друг вместо него – Гатю Яворчанина. Бабач и полвина! И, то се знае, гледаме на списъка – Кавалджията приет!… Начело!… Харно, ама нали сетненка, при тръгването, ще го видят, че е куцо пиле, и току-виж, върнали го… Брех, майка му мечка, що да сторим!

Гаванката млъкна, за да прозвучи още по-ефектно краят на разказа му, вдигна чашата, пресуши я и рече:

– Натряскахме се ние и щом стигнахме софийската гара, грабнахме на ръце Кавалджията, ревнахме „ура-а-а!“ и го пренесохме през целия перон… А немците се хилят, не могат да се усетят какво става… Изтикахме го ние в едно купе и му запретихме да става чак до Берлин!

– А подпре не го ли върнаха? – запита плахо някой.

– Писахме го тамкана готвач – обясни Гаванката. – Пък по-сетне, като ги споходи големият зор, почнаха да дирят и сакати с двата крака… Хо-хо-хо-хо!

През цялото време, докато разказваха историите му, Тихол Кавалджията слушаше добродушно усмихнат, сякаш не се отнасяше за него.

– Я сега посвирете! – викна хороводецът.

Кавалджията мигом се приготви, но двамата цигани се спогледаха и по-старият рече:

– Ей сегинка, чорбаджи… Кларнето малко нещо се е разсъхнало…

Донесоха му вода в кръчмарска чаша от дебело стъкло.

Нему и на гърбавия тъпанджия никой не поднасяше паницата – прескачаха ги, за да не обидят гостите.

Когато Владимир потропа, никой не го чу – вътре веселието беше в разгара си. Момъкът видя пред себе си скулест селянин, чието лице имаше цвят на хума, и се наведе над ухото му:

– Байно, кой е тука Ялъмов… началникът на автобаза Желъдна?

Селянинът рязко се извърна към него. И с някакво особено страхопочитание прошепна:

– Ей го де е… Оня там, в средата.

И посочи с показалец хороводеца.

Владимир си проби път и застана до вратата, лице срещу лице с Ялъмов. Стройната и силна фигура отведнъж събра всички погледи.

И сам началникът прикова върху влезлия различните си по цвят очи, помътнели вече от изпитото вино. Той го заоглежда бавно от горе до долу и накрай погледът му се спря върху подкованите обуща на момъка. Всички наоколо бяха по чорапи и може би затова тия обувки изглеждаха сега още по-груби и някак много нахални, предизвикателни.

Цвятко Ялъмов дълго не отдели очи от тях.

В шумната дотогава стая изведнъж стана тихо като в олтар.

По-старият от циганите, предусетил бурята, която се задаваше, захапа мундщука и наду кларнета. Жилите на врата му набъбнаха.

Последва го и Тихол Кавалджията, а гърбавият задумка кърпения тъпан и запя с продран от тютюна глас:

*Ой мамалига мехайо, мехайо, мехайо,*

*ой мамалига каюмбе, каюмбе, каюмбе-е-е…*

Тази песен сякаш подпали у гостите налетия в жилите алкохол, завчас възпламени кръвта им.

Ялъмов, по-разпуснат от всякога, се изправи и запляска с ръце. Той мигом забрави и дръзкия момък, и всичко – кръглото му и властно лице начаса плувна в гуляйджийска веселост. Буйните и разюздани веселби бяха негова стихия, най-желаната част от живота му. През неделя, през две той ставаше кум някому, годяваше или кръщаваше нечие дете с името си. Подчинените му и някои от познатите селяни се надпреварваха да го канят за кръстник. Пък и той не се посрамваше – даряваше новороденото със златни пендари, наполеони и махмудии от зестрата на жена си. В Желъдна и околните села имаше вече двадесетина малки Цвятковци.

Всъщност гуляите и веселбите бяха за тоя човек една своего рода разтуха. Свързан здраво със земята, с кърищата, със селския живот, със селската работа, той беше попаднал отведнъж на чуждо място – така, поради някаква необмислена прищявка, в изблик на лекомислен ентусиазъм. Душата му се стягаше в това чуждо място като в нажежени клещи, но понеже беше корава и по природа буйна – не хленчеше, не охкаше, а търсеше спасение за мъките си в груби и пиянски веселби.

Сега той пляскаше ръце в такт, за да покаже на циганите, че е време да заиграят кючек. И те завчас го разбраха. Отгатнаха желанието му и неговите приближени – Шишмана и Гаванката – и зачаткаха с пръсти в игривия такт на песента.

– Хайде, Мураде, кючек! – викна Шишмана, щастлив да угоди на своя началник.

Гърбавият циганин спря да удря тъпана и се засмя преко сила, с крайчеца на синкавите си устни. Зърнал изправения над масата Ялъмов, той не изчака да му повторят – пусна долу обвитата с парцали думкалка и заигра.

– А-а-а, черен дяволе! Чакай да се разберем! – викна кой знае защо Ялъмов.

Свирнята и песента тозчас секнаха.

– Тъй и баба знае!… Гол ще играеш!

Мурад се ужаси. Наистина веднъж вече – преди повече от година – Ялъмов го беше принуждавал да играе кючек гол, но тогава присъстваха само неколцина шофьори, пък и самият той беше мъртво пиян… А сега… пред толкова хора – и пред жени!

– Аман, чорбаджи, немой! – замоли се Мурад. – Друг път…

– Гол, ти казвам, цинго, ха де! – повтори Ялъмов, чоплейки с нокът зъбите си. Той говореше, без да кряска, но тъкмо този му тон и острите му, разноцветни очи казваха, че гърбавият не ще се отърве току-тъй.

По-старият циганин направи опит да смили началника. Той извади за миг кларнета от устата си и се замоли заради своя другар:

– Немой да го кепазиш, чорбаджи! Гърбав чиляк, сине, нишанлия…

– Ти свирѝ! – нареди му тихо Ялъмов.

Кларнетистът тури свирката в устата си, но не засвири.

– Мурад, гол! Бъклица ли чакаш, келешо? Я и вие там, сторете му мегдан!

Мурад направи страдалческа гримаса и бавно засъблича съдраното си палто. Не от вчера познаваше той началника на автобазата и знаеше, че няма да му се размине.

– Немой, сине! – обади се отново свирачът.

Но викът на Ялъмов тутакси го смрази:

– Свири, ти казвам! – ревна той обезумял.

И тъкмо когато старикът уплашен захапа кларнета, пресегна се и го удари тъй, че няколкото му оцелели до тоя ден предни зъби се изрониха като царевични зърна на пръстения под.

Тогава Владимир, който до преди минута стоеше мълчалив и безучастен като в чужд двор, пристъпи няколко крачки и се изправи до Ялъмов.

– Много си бил силен! – каза той.

Ако някой в пристъп на лудост би вдигнал на ръце горящата печка, това положително би произвело по-малко впечатление на присъстващите, отколкото дързостта на тоя непознат момък да се възпротиви на Ялъмов – човека, който никому не подгъваше крак. За безстрашието и буйствата на началника ходеха какви ли не приказки.

Само преди три-четири дена влиятелен човек от окръжния град се опитал да му натрапи свой роднина за „по-лека работа“.

Когато кандидатът се явил, Цвятко Ялъмов го стрелнал с разноцветните си очи и му рекъл:

– Тука, сине майчин, има само една лека длъжност. Нея я съм га заел и ще я браня ей с този патлак. Ясно ли е?

И турил пищова си на бюрото.

– Ха сега изчезвай, да те няма!

А пък няколко месеца по-назад беше получил партийно наказание, загдето настигнал по пътя три възрастни ханъми и свалил насила фереджетата им.

Тези и много други подобни истории му бяха създали ореол на местен разюздан бог в очите на подчинените му и на хората от околните села.

Но ето че някакъв си непознат момък най-неочаквано се осмеляваше да му се озъби. И то зарад един гърбав циганин!

Цвятко Ялъмов, як като бик, тозчас стана, замахна и Владимир усети между веждите си юмрука му, тежък като каменарски чук.

Момъкът се олюля, но само за секунда – а в следващата му върна удара със същата сила и на същото място.

Главата на Ялъмов се отметна назад като на сламено чучуло и издумка в гардероба, сякаш някой беше ударил с все сила Мурадовия тъпан.

Но не беше това, което уплаши най-вече гостите и многобройната челяд на стопанина, която надзърташе боязливо през разтворената врата. Най-неочаквано пияният Ялъмов разтърси глава, после бръкна отзад, пол палтото си, и преди някой да разбере какво-що, в ръката му се появи неголям пистолет.

– Чакай, началник! – изграчи с дрезгавия си глас Гаванката, мигом освестял, като да не беше пил никак. Смъртен ужас беше изписан по лицето му – сипаничаво и с жълтеникав цвят, наподобяващо шуплив кашкавал.

В същото време Владимир се хвърли нататък с цялото си тяло, затисна Ялъмов върху гардероба. И като сграбчи ръката му, почна силно да я извива назад.

Околните с притаен дъх гледаха борбата между двамата мъжаги, но и сега никой не посмя да се намеси. Когато пистолетът тупна долу, Шишмана грабна тежката паница с виното, за да я стовари върху главата на момъка, обърнат гърбом към него. Тъкмо тогава гърбавият Мурад вдигна тъпана над себе си, тъй че глинената паница думна в него и съвсем го проби.

Владимир мигом обърна глава да види какво става. Разбрал всичко, той бавно отпусна Ялъмов, наведе се, взе пистолета и нехайно го захвърли на масата.

– Прибери си играчката! – каза той с такъв глас, сякаш всичко станало дотук беше репетиция на някакъв театрален етюд.

После най-спокойно тръгна към вратата.

Отдръпваха се да му сторят път.

Когато излезе на двора, плисна го хладината на планинската есенна вечер.

„Добре се наредих! – позасмя се тъжно Владимир, все още замаян. – Но здраве да е! Тази нощ, как да е, ще преспя в камиона. Пък утре – сбогом, Желъдна!“

– Какво стана? – дочу гласа на бай Господин. – Харно ли те прие?

– Като пратеник на министерството! – засмя се момъкът.

И попипа издутината между веждите си.

Старите хора в Желъдна смятат невестулката за най-отмъстителната твар. Разправят дори, че преди години някой си селянин, както си орал, убил с ралото три малки невестулчета. Минало време – невестулката издебнала селянина и когато бил улисан в работа, изплюла отрова в стомната му.

Тия, които познаваха отдавна Цвятко Ялъмов, казваха, че бил по-отмъстителен и от невестулка.

Още шестнадесетгодишен, ученик от Земеделското училище в Садово, Цвятко Ялъмов си дошъл във ваканция и се опитал веднъж да поведе хорото. Но тъй като се хванал до красивата тогава кметска дъщеря, учителят-другоселец Игнат, два пъти по-възрастен от него вдовец, го натирил от хорото и му плеснал шамар.

Неотдавна, подир цели двадесет и пет години, Ялъмов срещнал на един сбор пенсионирания вече учител и му върнал за един шамар – два.

След като Владимир си тръгна и Мурад игра кючек гол и след като се пресушиха още няколко бакъра вино, мъртво пияният Ялъмов, Шишмана, Гаванката и Тихол Кавалджията се качиха във „Вилиса“ и Шишмана подкара към Желъдна.

Нощта беше ясна, студена. В тъмния небесен двор край луната, сякаш около жълта квачка, светлееха безброй звезди.

Отстрани колата нямаше стъкла и планинският хлад, който хлуеше на едри струи, караше Гаванката да трака зъби. Студът поотрезви и Ялъмов и той погледна напред. В огледалцето за обратен ход видя първо белия самотен кичур, виснал като парче памук сред черната му коса, точно над дясната вежда. А до самата вежда – издутина колкото лешник, моравочервена като цвекло.

„Ще ми платиш ти!“ – помисли си Ялъмов и тури ръка отзад, за да набара под кожената шуба пистолета си. Но тозчас изтръпна – пищова го нямаше!

Дори и тия, които познаваха най-отблизо началника на автобазата, не подозираха доколко друг беше той без своя пистолет. Цялата му сила сякаш се съдържаше в него, както на Самсон – в косата.

Докато получи право да го носи, Ялъмов направи пътека до милицията в окръжния град. Помогна му най-вече това, че районът на автобаза Желъдна беше в близост с границата. Веднъж тук бяха заловили диверсант.

Но твърде скоро стана ясно, че да дадеш пистолет на Ялъмов и бръснач в ръцете на маймуна беше почти едно и също. Той стана дваж по-дързък и по-всевластен. Пистолетът почна да се появява в ръката му почти толкова често, колкото и запалката.

Носеха се приказки, че пиян и с пищова в ръка началникът на автобазата карал монасите от близкия манастир да пеят богохулни песни.

Чу се, че най-сетне отнели оръжието на Ялъмов. Но той правил, струвал, ходил къде ли не, давал си оставката, обещавал, докато пистолетът не увиснал отново на кръста му. Но сега вече избягваше да го размахва за щяло и нещяло. Искаше ли да сплаши някого, приповдигаше отзад палтото си и подмяташе:

– Пак ме заболя ишиасът… Ей тука нà…

Шибан от хладните струи на насрещния вятър, началникът отново беше в състояние да мисли и се мъчеше да си спомни къде бе се дянала тази дяволска играчка… Много добре си спомняше, че момъкът му я върна… Погледна в краката си – нищо… Озърна се. Бледата светлина на луната осветяваше Гаванката, който, препил до немай къде, остави камиона си в Армудово и сега, проснат върху едно омаслено платнище, шумно хърколеше.

– Ще търсим ли оня? – попита Шишмана и се възви към началника, без да сваля ръце от волана.

Ялъмов помълча.

– Карай първо дома! – каза той властно. – Ще оставиш мене и Гаванката, а вие с Тихол се прибирайте горе в базата… Да поспим някой и друг час, пък утре ще видим кой кум, кой сват…

# 3

Автобаза Желъдна, скътана като манастир в самите недра на планината, наподобяваше по формата си огромна конска подкова. Беше застроена върху неголяма поляна, обкръжена от трите си страни с вековни букаци, сред които се кипреха на по-високите места рехави елови и борови горички.

Откъм отворената част на подковата излизаше пътят, който се спущаше пет километра надолу по посока на село Желъдна, но не влизаше в него, а минаваше отстрани и се вливаше в шосето за окръжния град. Тъкмо там, на разклона, се белееше отдалеч като гъба новата бензиностанция с весели остъклени еркери, с яркочервени, лъскави помпи, с цветна градинка отпред.

Буките около автобазата все още не бяха позлатени от есента както трябва, бакърът и златото не можеха да надвият зеленината, макар и тя да изглеждаше поувяхнала вече. Небето беше почнало да сивее, проскубаните халища на облаците затуляха заран бистрата му синевина.

Есента беше в силата си. Отрано сутрин подухваше студен, хапещ ветрец и като зло куче гонеше хората от гаражния двор. С ръце в джебовете, подскачайки от крак на крак, те като че бяха излезли да тропнат за миг на нечия годявка и току бързаха да се приберат в помещенията.

В това ранно утро само Владимир като че ли не беше се побоял от студа. Той излезе от кабината на камиона и дълго се оглежда на всички страни. Най-много примами очите му близкият връх, надвиснал като огромен зеленикав купол над автобазата, чиито малки постройки изглеждаха същински кибритени кутийки в неговите скути.

Без много лутане Владимир намери вратата, върху която висеше парче картон с надпис „началник“, и силно почука. Отвътре не се чу никакъв глас. Повтори и натисна бравата, като мислеше, че е заключено. Вратата се отвори и първото нещо, което зърна, беше едно овехтяло канцеларско бюро. Зад него показваше облегалката си обикновен чамов стол, боядисан някога с оранжева боя.

Въпреки ранния час началникът Ялъмов бе вече тук. Той седеше няколко крачки встрани върху друг стол, пак такъв, но обърнат обратно – така, че се беше опрял с лакти на облегалката му и печеше гърба си на разбумтялата се малка тенекиена печка. Такива кюмбета Владимир бе виждал и в тяхната махала още като дете. Викаха им „циганска любов“, защото бързо пламваха и бързо изстиваха.

Цвятко Ялъмов погледна само за миг влезлия, после, без дори сенчица да мине по лицето му, продължи да разговаря със застаналия пред него мъж.

Ако не беше снощната случка, Владимир щеше да попита дали може да остане в стаята, за да не присъства без позволение на чужд разговор, но и без друго правият мъж намести с две ръце елегантните си очила без рамки, поклони се и каза:

– Прощавайте, другарю началник!

После тръгна да си излезе.

„Сигурно е някакъв писарушка“ – помисли си Владимир и тозчас в носа го лъхна приятен мирис на одеколон. За пръв път му се случваше в автобаза да му замирише не на бензин.

Затварянето на вратата изостри вниманието му – като да се намираше в клетка на хищник – и той погледна очи в очи Ялъмов.

Началникът също го гледаше, но не с такъв поглед, какъвто момъкът очакваше. Колкото и да беше чудно, с такива очи човек гледа, когато се мъчи да си спомни къде е виждал другия – в тях нямаше нито капчица злоба. Ако Владимир не беше забелязал издутината между двете му вежди и синята гривна около лявото му око, можеше да се усъмни, че това не е същият човек, с когото снощи се бяха били. Но равнодушният израз на началника сякаш искаше да го убеди, че топ няма нищо общо с тия синини или поне че Ялъмов съвсем е забравил случилото се през нощта.

Сетне, поизкривен надясно, началникът стана от стола, държейки с ръка кръста си, и се упъти към вратата. Отвори я и викна силно – навярно на монтьорите, които се мотаеха в отвъдния край на двора:

– Шишмана да ми се обади, щом свърши! Проводете ми го!

И отново се върна с бавни крачки до стола, седна, подлагайки гръб към печката.

– Казвай! – рече най-сетне, триейки доволно с длан напеченото място.

В гласа, както и в различните му по цвят очи, нямаше и помен от неприязън.

Владимир не отговори веднага. Извади портфейла си и намери обявлението от вестника. Приближи се до Ялъмов и му го подаде.

– Изпратил бях документите си… – каза той и помълча. После се усмихна: – Та дойдох да си ги прибера.

Ялъмов като че не чу последните му думи. Той хвърли мигновен поглед върху изрязката и запита, сякаш виждаше за пръв път момъка:

– Кой шофьорски клас имаш?

– Втори.

– А колко години практика? – И отметна назад самотния бял кичур, паднал над дясната му вежда.

– Тая ми е четвъртата… („Сега – помисли си Владимир – ти, началство, ще играеш на безпристрастен и все пак ще ми намериш цаката… Ха да видим по кой параграф ще ме хързулнеш!…“)

Ялъмов се замисли, опрял брадата си върху дланите. Той беше от ония хора, които и при най-заплетените положения можеха да преценяват мигновено, а и също тъй да решават. Затова и отговорът му не се забави никак:

– Ще бъде! Иди кажи там да те впишат.

Владимир кимна съвсем инстинктивно. За пръв път в живота си се обърка. Този ли беше същият човек, който преди седем-осем часа насмалко не го застреля?

Тръгна да излезе, но гласът на Ялъмов го застигна на вратата:

– Сетне пак ела тука!

– Добре.

– Ще ти дам един „ЗИЛ“, еша му няма… На двайсет хиляди километра, същински змей… Пък заповедта ще пусна още днеска.

– Благодаря ви… – смънка Владимир някак несъзнателно на „вие“.

Този Ялъмов съвсем го обърка. Възможно ли беше чак толкова да не смесва личните си работи със службата? Или пък по този начин искаше да покаже, че съжалява за снощните си пиянски истории?

„Все пак… прави му чест…“ – заключи Владимир. От душата му бе почнала да се свлича пяната на недоверието към тоя дерибей.

И, упътен към канцеларията, помисли колко е справедлива поговорката за дявола – че не бил чак толкова черен, колкото хората го мислели…

# 4

– Хей, младо, скачай! – дочу Владимир в съня си гърлен вик, приличен на грач, и се насили да отвори очи. Чистият планински въздух го беше приспал здраво.

Още сънен, Владимир в първия миг не разбра къде се намира – стаята, в която бе пренощувал, беше дълга и тясна като гробница. Долното стъкло на единствения прозорец липсваше и в рамката му, като в портрет, той съзря длъгнестата, остригана до кожата глава на Методи Гаванката, когото беше видял онази нощ на гуляя в Армудово.

– Рипай, че помръзнах! Ще си проспиш младините! – шеговито изръмжа Гаванката. – Хайде, че ни чакат пет километра до автобазата!

Момъкът, гол до кръста, се изправи в леглото и първо причеса с пръсти косата си.

– Ти да не си щатен будилник на автобазата? – каза той, прозявайки се.

И преди да дочака отговор, стана отведнъж – така че дървеното легло изскрибуца. Обу само панталона си, взе пешкира и, гол до кръста, излезе на двора да се умие.

– Имаш късмет, ескимосин с ескимосин! – посрещна го ухилен Гаванката, подскачайки зиморничаво от крак на крак. – Хем квартира получи в селото, хем и заедно ще я караме тая пущина, службата…

– Защо? – попита Владимир и застана неподвижен край чешмата.

Водата течеше в каменното корито на голяма струя и пръскаше голите му гърди, но той сякаш не сещаше нищо.

– Какво се гипсира такъв! Нали минахме на двойна езда – по двама на кон? Заедно ни туриха на „ЗИЛ“-а… Късмет имаш, момчето ми, че се падна с мене…

Хитра усмивка цъфна върху сипаничавото лице на Гаванката, небръснато може би от месец.

– Голям късмет, няма що! – усмихна се скептично Владимир, като мереше с очи сгърбената му фигурка. – Сигур никой не те иска, та затуй…

– Кой, мене ли! – Гаванката не на шега се засегна. – Ти, младо, шофьор като бàя си Методи и в Цариград да търсиш – няма… Вържи ми очите и ме пусни – пак ще ти докарам камиона дето трябва, с цял час предсрочно…

- Видях те вече колко пари струваш! – реши да го подразни момъкът, спомняйки си как насмалко заради Гаванката щяха да се прекатурят с бай Господин в пропастта. – От пиян шофьор, батенце, пенсионер не става!

– А-а-а! – закима Гаванката с глава като козел. – Ти, момченцето ми, пийването не го бъркай тука. Мама ми е казала: „Метко, пиян да те гледам, болен да те не гледам!“ Пък и ако искаш да знаеш, две катастрофи имам в живота си – и двете в трезво състояние!

Владимир не го слушаше повече, плискаше с пълни шепи лицето си.

След няколко минути двамата излязоха от двора и крачеха редом по тротоара, мокър от падналия през нощта дъждец.

Гаванката се силеше да не изостава, късите му крака смешно ситнеха до почти двуметровата снага на Владимир.

Беше още рано, а селището – будно. Високоговорителят от близкия площад дрезгаво пееше жалостива народна песен. Къщичките, край които минаваха, бяха до една нови и варосани. Есента бе посипала дворовете със злато и червеникав бакър, но тук-там все още се зеленееха чимшири и късни дюлеви дръвчета.

Минувачите, които ги срещаха по улицата, познаваха Гаванката и, кажи-речи, всеки от тях гледаше някак да го подкачи:

– Бай Мето, що ходиш такъв брадясал… Иди в дърводелната на полка, ще те сколандрисат като обелено яйце!

А друг се обаждаше:

– Хей, Гаванка, вчера в Раклевата кръчма пак си заложил бонове за бензин!

– И туй ли имаме? – запита го с насмешка Владимир, когато отминаха. – Бензин за ракия!

– Лъжа бе, братле! Тия маскари могат да окачат и най-невинния младенец на въжето!… Ти не ги слушай!

От стаичката на загиналия Стойко, в която беше настанен Владимир, до площада, дето ги чакаше „Вилисът“, за да ги откара в автобазата, имаше по-малко от километър, но пътят прекосяваше почти цялото селище. Пред млекарницата, недалеч от мегдана, се купчеха жени и дечурлига, заприщвайки целия тротоар. Тъкмо там Гаванката поизостана и Владимир се обърна – да го потърси с очи. В тоя миг, както вървеше полуобърнат, момъкът се сблъска с някого и тутакси чу звън от счупена бутилка.

– Отиде млякото! – извика някой почти в ухото му и Владимир отново се изви настрани.

Докато търсеше с очи изостаналия Методи, той се беше блъснал в една млада, светлокоса девойка, забрадена с тъмносиня копринена кърпа.

– Простете, но аз… – измънка смутено Владимир. – Без да искам… – и допълни сконфузен: – Много съм виновен!

– Е, здраве! – прекъсна го момичето, без да отделя светлите си очи от счупената бутилка. – Каквото е станало – станало!

– Брей тая Калина! – счу се нечий женски глас. – Видя хубавото момче и завчас се блъсна в него!

– Блъснах се я! Вас яд ли ви е! – отвърна тя заядливо, но с нотки на смях в гласа си.

– Счупеното носи щастие! – подметка друг. – Може да ти излезе късметът!

Девойката не се смути и сега.

– Дай боже всекиму! – вдигна тя рамене.

Навярно забеляза погледа на Владимир, който не се отлепяше от лицето ѝ. Веждите ѝ, извити като малки лъкове, останаха вдигнати един миг. После изведнъж тя се наведе, събра в ръка стъклата от бутилката и ги остави близо до тротоара.

Калина си тръгна, а Владимир продължаваше да стои там и да гледа подире ѝ.

– Дай ми петдесет стотинки в заем! – изникна до сами рамото му Гаванката. – Детето за мляко дошло, пък аз съм си забравил парите дома.

Без да слуша обясненията му, момъкът бръкна в джеба на бозовата си полушубка, напипа един книжен лев, подаде му го и запита:

– Коя беше тази?

– От бензиностанцията. Момиче – веднъж! – отвърна Гаванката. – Бива си го!

– За какво го бива? – Владимир се мъчеше да не изглежда много любопитен.

– За каквото ги бива всичките! – прогъргори Гаванката. – Кажеш ли им „седни“, те лягат… Хо-хо-хо!

Владимир обърна лицето си напред, тръгна бавно по тротоара.

– Такива са! – продължаваше Гаванката, като потичваше след него. – Горе момички, долу вдовички!

– Не се влачи! – кресна му Владимир. – Пиянчуга!

Гаванката вдигна в недоумение костеливите си рамене.

„Вилисът“ докара шестимата, живеещи в селото, и спря пред канцелариите.

Цвятко Ялъмов се миеше на чешмата, плискайки лиието си само с едната ръка.

После събра всички шофьори в средата на гаражния двор. Беше леко поизкривен надясно от ишиаса.

– Само две думи! – властно заговори Ялъмов и отметна рязко падналия над дясната му вежда самотен бял кичур. – Не ще позволя занапред да се отклоняват камиони.

– То се знае, не бива! – смотолеви изотзад някой.

– Поводи какви ли не щеш – все уважителни! Един ученичка имал в града, дърва ѝ били нужни, друг, новоженец, на булката багажа трябвало да прекара… Октомври се изниза, а планът няма и двайсет процента… Пък и мината чака ли, чака трупи… Пращат хората писма, по две-три всеки ден… Зарад нас стоят със скръстени ръце… Туй няма да го бъде, да знаете!

Когато Ялъмов говореше, никой не смееше да шушне – респектираха ги като че ли не само думите му, но и походката – бавна и властна, и острият му, ястребов поглед. Той се смекчи едва щом съзря Владимир, който стърчеше с цяла глава над другите.

– Нов човек имаме тук! – каза на края Ялъмов с по-друг глас. – Помагайте му, дордето хване работата! Днеска има пръв рейс. Ти, Гаванка, ще го заведеш да му покажеш пътя!

После се обърна, тръгна към канцеларията си. Шофьорите веднага плъпнаха между камионите. Само бай Господин дойде при Владимир.

– Хайде, младо, бог да ти е на помощ! – и тури ръка върху рамото му.

– Бог ли? Ехе! – захили се Гаванката. – Тъдява бог е високо, а цар – далеко!

И обърса носа си с конците, които тук употребяваха за лъскане на моторите.

Бай Господин свенливо се засмя, запристъпя мълком от крак на крак, после се упъти към своя камион. Подпре му заситни на три крака окуцяло рунтаво кученце.

– Да вървим и ние! – каза Гаванката, но като видя, че Владимир не отделя поглед от кученцето, попита: – Баронча ли гледаш? Хитрец е той, хитрец и половина! Ние, хората, с толкоз акъл и връзки, имаме само по два крака, пък той, мъникът му, три!

И обясни – преди две години бай Господин го прегазил на заден ход и го прибрал. А оттогава Барончо тъй се привързал към него, че при всяко пътуване го посрещал и изпращал.

– Животинките прощават! – каза накрай Гаванката, когато двамата с Владимир закрачиха към своя камион. – Ние, хората, сме къде-къде по-злопаметни.

„ЗИЛ“-ът на Владимир и Гаванката беше почти нов, със здрави гуми. На момъка направи впечатление, че имаше скели, а отстрани – климии, да задържат от падане огромните трупи.

Владимир първо провери бензина, сетне маслото и налягането в гумите под насмешливия, снизходителен поглед на Гаванката. След туй отвори вратата и седна зад кормилото. Почувства се добре – кабината беше просторна и светла. После изведнъж се досети нещо, извади от джеба на шубата си една миниатюрна балеринка от гума и внимателно я закрепи срещу предпазното стъкло.

– Талисманчето, а? – смигна му Гаванката, като се наместваше до него.

Владимир не отговори. Запали и натисна педала на газта.

Колата плавно потегли.

– Пък си отваряй очите! – викна бай Господин подире му. – Само стръмните завои са над триста… А другото…

Гаванката го успокои с ръка, сякаш искаше да каже: „Не бой се, нали аз съм с него?“

В първите няколко минути Владимир имаше чувството, че вози трактор – такава тежка машина не беше кормувал и в казармата. Докато наближиха селището, той караше бавно, за да опознае по-добре колата. Тъкмо посвиква с нея, яви се друго: Гаванката му се примоли да се отбият в селото – налагало му се да послезе за малко.

Владимир изпълни желанието му. Щом стигнаха крайната махала, той спря камиона и го почака доста дълго време, поглеждайки нетърпеливо часовника. Наближаваше девет.

Най-после Методи се върна, но вместо да се качи отново, тури само крака си на стъпалото.

– Чувай какво, младо… – каза той, гърчейки смуглото си лице в болезнена гримаса. – Не съм добре нещо ази със стомаха… та затуй ще взема да остана…

– Какво ти стана тъй отведнъж? – запита недоверчиво Владимир.

– Знам ли! – Гаванката наведе тъжно голата си, длъгнеста глава. – Ще ида да си полегна и да пийна малко оризова вода, та барем довечера да съм на линия… Като се върнеш надвечер, ще се отбиеш да ме вземеш… Пък ти не се бой! Пътят е един – и да искаш, не можеш го сбърка! – Лицето му сега беше съвсем друго, насърчително, сякаш някой бе обърсал с гъба белезите на уж доскорошната ужасна болка.

Владимир разбра, но какво можеше да стори? Вдигна рамене и плю през прозореца.

– Туй е то! – каза примирен. – И аз съм тръгнал с котки на оран. Върви по дяволите!

– Шегата настрана! – Гаванката го загледа с умолителни, кучешки очи. – Да не се изпуснеш нещо пред началника, ей! Че и той е един… Та ти вече го знаеш! Попита ли те, кажи му: „Наедно бяхме“ – и толкоз!

– Това хич и да не си го помисляш! – смръщи веждите си Владимир. И подметна с престорена строгост: – Отде накъде!

Той даде газ и подкара камиона.

Тогава Гаванката се завтече след него, метна се на стъпалото и заграчи през отворения прозорец:

– Хамсалак такъв, не видиш ли какво става тука? Само искат от нас, а не ни чебарят за нищо! Като добичета ни мачкат!… И то за какво? За толкоз пари – по пътя да тръгна, ще ги найда!

Гаванката вдигна заканително юмрук, но тозчас се изтърва и скочи от камиона.

Владимир не си направи труд дори да намали скоростта.

Накрай селището пътят правеше завой, а малко след завоя се показаха засмените червени помпи на бензиностанцията. Щом ги зърна, Владимир си спомни за девойката, която заранта се беше блъснала в него.

Когато наближи на десетина крачки, той изви главата си натам, изместил крак от педала. И тъкмо тогава от бензиностанцията излезе светлокосата. Сега тя му се видя още по-стройна, а лицето ѝ, кръгло и румено на бузите, приличаше на праскова, току-що почнала да налива сок.

Десният крак на Владимир инстинктивно натисна средния педал. Спирачката изскърца.

Калина пристъпи към кабината:

– Ти като че ли си отскоро тука? – А в следната секунда, познала новия „ЗИЛ“, допълни: – А-а, да… От Ялъмовите!

Владимир я погледна с укор – последните ѝ думи го засегнаха.

– Автобазата да не е на баща му? – отвърна навъсен.

Девойката махна с ръка и каза:

– Да беше на баща му, нямаше да е по-друго…

Прозрачнобялата кожа на лицето ѝ сякаш потъмня, щом стана дума за Ялъмов, устните ѝ се слепиха.

– Май не го тачиш много-много! – подметна Владимир.

– Ами! Обожавам го! – засмя се тя.

– Ще му кажа! – кимна свъсено Владимир.

Той изрече сопнато тия думи и тъкмо включи на скорост, чу непринудения смях на девойката. Лицето ѝ беше станало ласкаво и откровено както преди.

– Накъде отиваш? – попита Калина и отлепи от капака на „ЗИЛ“-а едно позлатено буково листо.

– Горе в планината… За трупи.

– Почакай малко! – каза девойката, сякаш се познаваха от години. – Ще ме откараш до разклона!

Владимир не отговори нищо, макар да го изненада това, че тя не молеше, а повеляваше. И се поразсърди, защото не му беше дала възможност да каже: „Моля ти се, заповядай!“

Калина излезе от бензиностанцията, облечена в кафява кожена шуба. Като наближи камиона, тя пристегна колана тъй, че високите ѝ гърди изпъкваха още повече.

– Седни! – покани я Владимир и без да иска, спомни си думите на Гаванката: „Кажеш ли им: «седни!», те лягат…“

Калина пъргаво се намести и хлопна сръчно вратата, после я заключи.

– Ти май често обичаш да се возиш на камион! – подкачи я Владимир.

– Обичам да се возя ли? – Сините, засмени очи на девойката станаха изведнъж сериозни. – Добре го каза!

Това, че в кабината тя се чувстваше като у дома си, усили още повече лошото му настроение. Млъкна, стисна устни и като че ли я забрави.

Калина помълча някое време – лицето ѝ беше неподвижно. После започна, сякаш се оправдаваше:

– Моята работа е такава – заседнала… Стоя, стоя и ми омръзне. Едва дочаквам края на смяната. А пък се чувствам най-добре, отпочивам си, когато изляза навън…

Тя отново замълча, като че ли едва сега почна да усеща горчивината на подозренията му. После – все така без да се обръща към него – продължи да говори, но вече с друг глас, сякаш приказваше на себе си:

– Свърши ли моята смяна, дори да ме вържат с три синджира, ще избягам… Качвам се на първия камион и тръгвам… Често заставам на разклона и щом се зададе някой, познат или непознат, вдигам ръка…

Владимир внимателно слушаше, не прекъсваше думите ѝ. Искаше му се да вярва, че тя не лъже, че не би могла да лъже. И все пак…

– Не ти се вярва, нали? – запита тя, прочела неочаквано мислите му. И отведнъж се засмя: – Виж го ти колко е сериозен! Настойник на невръстни момичета. А?

– Защо? – отвърна спокойно Владимир, като превключи на по-малка скорост – почваше изкачване. – Малко преди да тръгна за Желъдна, прочетох една книга… Там има един такъв герой, който не се задържа ни минутка на едно място – все иска да бъде другаде… Иде някъде и отново иска да бъде другаде… Неспокоен дух… Дани Тейлър се казваше… Да…

Без да изпуска от очи пътя, Владимир погледна крадешком надясно – сега Калина се беше извърнала цялата към него и го гледаше с учудени очи.

– Ти много си чел! – каза тя.

– Не чак толкова много… Няма и време.

– А защо си станал шофьор?

– Защо ли? – Той помисли един миг. – Може би защото нямаше как да стана космонавт!

– Сбъркал си! – Тя като че ли не искаше да схване иронията му.

– Може би… – Той въздъхна. После каза: – Пътищата винаги са ме привличали. И воланът.

Тя го погледна изкосо.

– Да не си някое национализирано наследниче?

Владимир настъпи силно педала на газта, макар че пътят беше осеян с ями. И запита грубо:

– А ти какво? Да не си кадровичка?

– Интересувам се! – отвърна Калина предизвикателно. – Да не е забранено? Такъв красавец! С толкоз хубава шуба… И яката – от червеникав заек!

Тя отново се засмя и смехът и изпълни цялата кабина.

Владимир не обичаше да го подиграват.

– Изглежда, че ти харесват всички шофьори! – позасмя се той. – Един зарад шубата, друг заради яката… Трети пък за друго…

Кръглото и без туй румено лице на девойката пламна като нажежен бакър.

– Спри да сляза! – каза тя с твърд глас.

Владимир мигновено закова камиона. Пресегна се през скута ѝ, отвори вратата:

– Приятно пътешествие! – каза ѝ рязко.

Когато заизкачва планината, няколко слънчеви лъчи позлатиха стъклото на камиона.

Приласкана от топлинката, отнякъде се появи голяма синя муха – дявол знае как оцеляла – и забръмча по стъклото. Той се опита да я отпъди, но мухата се премести в другия край и продължи да бъзди, да го дразни… Сетне отново долетя пред волана и той безуспешно махна с ръка да я отпъди…

Също тъй натрапчиво в главата му се въртеше мисълта за Калина…

Пресегна се, взе кочана с пътните листове и чукна мухата тъй, че върху стъклото остана само едно мъничко светлорозово петънце…

Но онази мисъл продължаваше да човърка сърцето му – от нея той не можеше да се отърве така лесно, не можеше да я прокуди. Беше обидил незаслужено девойката, разбира се.

Яките ръце държеха здраво кормилото, а очите, светлокафяви и замислени, бяха вперени напред по стръмния криволичещ път и само от време на време поглеждаха за миг бледорозовото петънце…

Пътят през планината – нагоре към горското стопанство – беше тесен и труден: ту остри и стръмни криви, където не винаги можеше да се превключи на първа скорост и камионът запираше дъх, ту главозамайващи осморки, разминавания на по-малко от педя, при които колата се закрепяше отдясно едва-едва, на половин гума, над бездънни пропасти, които сякаш имаха невидими, притеглящи, огромни ръце.

„Как ли ще се кара тука подир месец, когато всичко се вкочани? – помисли си той. – Без вериги ще отидем по дяволите!“ И си спомни думите на бай Господин: „По-харно щеше да е за тебе другаде да те беше завеял вятърът!“ Спомни си и за песнопоеца Стойчо, който се пребил неотдавна, и за петнадесетметровите трупи, които се премятали надолу в пропастта като детски джелици… Унесен в мисли, най-сетне пристигна.

Базата за крепителни материали се намираше сред неголяма планинска полянка, оградена от високи мури. Над нея се виждаше парче от небето – малко и кръгло като дъното на леген.

Посрещна го някакъв старик – с бяла кожена шапка. Не му каза нищо, като да се познаваха от години, само се прокашля и махна с ръка. После щукна нанякъде.

„Важен!“ – усмихна се в себе си Владимир и слезе от колата.

Видя трима младежи и им викна да товарят по-скоро.

– Влак ли гониш, та бързаш толкоз? – сопна се най-високият, с жълти вежди и клепки, и смигна на другите. Очите му бяха червени като на породист заек.

Владимир се обърна и подир няколко крачки навлезе в гъстата гора – оттук небето едва се провиждаше. След напрегнатото и опасно кормуване планинската тишина го отморяваше.

На едно дърво съгледа кълвач и отиде към него, но птицата излетя. После се обърна и се упъти назад, към полянката. Изведнъж го обзе желание да тръгне по-скоро по обратния път… Може би надвечер Калина ще бъде на бензиностанцията… И макар да се бе разделил с нея едва сутринта, изпита силно желание да я срещне отново.

Щом стигна базата, не на шега се ядоса – още не бяха почнали да товарят. Един, старикът с кожената шапка, се мотаеше край камиона.

– Дяде, какво чакате? Тревога ли да свири? – попита го Владимир.

Старецът вдигна рамене.

– Виж тами! – рече той и посочи с очи най-близката барака.

Владимир бързо отиде нататък.

Върху маса, постлана с одеяло, товарачите играеха барбут.

Владимир подсвирна:

– Ставай!

– Оди копай гробища! – отвърна червенокосият. И потърси с очи зарчетата – дошъл беше неговият ред да хвърля.

Владимир пристъпи до него.

– Ставай! – каза му хладно и го хвана за яката.

Младежът с жълтите клепки погледна двамата си приятели. Единият, набит и широкоплещест, стана завчас и се опита да удари Владимир с глава. Но той, изглежда, очакваше това и с бърза хватка го блъсна през масата. Онзи литна чак в ъгъла на стаята, тупна като повален дивеч.

Червенокосият се опита да скочи, но Владимир го натисна на стола.

– Този беше в Армудово! – извика неочаквано третият момък, с шапка без козирка, прилична на моряшка барета. – Той натупа Ялъмов!

– Що не каза по-рано? – обади се блъснатият откъм ъгъла и насила се засмя.

Подир половин час, след като помогна да натъкмят и последното дърво, Владимир, изгубил търпение, запали мотора и понечи да тръгне.

Но някой свирна подире му.

– Ей, братле, къде така? Чакай да опишем товара!

Когато и това мина, момъкът подкара бързо тежкия камион надолу. Калина не излизаше от ума му.

На един завой колата, натискана от огромната тежест, се поднесе встрани и той едвам я овладя. Добре, че се случи близо до разминавката! Владимир си спомни предупреждението на бай Господин – дорде не слезе от билото, да се спуска само на първа скорост…

Подир четвърт час небето се склопи, запърполя и дъжд. Когато стигна чешмата по средата на пътя, валежът се усили – бризнаха снопове вода. Макар бърсалките да играеха по стъклото и да го чистеха от водата, отпред едва се провиждаше. Трябваше да се внимава триж повече – сега пътят беше не само тесен и стръмен, но и хлъзгав.

Владимир премина „осморката“ с навързаните един до друг опасни завои – силната и непокорна кола сега бе станала в ръцете му кротка и послушна като инатлия жребец, когато усети върху гърба си истински ездач.

В подножието на планината, където приемаха трупите и ги отправяха за преработка, работата също не вървеше добре. По това време в близкия град разкарваха по домовете въглищата и дървата. Общите работници от пункта на „Горпром“ не се явяваха на работа, бягаха в града, за да си докарват двойно повече пари, отколкото беше надницата им в стопанството. И тук под неспирните камшици на дъжда Владимир трябваше да се захване мъжки заедно с един старик и неколцина цигани, които се мотаеха насам-натам, докато разтоварят камиона.

„Добре се наредих! – горчиво си мислеше той по обратния път към автобазата. – За шофьор ли дойдох или за хамалин, един дявол знае!“

Макар че беше здрав и обичаше да работи, усещаше ръцете си съсипани – товарът, който бе прехвърлил и тука, и горе в планината, надхвърляше издръжливостта му – тия камарища от трупи тежеха като канари.

„Ще спя като къпан!“ – мина през ума му, когато наближаваше Желъдна. Трябваше само да подготви колата за Гаванката, да хапне няколко залъка в стола или, ако е много окъснял, в селския „кракмаг“ и – в леглото…

Дъждът беше спрял. Макар да беше възкъсно, в гаражния двор на автобазата го посрещна партийният секретар Бъдю Маринов, който беше и началник на движението.

– Дай колата по-вдясно! – викна му той като на чирак. – Ще дойдат и други подире ти…

– Не ме хокай! Кажи по човешки! – ядно му отвърна Владимир. След такъв „египетски“ труд той очакваше по-други обноски.

Бъдю не отвърна нищо – отмина свъсен към ремонтната работилница.

– Не му забелязвай! – чу Владимир нечий познат глас и се обърна.

Бай Господин се беше приближил към него, придружен от малкото си трикрако кученце.

– Той не е лош човек… – продължи старият шофьор. – Ама е ядосан нещо… И планът не върви, пък и преди час отключи кутията за препоръки и предложения… А вътре кво мислиш? Само нецензурни пъхнати…

– Че какво съм му виновен аз? – възрази Владимир и вдигна уморено капака на мотора. Клепките му лепнеха за сън.

– То се знае, не си виноват… – рече бай Господин и също мушна глава под капака. – Ала и тяхната не е лесна. Кажи го, не минава ден да не им трият сол на главата зарад тоя пусти план… Пък тая заран нали получихме аванса – и ето ти ги трима синковци не се мярнаха биля в автобазата… Работата е в туй – в близкия град има три-четири мастии… Знаят кога вземаме пара и току довтасат…

– Виж ти! – учуди се момъкът, отвивайки едно от капачетата на акумулатора.

– Ама Ялъма ги оправи… Сбара ги с едната гивендия и – раз-прас! Видя им сметката. Но за третия, монтьора Васил, не знаят де се е спотаил…

– В юнашка компания съм попаднал, няма що! – усмихна се тихо Владимир. – Все благородници! – И хлопна капака.

Оставаше му само да провери гумите и той отвори кабината, за да вземе манометъра.

Тъкмо тогава Бъдю Маринов отново мина край „ЗИЛ“-а.

– Къде са документите за товара? – попита той рязко. И го погледна изкриво.

Владимир, без да отговори, се пресегна към кочана и му го подаде.

Бъдю Маринов се взира в документа цяла минута. После мълком втпкна кочана в ръцете на момъка и отмина.

– Този приятел май сутрин мрази целия свят, а следобед и себе си! – каза Владимир на висок глас. Не се боеше, че Бъдю можеше да го чуе.

Бай Господин се озърна.

– Малко е подозрителен към нашего брата… – пришепна заговорнически той. – Имало е случай да прати някого в командировка, пък сетненка да ходи подире му и да проверява дали плаща за спане или не.

– Нещо ме е взел на мушка! – забеляза момъкът, бършейки грижливо ръцете си. И като кимна на бай Господин за „довиждане“, тръгна да търси превоз за към селото.

Партийният секретар Бъдю Маринов наистина не посрещна с възторг идването на Владимир в автобазата. В досието, дадено на момъка в запечатан плик от казармата, се изказваше предположение, че баща му, комунист по убеждение, впоследствие е изменил на партията. Освен това началникът Ялъмов, с когото Бъдю Маринов открито враждуваше, беше назначил Владимир на своя глава, без да иска мнението на партийната организация.

Разбира се, той не се закле и да го уволнява – базата имаше нужда от шофьори, пък и мнозина от другите не бяха цвете за мирисане. Но реши да направи службата на момъка по-трудна: нали в трудностите човек показваше истинското си лице! Лесното заличаваше ръбовете, правеше ги невидими – затова го и зачисли на една и съща кола с Гаванката. От това имаше сметка и Ялъмов – някой трябваше да носи на своя гръб неговия нехаен компаньон в гуляите… Единственият ощетен в случая беше Владимир. Но какво можеше да стори и той? Неговото положение наистина беше тежко…

През май 1944 година, когато Владимир бил едва на две години, баща му, комунистът Никола Чулев, като фелдфебел-школник в транспортна рота бил заподозрян, че е предал на партизаните един вагон с боеприпаси. За да не бъде заловен, той избягал от България, но успял да се завърне в София цели пет години след края на войната. Никола Чулев се порадвал на семейството си само няколко дни. Тъй като човекът, комуто предал вагона с боеприпаси, бил убит още тогава, Чулев попаднал под следствие и, заподозрян като шпионин, бил изпратен на принудителен труд в каменните кариери край едно ловешко село. Не се минало и месец, когато осемгодишният Владимир и майка му получили известие, че по време на работа бил затиснат случайно, при срутване на скали.

Четири години по-късно починала и майката на Владимир и той останал да живее при баба си, която получавала малка наследствена пенсийка.

Владимир, кога ял, кога не, завършил училището с добър успех, но не могъл и да мисли за нещо повече. Детският му блян да стане летец не се сбъднал. В казармата усвоил шофьорския занаят и борбата „самбо“… Мечтаеше си сега за друго – един ден, когато реабилитират баща му, да стане чекист, разузнавач… Но лесно ли беше? Засега той беше син на „враг“ и докато го смятаха за такъв, трябваше да избягва познатите си – затова се затири толкова надалеч.

Сега Владимир имаше нужда от малко храна и от почивка, а утре – утре ще бъде по-лесно: и пътят е вече познат, и денят може би ще бъде по-хубав…

Почнеха ли есенните валежи, повечето от свободните шофьори слизаха в селото и прекарваха времето си в „кракмага“ на Риголето, който подобно на междуселски автобус вечно беше препълнен и все побираше новодошлите.

Риголето не живееше в Желъдна, а в града, но павилионът му „Скара-бира“ се поддържаше и снабдяваше от местния селкооп. Весел и разговорлив като планинар, той беше влязъл под кожата не само на селските ръководители, но и на шофьорите и монтьорите от близката автобаза.

В „кракмага“ имаше всичко на всичко три маси и върху тях, като мухи на бучки захар, се гъчеха по десетина-дванадесет човека. Още двадесетина стоеха до тезгяха почти на един крак като щъркели и Риголето от сутрин до вечер се провираше между тях и масите, смогвайки винаги да ги нахрани и напои. Разбира се, „неговото“ не се губеше: тази есен той беше довършил модерна двуетажна къща в града, но макар и да му подмятаха едно-друго по тоя повод, никой не му завиждаше.

Владимир едва се провря между многото изправени гърбове и застана до една голяма бъчва в дъното. Пръв измежду всички го зърна Риголето и в следната секунда проточи тънката си шия към него.

– Какво има за хапване? – попита Владимир, потръпвайки под мократа си полушубка.

– Лъв на скара, слон с ориз! – отвърна бързо дребосъкът, сподирен от внезапен разногласен смях.

– Четири кюфтенца! – заръча Владимир сериозно. – И една капка вино!

– Виното е балсам! Пийнеш две глътки и… влизаш в орбита!

В следващия миг Риголето беше вече на другия край – при скарата.

Момъкът го проследи с поглед и забеляза в дъното Ялъмов, Шишмана и Тихол Кавалджията. Те сами седяха край една от масите пред кана с вино и никой не смееше да седне неканен при тях. Сега и тримата гледаха право в него, без да мигат.

Владимир им кимна и те като по даден знак поклатиха в отговор глави.

– Къде артиса оня гащник Гаванката? – попита сред общия шум Кавалджията.

Владимир отвори уста да каже, че не знае, но се досети, че ще го изложи. Затова отвърна неопределено:

– Дявол го знае къде се дяна… – И обърна глава, за да избегне други въпроси.

– Казах ли ти аз? – възкликна зарадван Шишмана. – Гаванката е изпълнителен като новобранец… Веднъж като стражар, още преди да тръгне за Германия, му дали трима арестанти-цигани да ги заведе в съседния град…

Владимир, без да ще, даде ухо да чуе историята.

– Завел ги в чакалнята на гара Раковски и, както му е редът, решил да гаврътне в бюфета две-три ракии… Оставил циганите и отишъл.

Сега Владимир ядеше донесените кюфтета и слушаше с внимание.

– Не щеш ли, като се върнал в чакалнята, що да види: единият от циганите офейкал!… Няма го!… Бре!

Владимир набоде второто кюфте и направи крачка към тяхната маса, за да чува по-добре.

– Ами сега? Що да стори нашият Гаванка? Не откара ли тримата арестанти, ще го вдигнат на рогата!… И какво мислите?

Владимир хлъзна чашата си по тезгяха и се примъкна съвсем близо.

– Излязъл тозчас на площадчето зад гарата и видял там някакъв друг циганин… Стои и се помайва… „Тръгвай с мене!“ – рекъл му и го замъкнал при другите двама… Така пак станали трима – качил ги Методи на влака и ги отвел, дето трябвало…

Гърлен пиянски смях издъни бараката.

Владимир плати на Риголето и побърза да излезе – не допи дори чашата си. Гърдите му жадно поеха чистия планински въздух.

Когато наближи къщурката, откъм планината се свличаше синкава здрачевина. Прекоси двора с големи крачки и бутна вратата на стаичката – бабичката му беше заръчала да не заключва. И тутакси го блъсна в носа гъст мирис на плодова ракия.

Владимир почна да опипва стената, за да намери електрическия ключ. Щом светна, погледът му падна върху леглото. На козинявия джебелник спеше Гаванката, завит в домашното му одеяло, донесено от София. Неговото сипаничаво от шарката лице имаше цвят на вощеница, а остриганата му до кожата глава, надраскана над челото с химически молив, беше отметната иззад и оголваше цялата му шия.

„Виж го ти! Веселяк!“ – мина през ума на момъка. Той направи крачка напред и забеляза някаква странна татуировка. Една синя линия обикаляше шията на Гаванката като гердан, а под нея пишеше нещо с печатни немски букви.

Владимир, удивен до немай къде, се надвеси над него и тъй като беше учил в училището немски език, без мъка прочете: „Шнайде ауф дер лини!“

– Режи по линията! – промълви той. – Но как се е намъкнал тук!

Гъстият дим на ракия отново го накара да отстъпи назад и тогава видя, че Гаванката беше легнал с едната обувка, а другата бе събута и поставена на стола, до главата му.

– Шнайде ауф дер лини! – повтори момъкът, изпълнен с отвращение. – Да са отрязали тогава тая конска глава!

По време на войната, като работник в Германия, Методи Гаванката вършел незаконна търговия с цигари. Веднъж се напил до безсъзнание заедно с някакви немци и щом изтрезнял, видял в огледалото синята черта и надписа на шията си, оставени му за цял живот…

Владимир пристъпи отново и отмятайки одеялото, хвана неканения гост и го вдигна над леглото като парцалена кукла.

– Скачай! – извика той. – И тръгвай на работа!… Не е сън, да ти се размине!

Никакъв отговор.

Едва когато от височина една педя Владимир го пусна отново в леглото, пияният отвори очи.

– А-а-а, братле, ти ли си?– простена той. Езикът му сякаш беше нахапан от пчели.

– Браво! – отвърна Владимир. – Добре си се набозал…

Гневът му беше попреминал.

– А, виж… туй… – с усилие прогъргори Гаванката. – Аз, браток, син чакам… Кажи го всяка минута… – Устата му поемаше въздух с усилие, като на риба. – Толкоз повече, щото имам две женски, а на туй, третото, дрянката му от аероплан се вижда…

Той се опита да се изправи, но не успя – главата му тупна изтежко върху възглавницата.

Владимир, без да го слуша, събу обувката му и я хвърли зад вратата, после бутна с крак и другата от стола.

– Страх ме е, братле… Баш сега ако се затрия, беше тя!… Пък и друго… – не млъкваше Гаванката. – Днес-утре жената ще припищи, а аз по туй време да гоня Михаля по балканите… Бива ли, а?

Той се прозя и – най-неочаквано – още в следния миг затвори очи, захърка.

Момъкът постоя секунда-две над него, сетне издърпа одеялото, впримчено между крачолите му, и го зави до шията. Угаси лампата и побърза да излезе – чувстваше, че нещо го задушава.

Отиде до чешмата и почна да плиска лицето си с пълни шепи. Плиска се цяла минута, после разтърси глава…

– Две деца и едно – три… Режи по линията!

На бензиностанцията нямаше никого. Фаровете на „ЗИЛ“-а я опипаха цяла, сетне изведнъж хукнаха нататък…

„Половин чаша вино не е кой знае какво!… Само КАТ мисли обратното…“

В кабината беше пуснато отоплението – приятно бе да се диша парата на съхнещите дрехи… И все пак по-добре е да се отвори прозорчето – иначе сънят ще го надвие.

Няма и къде да се кривне, да се поспи малко…

Едва мина разклона, а пътят е вече тесен и стръмен, с непрекъснати остри завои, осеян с хлътнини, в които пропадат дори широките двойни гуми на големия камион…

„Пропадат гумите – пропада и Гаванката!…“

През отвореното прозорче хлуеше студен планински въздух… Оттук почваха гъстежите… Сега е останала само суха вършина и съчки… Виж, боровете – това е друго нещо… Те остават вечно зелени, тях зимата не ги плаши…

„Две деца и едно – три… Двама цигани и един невинен – три!… Невинен като баща ми…“

Пътят се промушваше все нагоре и нагоре… И отведнъж силен вятър се хвърли върху колата, зафуча, забуя… Сприя шмулеше последните останали листа…

После камионът попадна в безпощадния въртоп на дъжда и вятъра… Едно подхлъзване и…

Владимир стискаше кормилото здраво като удавник, по лицето му се спущаха струйки пот. Без да откъсва очи от непознатия път, момъкът си мислеше:

„Дано само не се зададе някой отсреща!“

Тон си спомни как преди да тръгне за насам баба му – единственият близък човек, който имаше сега в света – поиска полушубката с червеникавата заешка кожа, за да пришие в хастара ѝ някакви сухи цветя, престояли в църковния олтар. Момъкът не вярваше, разбира се, но не ѝ попречи – не искаше да я огорчи…

Чистачките неуморно бършеха водата от стъклото… Бурята беше утихнала, останаха само малките свещици на дъжда… И откършлеците-клони, нападали по пътя… Но той не можеше да спре – трябваше да кара, да кара нататък, каквото и да се случи…

„Не ме кълни! Мене сам бог ме е проклел, щом съм се довлякъл тука, в тоя джендем…“ – тъй му отвърна Гаванката тая заран. А сега, в пиянска откровеност, го изрече по-ясно: „Страх ме е, братле!“

Този човек беше прекарал най-тежките бомбардировки в хитлерова Германия, бе изпитал прелестите на трудовите лагери, но тогава сигурно не се е боял така… А сега, когато беше обикнал живота, в душата му бе свил гнездо страхът…

Беше обикнал живота… А нима Владимир не обичаше живота, та не се боеше от стихията, от бурята, от зейналите пропасти и хлъзгавия път? Нима не обичаше живота, щом се страхуваше само от едно – да не би умората да слепи клепачите му?

Дъждът беше спрял, а той бе забравил да прекъсне монотонния припев на чистачките… Горе над чешмата, захванати едни за други като някакви бели вещици, го посрещнаха кервани от сплъстени мъгли… Те сякаш омагьосваха фаровете и светлините опираха върху им, безсилни да ги пробият… На две крачки отпред не се виждаше нищо, но момъкът не спираше. Веднъж дясното му предно колело увисна почти цялото над появила се изневиделица раззината огромна бездна… Той трепна, но се овладя и отби колата вляво…

„Още малко!… Мъглата скоро ще се раздипли…“ Поне да не го боляха раменете!…

Владимир стискаше зъби и не изпущаше волана… Нагоре, все нагоре…

„Нима аз рискувам живота си заради онзи жив мъртвец? – мина през ума му. – Заради мръсника, пияницата, заради онзи, който подбрал невинния циганин, без да му мигне окото?“

И същия миг дойде отговорът:

„Не, ти не си такъв глупак… Две деца и едно – три… Те трябва да имат баща, па макар и като тоя… Защото ти най-добре знаеш какво е да нямаш…“

Владимир, за да не заспи, щипеше с все сила бузата си, не изпускайки с дясната ръка волана. И се молеше по-скоро да се съзори, да дойде по-скоро утрото, та да покрие всичките му черни мисли – като чист, току-що паднал снежец…

# 5

Доскоро за Бъдю Маринов, партийния секретар на автобаза Желъдна, нямаше по-голямо удоволствие от това – да се уедини в малката си стаичка в общежитието и да чете някоя историческа книга. Или пък да постели край лампата вестник и да си дялка някакво дръвче. Над одърчето имаше полица и тя беше пълна с дървени джунджурии: цигарета ли не щеш, къщурки ли, ручила или гайдуници от клен… Тях той унесено майстореше с острата си костура – от шикалки, от пръти, от дървесна кора…

Но неотколе лъскавият чилик на костурата му взе да потъмнява. Захванеше ли се пък да чете, скоро затваряше книгата и я оставяше незавършена.

Очевидно нямаше какво друго вече да го задържа в стаичката. Бе превалил четиридесет и петте, а все още си беше ерген.

Бъдю – нарекли го тъй, защото се родил на Бъдни вечер – нямаше близки и приятели и никой не знаеше защо. Малко подир Девети той се върнал от фронта в родния си странджански край, където преди войната заедно с големия си брат Апостол правел дървени въглища. Баща му, както и по-рано, майсторял бакъри за сватби, но бил вече остарял и нямало кой да то гледа.

На времето в съседното село Талигарево Бъдю имал изгора – Танка, клисаровата дъщеря. Домашните ѝ били съгласни и подготвяли сватбата, но един ден преди да я вдигнат, Бъдю се спречкал с бъдещия си тъст. Той не искал църковен брак, а старият не давал и да се издума за другото. Сълзите на Танка не могли да смилят нито единия, нито другия, а на края клисарят дори нагрубил Бъдю и го натирил от двора си като чуждо куче.

От тоя ден насетне Бъдю не стъпил в Талигарево, а дори и в родното си село избягвал да се мярка без нужда. Прескочил само веднъж – две години по-късно, за да погребе баща си, който полусляп паднал в една неугасена варница.

След това Бъдю станал горски. После като шофьор в Пловдив завършил партийна школа и го пратили в Желъдна, дето в среда от лумпени и разни авантюристи с лоши досиета Ялъмов си разигравал коня, както си иска.

Тези, които помнеха Бъдю от преди десетина-петнадесет години, сега не биха могли да го познаят. Рядко можеше да се срещне тогава по-усмихнат и общителен човек от него – всекиму добра дума да каже, на всекиго да помогне… И как се случи тъй, че ведростта бе изчезнала от лицето му и беше отстъпила място на затвореността и вечната навъсеност?

Всъщност Бъдю имаше причини да бъде не дотам дружелюбен. Много злини бяха струпали лоши хора на главата му, а пък и животът му беше осеян с лични неблагополучия. През пролетта на четиридесет и трета година, още преди историята с Танкиния баща и смъртта на баща му, когато яхнали мулета, слизали с брата си от Странджа да продават дървени въглища, полицаи ги съдрали от бои, че имали връзки с партизаните. По-сетне, в концлагера, Бъдю получил указание да направи опит за бягство, когато ги водели на работа… Днес това било, утре – друго, Бъдю не се осмелил да побегне. Един единствен път в живота си не посмял да рискува, побоял се от куршума…

А на края го разочаровал и родният му брат Гечо, най-малкият. През четиридесет и шеста година, тъкмо когато Бъдю бил събрал пари за едно старо камионче, брат му се записал да учи. Шест години Бъдю ял хляб и мерудия, дорде го изучи за ветеринарен лекар. А после, в края на петдесет и първа година, брат му се оженил в София за вдовицата на някакъв бивш царедворец – с осем години по-възрастна от него – и дал да се разбере, че такъв един неук брат като Бъдю може само да го излага.

Това, което Бъдю завари в автобазата, още повече го изнерви, направи го недоверчив и подозрителен. Разни негодници и пройдохи се надпреварваха да го мамят – крадяха бензин, правеха черни курсове, шикалкавеха в работата… Доверието му към хората стори място на мнителността и недоволството. Упорито търсеше нещо хубаво, но все не можеше да го намери. И ведростта му неусетно потъмня – малко по малко той стана грубоват в обноските си, необщителен, суров към всички… Случваше му се дори в партийната организация да няма кому да се облегне. С началника се свади- ха още от първия ден. Ялъмов се беше сдружил с пияници и развратници. А от заместника му, Наско Кюмбето, който ръководеше ремонтната работилница, сигурно нямаше по-мързелив човек в целия окръг. Бъдю си имаше свои причини да не тачи и другите – и Велю Граовеца, скъперника, който дори в партийния членски внос гледаше да не се излъже нито за стотинка, и арменчето Артин, готов зарад един мач да хукне чак до София и да зареже камиона си насред път…

С какво нетърпение Бъдю очакваше да дойдат на работа в автобазата поне двама-трима здрави комунисти, та тогава да се види какво-що… А вместо такива Ялъмов събираше тука свои хора, като Шишмана, пропадналия Методи Гаванката и мазника-счетоводител Благовест Камшиков, който чупил еврейските витрини, а по-сетне като фелдфебел-школник безчинствал из новите земи… Преди няколко дни пък дойде и този новият – Владимир Чулев, син на изпратен в ТВО изменник на партията… Дойде и си показа рогата – още на втория ден… Колата му стои сега в гаражния двор, с опразнени туби и резервоар, а от него няма и помен.

– Къде се настани онзи, новият? – попита Бъдю мерналия се отпреде му бай Господин.

Старикът както винаги бърникаше нещо в мотора, а трикракото мъниче Барончо се мотаеше в краката му.

– Чини ми се долу, в селото… В Стойчовата одая… – отвърна бай Господин и с безпокойство вдигна очи към Бъдю.

Лицето на Бъдю помръкна още повече.

– Ще видим! – каза той и изхъка, сякаш имаше нещо в гърлото си.

Бай Господин остана прав – изпрати с разтревожени очи широкия му приведен гръб чак до вратнята.

Малко подир седем часа, след като паркира „ЗИЛ“-а в гаражния двор, Владимир се метна на първия камион, който слизаше надолу, прибра се в стаичката си и се простря на леглото като труп.

Два часа по-късно му се причу в съня, че на вратата се чука, но въпреки усилията си не можа да отвори очи. Едва когато някой тури ръка на челото му, отлепи с мъка клепачите си.

Беше хазайката му, баба Доопена.

– Стани, чоджум! – рече повелително тя. – Блоковата е дошла… Адресна карта трябвало да писваш…

– Да дойде довечера! – каза Владимир. И като се обърна към стената, отново се унесе.

Но в следващия миг нечий познат смях сякаш го плисна в лицето.

Владимир скочи като отхвърлен от циркова мрежа. Обу бързо панталона си и подаде глава от вратата.

На няколко крачки от него стоеше Калина, светлокосата от бензиностанцията. Сега тя беше облечена някак празнично – в добре ушито резедаво манто, което твърде много отиваше на късите ѝ светлоруси коси.

Владимир, забравил, че е гол до кръста, прехласнато гледаше стройната ѝ фигура и в тоя миг му се струваше, че целият свят, че всичко около него се е превърнало в една тиха, ласкава усмивка.

Калина стоеше полуобърната и като не подозираше присъствието му, закачливо изрече:

– Хубав е, бабо Доспено, не отричам, да ти е жив и здрав! Но му кажи да си попълни адресната карта… Не може да живее тъй, нелегален…

Владимир понечи да се прибере незабелязан в стаята. Но вратата изскрибуца и Калина живо се обърна. Съзряла голите гърди на момъка, тя тутакси извърна глава настрани.

– Извинете, че съм без вратовръзка! – изрече Владимир с достойнство и галантно се поклони.

– Аз дойдох за адресната карта – каза девойката, без да го погледне… Граничен район сме, пък и… срокът отдавна е минал…

– Ще ме почакате ли мъничко? – попита бързо Владимир. – Не повече от минутка-две…

Той отиде с бързи крачки при чешмата на двора и заплиска гърдите си с ледената вода.

– Въй-й-й-й! Като го гледам, ази умирам от студ! – рече бабичката. – До ден днешен таквоз чудо не бях видвала… Думам му, ала не ще да чуе!

Калина повдигна рамене.

– Негова си работа! – усмихна се тя.

Владимир с едри крачки притича край тях и влезе в стаичката. След минута той се появи отново, облечен в бозовата си полушубка, с онази яка от червеникав заек.

– Ще ви загрозявам! – каза момъкът усмихнат. – Измачкан съм като керванджия…

Девойката крадешком го погледна – мярна къдравата му, неподстригвана отдавна коса, която се виеше на ситни пръстенчета дори по врата му. И отвърна – също тъй с усмивка:

– Не се тревожете – срещата ни не е любовна!

– Хм, да… – кимна той. – Но знае ли човек от коя туфа какъв заек може да излезе?

Калина то стрелна с очи.

– Пак ли започвате? – И след като помълча, допълни: – Или мислите, че съм забравила?

Тя се извърна, бързо, направи няколко крачки и подхвърли, без да се спира:

– Попълнете адресната си карта! Няма да идвам втори път!

Денят беше тих и ведър. Желъдна се гушеше в планинските скути, а над нея, като пътечки на шарена черга, просната на слънце, пъстрееха бледокафявите дъбрави, тъмнозелените борови гори над тях и най-отгоре – небесносиният шал на небето.

– Лошо започна денят! – въздъхна Владимир, защото същия миг видя, че Бъдю отваря дворната вратичка. И допълни: – А можеше да бъде…

Партийният секретар на автобазата вървеше към тях, загледан в краката си, сякаш търсеше нещо.

Владимир застана насред двора.

– Почакайте, другарко! – викна той силно подир Калина. – Идва ми гостенин…

Бъдю Маринов дигна глава и щом съзря Калина, проточеното му лице се навъси. Но това трая само секунда – изразът му изведнъж се проясни, стана дружелюбен и дори неочаквано приветлив. Владимир за пръв път го видя такъв.

– Здравей. Калинке! – кимна Бъдю на девойката, която се беше спряла на няколко крачки от тях. – Виж ти каква си се пременила!

– Че какво толкоз, бай Бъдьо… – отвърна тя е някаква неловкост в гласа.

Това „бай“ попари като слана хубавото цвете, напъпило преди миг в душата на Бъдю. Той се отвърна от нея и тръгна към Владимир – застана на два разкрача от него.

– Къде така? – запита го строго. И ядно заби в лицето му очите си – твърди сега и жълтеникави като неузрели шипки.

Владимир вдигна рамене.

– И аз не знам!… – каза той на края. – На, бог ми е свидетел!

– Защо не си на работа? – попита Бъдю и едната му вежда се вдигна.

Момъкът отвори уста да каже, че е работил непрекъснато цял ден и цяла нощ, но в миг съобрази, че ще злепостави Гаванката, и замълча. Дали пък наистина онзи тип не е тръгнал и досега с колата?

– Значи кръшкаме още от първия ден, а?

Той говореше на момъка, но кой знае защо обърна поглед към Калина.

Владимир се почувства притиснат до стена, погледът му срещна очите на Калина, в които се четеше и недоумение, и укор, и разочарование. Как да излезе от това положение?

Но тозчас върху му сякаш се стовари втори юмручен удар – още по-тежък и неочакван от първия:

– Нещо много бензин е изгълтала колата ти за един само курс… Кажи-речи двойно!… Съмнителна работа…

– Та „ЗИЛ“-ът му е нов-новеничък! – хапливо вметна Калина.

Владимир трепна. Дали да каже истината? Не, не бива! Ще изложи Гаванката, пък и може да му навреди… Затова отвърна с престорена шеговитост:

– Так точна! Серце здарова – апетит ест!

И начаса видя как сините очи на Калина се наляха с горчивина.

– Тръгвай сега с мене в автобазата и пали колата! – каза натъртено Бъдю. – Пък сетне ще видим…

– Добре, другарю началник! – каза със спокоен глас Владимир. А като видя Калина да бърза по пътеката, подвикна ѝ: – Почакайте малко! – И тръгна бързешком след нея.

Но тя не се опря, дори не погледна назад. И той, стъписан, застана до оградата.

– Аз на твое място бих се срамувал! – каза Бъдю и плюна в краката си. – Млад човек си уж…

Владимир вдигна светлокафявите си очи и го погледна така, сякаш гледаше през него в съседния двор. И каза само:

– Имаш ли един аспирин, другарю началник?… Зъб ме боли!

Цялата нощ Бъдю, кажи-речи, не можа да мигне. Не дочака и разсъмване. Скочи от твърдото одърче, облече се набързо и се погледна в огледалото – дано брадата му не е много набола! Но щом видя лицето си, втренчи се в него. И без туй бледо и обтегнато, от няколко месеца то се беше изшилило като на светия, а сколуфите му бяха съвсем побелели.

Бъдю, като че уплашен от изгледа си, стори крачка назад и остана близо минута тъй неподвижен.

Какво го мореше, какво не му даваше покой? Сам чувстваше и се кореше понякога, че е станал дребнав и сприхав, чудеше се, че се дразни едва ли не от всичко и че не го свърта на едно място…

Също такъв беше Бъдю преди години, след като се раздели с Танка… Но за малко време, пък и тогава имаше защо. А сега? Сега поне мисълта, която най-вече го тормозеше и не му даваше мира, не засягаше него…

Беше в края на зимата. Един подир друг – за седмица само – се бяха пребили двама от шофьорите, та се наложи и той, и Ялъмов да превозват трупи, за да не изтърват плана.

Осемнадесети март – Бъдю добре си опомняше този навъсен ден.

Валеше ситен дъждец, толкова ситен, че се попиваше във въздуха. Той беше закарал подпори в мината и докато ги разтовариха, извади новия вестник и го разлисти над волана.

Тъкмо се зачете, до прозорчето на кабината видя глава на човек, която трудно можеше да се забрави пял живот. Пепелява по цвят, неумита коса падаше на фитили върху челото – ниско и изрътено над очите, сякаш имаше цицини от ударено. От това странно лице погледът забелязваше първо бабунестото чело и безкосмените бузи – жълти и хлътнали навътре като дървени лъжици.

Непознатият го помоли за огън и той му подаде кибрита си. Минута по-късно човекът мълчаливо му върна кибрита. И тогава Бъдю зърна върху ръката му, костелива и прилична на цепеница, старинен пръстен с някаква вехта монета, покрита тук-там с малахитова плесен.

Пръстенът стана причина Бъдю да заговори непознатия – подразнена беше историческата му страст. Оказа се, че онзи бил калугер в изгорелия преди години М-ски манастир и че познавал добре Цвятко Ялъмов. И не само го познаваше, но и разправи важен епизод от живота му.

През февруари четиридесет и четвърта година първият братовчед на Ялъмов, партизанинът Запрян, бил издаден на полицията от циганката-вретенарка Мастула.

По това време Цвятко Ялъмов бил войник в Куманово. Поискал отпуск, но не му дали. Чак в края на август му дошла сгода да напусне с камион частта си, като охрана на някакви си германски муниции.

Цвятко Ялъмов не се върнал вече в поделението си – хванал Балкана. А няколко дни подир изчезването му намерили циганката застреляна.

Ялъмов поскитал насам-натам из планинските дебри и накрай не изтраял – предал се на вуйчо си, влиятелен по онова време архимандрит. Това станало десетина дни преди Девети и тогава архимандритът се намирал в съшия М-ски манастир.

Тази находка толкова месени вече не даваше покой на Бъдювите мисли.

Откак беше партиен секретар, Бъдю неведнъж бе чел биографията на Цвятко Ялъмов. Но в нея не беше отбелязан краят от онова, за което му разказа бившият монах. Защо Ялъмов беше скрил тия неща от партията?

Дали поради гордия си характер или искаше да си спести едно унижение? Или може би пътят от манастирската стая на архимандрита го е извел към полицейския участък? И дали в последвалата обсада на Б-ския отред, който действаше в тази част на Балкана, нямаше пръст Цвятко Ялъмов?

Бъдю мислеше до късно нощем, надвил умората – бореше се със себе си, упрекваше се или се оправдаваше.

От тоя мартенски ден досега той не един и два пъти беше тръгвал да иде в града при Желю Пастирев, секретаря на окръжния комитет, решил да му открие, каквото беше научил от бившия монах. Но в последния миг все намираше някакъв повод, за да отложи посещението си. Макар и да изпитваше отвращение от живота, който водеше Ялъмов, и да се бунтуваше в душата си срещу навиците му, в края на краищата той се питаше: враг ли е Ялъмов? И си отговаряше: не! Вършеше ли полезна работа? Вършеше! Защо тогава трябваше да го опозори? Тъй или иначе на времето Ялъмов проявил смелост и хванал Балкана, а самият той, Бъдю, не се реши…

Подир всички тия мисли редно беше да се успокои, да махне с ръка и да каже: „Край!“ Така беше редно, но опиташе ли, вътре в него вземаше думата другият глас.

Какъв смисъл от такава игра? И можеше ли да се играе с партията на криеница? Рано или късно тя ще научи, непременно ще узнае.

Е добре, ще научи… Но защо от него? За да кажат някои: ето Бъдю си разчиства личните сметки!

Нека кажат! Хората винаги казват това или онова… А той ще е спокоен пред съвестта си, защото тия неща ги беше научил случайно.

Нито беше търсил, нито му беше минавало на ум да рови… От какво да се срамува! Ще иде при Пастирев и ще каже:

„Мислѝ каквото щеш за мене, другарю секретар, но такава е истината за Ялъмов… Повече не мога да мълча!“

И ще възвърне и спокойствието си, и здравия си сън.

И Бъдю тръгваше към града – с първия камион.

Тръгна и сега… Още по тъмно.

# 6

Градът беше на седемнадесет километра от Желъдна. Окръжният комитет на партията се намираше в центъра, в нова виненочервена постройка на два етажа, с малки прозорци и колони от двете страни на входа. На същия ред имаше още няколко двуетажни къщи.

Пред една от тях, бяла и весела като съседките си, с мушкато на прозорците, с лозница в дворчето, покрито със ситен калдъръм, стояха двама пътници, тръгнали към близката рейсова спирка, и с любопитство поглеждаха нагоре, към разтворените прозорци на втория ѝ кат.

Оттам, сякаш от гнездо на дрозд, излитаха чудни звуци – като от пиано, без да имат плътността и благородството на клавира, но леки, скокливи, бързи – кристални пръски на ручей, който се спуска от висока скала.

Пътниците се усмихнаха, послушаха, поклатиха глави.

– Бай Желю свири! – кимна по-младият.

После и двамата се запътиха към рейсовата спирка.

Свиреше Желю Пастирев – секретарят на окръжния комитет на партията. Всяка заран, неизменно, зиме и лете, делник и празник, от разтворените прозорци на втория кат излитаха като бисерчета, хвърлени с шепа, звуците, които той извличаше от чародейките дъсчици на виенския си ксилофон.

Ксилофонът за бай Желю беше светъл спомен от младостта, от емигрантските години, от оня период на живота му, когато бе обзет от романтиката на онова чувство, че утре или в други ден всичко ще бъде изведнъж и завинаги променено – върху развалините на стария свят ще се появи новият, най-съвършеният, най-красивият. Емигрант във Виена, с вродена музикалност, той трябваше да научи „нещо“, за да изкарва хляба си. И се научи – и не без упорити усилия – да извлича светове от звуци от един инструмент, който случайността му беше предоставила под ръка. Стана сервитьор в едно малко ресторантче в предградието Гринциг, после оркестрант в малкия му оркестър – до четиридесет и втора година, когато трябваше да се завърне в родината си, за да вземе участие в битката за сгромолясването на фашисткия свят…

Станеше ли осем часът, бай Желю слагаше пръчиците настрана и обветрил душата си, поемаше към сградата на окръжния комитет.

Бъдю се настани точно насреща му и си даде вид, че не бърза – дори се заоглежда с интерес наоколо, макар да беше виждал десетки пъти вече и портрета на Ленин, изтъкан върху коприна, и белия гипсов макет – сърп и чук, точно насреща, и окачената вляво от прозореца литографна картина „Превземането на Зимния дворец“.

– Отколе не си идвал! – усмихна му се приветливо бай Желю. – Взе нещо да се лъчиш от комитета…

Бъдю не разбра отведнъж – шегуваше ли се, упрекваше ли го. Напоследък не беше заобикалял насам, но нали едва преди седмица сам Пастирев беше дохождал в автобазата?

– Пък може и да ми се сърдиш, че не посякохме, както трябва, Ялъма, а?

Бъдю наостри слух.

– Та да не би аз да имам нещо лично с него! Пастирев го погледна в очите.

– Точно това бих искал… Личното да го няма… – каза той. – Пък за другото никой не ти е вързал ръцете… Сам знаеш, мечка се бори до три пъти!

И се засмя с откровен, добродушен смях. После пристъпи към печката и Бъдю едва сега забеляза, че носеше в лявата си ръка няколко съчки борина.

– Е, казвай де!… Тъй както те гледам, таиш нещо от мене!

Тон надвеси голямата си глава над печката и занарежда съсредоточено треските.

– Какво има да тая? – Бъдю още при влизането беше решил да отложи и този път разговора за онова, което беше научил от калугера. – Дойдох само да ти кажа, че съм против двойната езда!

Пастирев се загледа в него като недочул.

– Против си, казваш?… – повтори той безстрастно, сетне, сякаш проумял отведнъж думите на шофьора, каза на себе си: – Ще помислим, ще видим… Уж нямаше възражения, когато Ялъмов я предложи, пък сега…

– Знае той какво да предложи! – възропта гневно Бъдю. – Карайте вие нощем двойна езда, пък ще видим по туй време кой ще ви замества при булките…

Острите жълтеникави очи на Бъдю станаха зли, заприличаха на две оси.

Пастирев мълча цяла минута. На края тихо запита:

– Кой изгоря?

– Артин, арменчето…

– Онуй момче, вечно небръснатото ли? Дето кандидатства за партията?

– Той.

Запалената клечка кибрит опари ръката на Пастирев. Той не каза повече нищо, запали втора клечка и я приближи до борината. Купчината пламна и освети ъгловатото му лице. Сега то изглеждаше замислено, неподвижно.

– Ялъмов си разиграва коня, както си ще, а пък аз, партийният секретар, съм някакво чучуло там… – Бъдю размахваше възбудено големите си кокалести ръце, хванали отгоре слин. – В четвъртъка, без дори да ме попита, назначи някакъв си… От семейство на враг… Даде му най-хубавата кола, настани го в селото, в Стойчовата стая… Пък знае, че аз вече трета зима се гъча в оназ копторка… – Бъдю говореше разпалено, като хъкаше навремени. – Ясна е тя! – довърши той. – Ние, партийните работници, служим само за буфери – да ни блъскат и отсам, и оттатък!

Но неговата възбуденост не се предаваше ни най-малко на събеседника му. Желю спокойно, сякаш разговаряха за отлитащата есен, гледаше разгарящата се печка. И на края сдържано запита:

– А ти отде разбра, че новият е изпортен?

Бъдю възропта:

– Мигар е назначил досега барем един свестен човек? Той домъкна Шишмана без характеристика, за Кавалджията не ме и уведоми… На Гаванката три месеца не рачих да взема документите… Талон номер три, а на гърба му – цифри от белот… Софиянецът пък още на втория ден си показа рогата… Клинчи от работа, бензинът му не стига… Кога дойде, кога почна да продава!

– Хванахте ли го? – попита Желю Пастирев. – Крадец е този, когото хванат…

– Как се хващат такива! – Бъдю нервно гризеше месото край ноктите си. – Но още първия ден с нова кола даде две туби преразход!

– Може да е новак – възрази Пастирев. – Труден път, непознат… И времето беше лошаво… Ще видиш отподир как ще мели брашно.

– Ясна е тя как… – изхъка Бъдю.

– Хай, човече! – прекъсна го Пастирев – Не бързай! Под всеки камък няма змия!

– Да е една змия, да ѝ смачкаш главата! Пък то!…

– Пък то – засмя се бай Желю. – Ти опознай момъка по-добре! Не ще да е зле например, ако се пренесеш при него, в Стойчовата стая. Нали и двамата сте бекяри?

Бъдю махна с ръка, сякаш искаше да каже: „Излишна работа!“ После стана от стола.

– Още днеска се пренеси! – повтори Желю. – Освен ако… – Той замълча един миг и допълни усмихнат: – Ако не си решил да се обулчиш… Та докога ще ергенуваш, дявол да те вземе! Побеля.

Бъдю сведе продълговатото си лице, не отговори. Тоя въпрос му задаваха на смях, а той го усещаше в сърцето си като трън.

– Или ще ми речеш: бай Жельо, за женене и за бесене време винаги има… Празна работа, брате! Не отлагай! Жените не са круши да ги избираш!

Пастирев стисна ръката му и стана да го изпрати.

Загледан в краката си, Бъдю не го дочака – тръгна бързо към вратата. Мисълта му тозчас беше излетяла към Желъдна… Нима можеше да признае, та дори и пред бай Желя, че за втори път в неговия живот сърцето му беше оплетено в бодлив тел?

И той обичаше светлокосата от бензиностанцията. Но чувстваше, че за нея е така излишен и нежелан, както една втора опашка за лисицата…

# 7

В утрото на следващата неделя слънцето неочаквано прогони хоризонта далече в безкрая. Лятото, прибирайки дисагите си, сякаш го беше случайно изтървало. И сега есента му се чудеше. Но го остави да се порадва – нали беше въпрос само за някой и друг час?

В окръжния град имаше панаир и Шишмана, който трябваше да иде и получи нови калъфи за радиаторите, вериги и казан за топлене пода през зимата, качи в кабината и Владимир.

Благоразположението на Цвятко Ялъмов към този момък в последно време преминаваше, макар по-бавно, и у Шишмана. За това допринасяха още и хвалбите, на Гаванката по адрес на „арабията-софиянче“ и особено шушуканията, че Бъдю Маринов го е турил „на мушката“. Верен на Ялъмов и на своите собствени интереси, Шишмана ненавиждаше партийния секретар.

И сега той, подсукан както обикновено, държеше здраво кормилото с лявата си ръка, а с дебелите къси пръсти на дясната подхвърляше крадешката в устата си едри солени фастъци. Свършеше ли тях, имаше кесийка стафиди, а двата джеба на брезентовата винтяга бяха пълни с пуканки.

В яденето Шишмана си угаждаше като игумен, знаеше какво може да предложи всяко ханче по което и да било шосе, тъпчеше се, хълцукаше, но продължаваше да яде и пие, сякаш забравяше да престане…

Владимир не беше от разговорливите и Шишмана мислеше по своите си работи. Щом отминаха пътя за Мусаята, сети се за гъбите, които сам береше тъдява и също сам пържеше в масло.

После му дойде на ум, че щом получи инвентар за зимната подготовка, трябва да се отбие в малката бръснарничка на Смаил и да вземе пак едно бурканче с пиявици. Тях Шишмана туряше сегиз-тогиз на врата си, за да посмучат от кръвта му.

Когато излязоха на шосето за града, той пришпори камиона с осемдесет в час и подир минута настигна непознат мотоциклетист. Зад него седеше млада жена, хваната здраво с едната ръка за каучуковата гривна. В другата тя държеше пеленаче и така, в движение, го кърмеше.

Малките сини очички на Шишмана жадно се впиха в едрата бяла гръд на жената – той се наклони цял надясно, карайки стотици метри редом с мотоциклета: не му се искаше да го отмине.

– Ще ти се изкриви вратът! – подметна Владимир.

– Кой, на мене ли? – засегна се дебелият. – Аз колкото съм ги виждал, ти нямаш толкоз косми по главата…

– Посмали, манго!

Шишмана натисна газта и бързо отмина мотоциклета.

– Ако щеш вярвай! – каза той и затършува из джеба си за пакетчето със стафиди. – Дори и сега, за твое сведение, имам едно осемнайсетгодишно…

Владимир го погледна недоверчиво. Пълното лице на Шишмана, червендалесто, с морави жилки, не би могло да подлуди от любов никоя жена.

Шишмана сякаш разбра.

– Аз не съм много красив… – каза той. – Но хубостта гледат само ученичките…

И като попипа с пръст мустаците си, засукани по делийски, смигна.

– Качи ли се тука, в кабината – беше тя… Като котката на края на чандията – или ще пада, или няма накъде…

– А някой път не си ли удрял на камък? – запита момъкът с едва доловимо раздразнение в гласа.

– Бивало е и туй… – призна дебелият, загледай в пътя пред себе си. – Веднъж оная, бензинаджийката… Опитах се с едната ръка…

Владимир се извърна цял към него.

– Но не би… – каза със съжаление Шишмана, и като налапа шепа стафиди, довърши с пълна уста: – Отвори, пустата му, вратата и аха да скочи в движение…

– Трябвало е първо да те цапардоса по идиотската мутра! – възкликна с безкрайно удовлетворение Владимир. И си помисли: „А онази моя прокоба, Гаванката, какви ли не ги издрънка по неин адрес!“

Шишмана не му отговори, а тозчас закова камиона. Протегна ръка над скута на момъка и отвори дясната врата. Досами шосето стоеше изправен дребничък войник с омачкани дрехи.

– За панаира ли? – попита дебелият.

– Натамкана… – завъртя глава войникът.

– Имаш ли петдесет гроша?

Войникът мълчешката бръкна в джеба си, извади всичко, което имаше, и го спусна в протегнатата ръка на шофьора. Бяха тридесет и пет стотинки.

Шишмана ги погледна, колеба се един миг, после даде знак с глава:

– Хайде… От мене да мине! Аскер нали си! Качвай се отзад!

И като хлопна вратата, отново завъртя ключа на мотора, запали.

Владимир го гледаше с широко отворени в почуда очи.

– Ти си свиня! – продума той погнусен.

Мъничките, вдлъбнати в орбитите очи на Шишмана го стрелнаха изкосо.

– Ще върнеш парите на момчето, или ще ти извия врата! – закани му се Владимир.

Шишмана, спомнил си тутакси за боя в Армудово, побърза да кимне с глава.

Гръмливата навалица тласкаше Владимир ту насам, ту натам и – подобно на коркова тапа, откъсната от рибарска мрежа – го изтикваше към плитчините: стрелбища с увехнали красавици пред мишените, сергии за продажба на гобленчета, нашарени с лебеди и средновековни замъци, палатки с цели камари захаросан памук…

Въздухът ухаеше на печени карначета, гърмоляха старите шлагери на моторните въртележки, примесени с писукането на свирките с балончета, с чуруликането на глинените бардучета и кресливите гласове на търговците-панаирджии:

– Насам, наса-а-а-а-ам! Грабай, народе!

– Печели антонби-и-и-ил! Значка-а-а-а… И два метра локу-у-ум!

– Три халки за двайсе-е-е-е! Голямата бутилка-а-а-а!

Владимир не вървеше, а местеше бавно тялото си от единия крак на другия – като дете, което учеха да ходи. Празният му поглед докосваше безстрастно и сергиите с брошки и евтини пръстенчета, и стотинките, които отскачаха от порцелановата чиния, без да могат да се задържат, и влюбените, стиснали ръце за снимка в изографисания самолет… И пак тия непознати гласове:

– Изпитай силата си върху боксовата круша!

– Бе, то дневните стигат, ама нощните – хич!

– Завърти пак, момче… И ти не си направен отведнъж!

Владимир не чуваше. Думите минаваха през ушите му като през стъклени тръбички, без да оставят следи.

Защо дойде тук? – питаше се и като не можеше да си отговори, само повдигаше рамене.

Най-после и незабелязано той се възправи пред палатката, където го изтласка вълнàта. Взе една топка… втора – хвърли ги ядно насреща… Те се забиха като снаряди в платнището… Още една топка… Най-сетне!

Тръгна нататък, сподирен от дрънченето на съборените кутии…

– Хей, момче, вземи наградата!… Синджирче!

Викът премина неуловим през стъклените тръбички…

„Шишмана е виновен… Само Шишмана!… Аха-аха да скочи в движение – като котката на края на чандията… Или ще дава, или…“

Следващото пристанище… Делиорманският тигър!… Двайсет стотинки… и печели овен… който го надвие…

Желю Пастирев нямаше намерение да дохожда сам и посред бял ден на панаира. Но на връщане от строежа на новия краварник срещна един свой стар познат – турчин.

– Чок селям, Али ага! – поздрави засмяно бай Желю.

– Берекет версии, Желю ага! – отвърна турчинът.

– Как си? Как е Мустафата?

– Харни сме, благодарим на аллаха!

И от дума на дума Алията съобщи, че на панаира е пристигнал „Ескиджумайският баш“, тъй нареченият „Делиормански тигър“.

Щом чу това, Желю Пастирев тръгна право към горния край на града, към панаира. Той беше страстен поклонник на борбата и това му влечение беше по-старо дори от виенското му увлечение по ксилофона.

Баща му на времето се поселил от Калофер в Делиормана и Желю, още дете, другарувал с турчета и се борел с тях. Широката, едра кост на лявата му китка още носеше белег от счупване, но затуй пък борбата заедно с тежката полска работа му помогнала да израсте едър и як.

Отказал се по-сетне от ратайлъка, той постъпил да учи занаят при един шивач в Осман Пазар. И съшият този майстор имал навика, преди да вземе чирак, да се пребори с него. Успявал ли да го налегне по гръб, не искал повече да го види. А Желю бил първият, който не само че не се дал, но и надвил майстора си.

Страстта по народната борба не намаляла, а дори се усилила. Преди да дойде в окръжния град, Желю Пастирев бил партиен секретар на шивашката кооперация в съседното по-малко градче. И из ден в ден, обикновено при разсъмване, когато никой не можел да го види, той ходел в местния зоокът да се побори с мечката, продадена там от един циганин-мечкар.

Тези утринни срещи с „продадената невяста“ по-сетне едва не му напакостили. При избирането му за секретар двама от членовете на окръжния комитет само заради това се въздържали да гласуват за него.

Когато стигна мястото на борбите, неколцина младежи, седнали на пейките от първия ред, го познаха и почти едновременно скочиха на крака.

– Седни, бай Жельо! Ей тука!

– Стойте си! Ще се посместим някак… – успокои ги той с ръка.

Всички, които бяха седнали на пейката, бързо се придърпаха и почтително му сториха място.

– Закъснях ли? – попита Желю седналия до него младеж и хвърли поглед към платнището, заградено с дълго опънато въже.

– Ей сегинка гътна втория… Един от мините!… Коскоджамити ластар…

Тъкмо тогава „Делиорманският тигър“ стана тромаво от стола, поставен в единия край на тепиха, и вдигайки нагоре ръце, за да изпъкнат още повече мускулите му, предизвикателно викна:

– Хайде, няма ли други? Кратиха ли се куражлиите мъже?

Сетне вдигна на врата си – леко като котенце – големия чернорог овен и се заразхожда с него покрай въжето. Грамадното му тяло, равно в кръста, като чувал с жито, се тръскаше при ходенето на цяло стъпало.

– Ама зайци, а-а-а!… Няма ли кой да вземе овена?

Желю Пастирев закипя отвътре и аха-аха да скочи. Но се овладя – какво ще излезе от това, тук всички го познават… И все пак… няма ли този неприветлив грубиян и самохвалко да си намери майстора? Краката му нервно тъпчеха пясъка, не го сдържаше…

– В тоз край мъжко население няма ли? – не млъкваше борецът, смеейки се предизвикателно. – Ха де!

Бай Желю се надигна от пейката, но тозчас чу гласове зад себе си:

– Бай Жельо, молим ти се, сядай да гледаме!

Той извърна широкото си лице към тепиха и видя един строен непознат младеж да прекрачва въжето.

– Кой е този момък? – запита седналите наоколо хора.

– Дявол го знае!

– Комай не е тукашен…

– Туй е новото шофьорче от Желъдна… – обади се отдясно едно момче с шапка без козирка, прилична на моряшка барета. Беше същото, което товареше трупи горе, в планината.

– От Желъдна ли? – повтори сякаш на себе си секретарят, мъчейки се да си припомни нещо.

– Оттам, бай Жельо… Онуй, дето на сватбата в Армудово подреди Цвятко Ялъма…

– А-а-а, той ли е! – изрече учуден Желю Пастпрев. И си помисли гласно: – За него, значи, ми говори оная заран Бъдю…

И като се намести на пейката, каза си: „Виж ти!… Това ли е софийският хаймана!… Та той бил хубавеляк!“

Владимир мълком свали бозовата си полушубка със заешката яка и я метна върху въжето. Когато съблече и ризата си, насъбраните хора видяха под бялата юнашка фланелка стройното му тяло, с тънък кръст и дълги като на гребец ръце, с ярко очертани мускули. Без да поглежда някого, дори своя бъдещ противник, той събу обувките си и търпеливо застана в средата на платнището. Към него първо пристъпи човекът, който изпълняваше ролята на рефер – очевидно някогашен борец, с месесто от дърпане дясно ухо. После се приближи и „тигърът“ и щом застана редом, атлетическото тяло на момъка сякаш изведнъж се стопи. Макар височината им да беше почти еднаква, разликата в теглото на двамата не бе по-малка от тридесет, дори четиридесет килограма.

– Аз канех мъж, пък ми излиза хлапак – подметна борецът, пляскайки една в друга дланите си.

– Устата ти е триж по-голяма от силата! – тихо му каза Владимир и изтръпна – точно насреща му, изправена зад пейките, стоеше… светлокосата.

„Виж къде дошла!“ – не успя дори да се учуди.

В следващия мит пехливанинът, разгневен като глиган от думите му, неочаквано го грабна, издигна го до главата си и го тръшна долу, върху платнището, хвърляйки се стръвно отгоре му. Владимир можа само да се възвие, за да не падне по гръб. Смущението, което го заля, когато зърна девойката, още не беше преминало. Той стягаше мускули и мислеше как да се отскубне от яките клещи на бореца, но това му се струваше невъзможно – на гърба му някой бе стоварил сякаш вагонетка.

Стискайки зъби, та да издържи напора, той все пак диреше с очи лицето на Калина, но вместо него погледът му срещаше замръзналия израз на хората от първите редове.

Пехливанинът, с милосърдието на котарак, който иска да си поиграе още малко с обречената мишка, освободи завчас плещите му и почна да му трие ушите. До Владимир стигна нечий подигравателен смях, той наведе рязко глава, за да тури край на това унижение, но очевидно „Делиорманският тигър“ искаше този път да задоволи публиката с по-продължително и по-интересно зрелище.

Докато трескаво решаваше следващия рискован ход, Владимир успя отново да мерне – я тоя път съвсем случайно и само за секунда – погледа на Калина… Сега трябва да действа, да направи всичко, повече от всичко!

Над главата му колосът мръхтеше – може би скоро вече щеше да се опита да залепи гърба му върху прашясалото платнище. И неочаквано за всички Владимир отскочи напред, изскубна се от живия капан. Счу се облекчителната въздишка на зрителите, излязла сякаш от едно гърло.

Бързо да раздвижи левия си крак, изтръпнал от притискането, а после – в средата на тепиха!

„Втори път ще има да вземаш, глиган такъв! – мислеше си Владимир, следейки всяко движение на ръцете му. – Сега е мой ред!… Но ще трябва малко да се позавъртим… Ха така, ела с лице срещу слънцето!… Така-а-а! Сега ти ще бъдеш изненаданият… Но аз ще действам честно, панаирджийски измамнико, не като тебе!…“

Делиорманецът посегна, но Владимир ловко отби ръката му, после уж сам се опита да го нападне – откъм страната на слънцето. Пехливанинът замижа, не схвана лъжливата атака, а в следващия миг, улавяйки здраво китката му, момъкът така го преметна през себе си, че огромното туловище на бореца се строполи върху бризента като чувал с цвекло. По-пъргав от гущер, Владимир скочи върху му и притисна към тепиха яките му плещи.

Реферът стоеше безучастен, по-безучастен от който и да било зрител, и гледаше втренчено купчината пред себе си.

– Знаеш ли да броиш до три? – попита го Владимир тихо, удържайки напора на „тигъра“, който се силеше да отлепи плещите си.

– Едно! – изброи неохотно реферът, гледайки с надежда усилията на своя „баш“.

– Две-е-е-е, три-и-и-и! – броеше в един глас цялата публика.

Гръмнаха ръкопляскания.

– Браво, юнак! Туй е то!

– Найде си майстора тигърът!… Хак му е! – чуваха се гласове от разни страни.

Владимир скромно стана и гледайки в земята, упъти се към мястото, дето беше оставил дрехите и обувките си. Разглеждаха го, тупаха го по гърба… Когато се стъкми, той леко разбита наобиколилите го зрители и се смеси с тълпата, която рукна навън.

– Хей, момче, наградата си вземи! Овена!

– Ех, какъв курбан става!

Владимир чу, но дори не се обърна.

– Че за какво се бори тогаз? Хама де!

Той продължи да върви.

Когато подир минута излезе от хорския поток и се озърна, търсейки познатото лице, видя, че към него се доближава не много млад, но твърде бодър човек с широко лице и светли очи, в които сякаш беше изцедена всичката доброта на душата му.

– Нека е хаирлия! – каза той на Владимир и момъкът се помъчи да си опомни дали не го познава отнякъде.

– Благодаря! – отвърна и си помисли: „Навярно запалянко по борбата… Навсякъде ги има… Но е добряк, личи си.“

– Ама как го гътна, бравос! – искрено се възхищаваше непознатият. – На такъв хвалипръцко туй се пада!… Я ела, ела да влезем ей тука – на затулено… Да се почерпим за победата… Бастиса го, ей! Само как го насмете!… И овена му остави – да се кюска с него, ако ще!

Владимир не сети как се озова в дъното на една палатка, дето продаваха напитки.

– Ракийка ли ще пийнеш или друго?… Тукашните хора ментовка жулят… Викат ѝ люцерна…

– Благодаря! – отвърна момъкът. – Не ми се пие.

– Барем по едничка… Колкото да се рече! – настоя непознатият. – Ами там, в Желъдна, имате ли харна пиячка?

– Знам ли!… Сигурно се намира…

Сервитьорът беше един за всичките десетина маси, но на Владимир направи впечатление, че още щом влязоха, застана при тях, не обръщайки внимание на подвикванията на другите.

– Хайде, избирай, да не бавим човека!

– Не обичам да пия… – вдигна рамене момъкът.

– Та кой обича?… Хай, човече! Нали трябва лаф-моабет да стане!

– Като е тъй, една лимонада! – каза Владимир. – А за вас, каквото ви е сладко…

– Лимонадка ли? Виж ти! – учуди се събеседникът му. – Бива! Пък на мен – една ментовка!

– Веднага, другарю Пастирев! – поклони се сервитьорът и изчезна към тезгяха.

„Какъв пък ще е този човек? – питаше се Владимир. – Келнерът му стои диван-чапраз, като пред генерал!…“

– Е. как я карате там в Желъдна? Има ли девойчета?… Или ти си по вдовичките, а?

Момъкът неопределено вдигна рамене.

„Виж го ти, дъртият му пръч, какво го интересува!“ – мина през ума му.

Сервитьорът донесе поръчката и за втори път, откак бяха седнали, прибърса масата.

– Акрани имам аз във вашата автобаза… – не млъкваше Желю Пастирев, наливайки лимонада в чашата на Владимир. – Има там един веселяк, Бъдю… Партиен секретар е, мисля…

– Ама и веселяк! – отвърна момъкът. – Все с подлучена физиономия… От тия, дето търсят под вола теле…

– Толкоз ли те е уплашил? – засмя се Желю, не изпускайки от очи лицето му. Не, не беше възможно да се лъже в откровеното изражение на момъка, в което на всичко отгоре се четеше и една рядка за тия хора вродена интелигентност! И чукна чашата си в неговата. – Значи, Бъдю е, кажи го, по-страшен от „Делиорманския тигър“, тъй ли?… Хе-хе-хе!

А вътре в себе си мислеше: „Знаех си аз, че напоследък Бъдю е попрестанал май да обича хората… Ей нà, туй момче – какво иска от него! Добре, че го видях по-отблизо… Лимонадка, та лимонадка!… Де да бяха всичките таквиз!“

– Да ме е уплашил, не е… – отвърна Владимир, след като пресуши чашата си. – Но един ден и на най-търпеливия ще му дойде до гуша… Все си мисли, че го крадем, че го лъжем…

– Не е прав! – каза Пастирев. – Аз, да речем, вярвам на всекиго, дордето не ме е излъгал… Измами ли ме веднъж, кажа му, а сетне гледам какво ще стане… Че ако ние, хората, спрем да си вярваме един на друг, беше тя!

Владимир гледаше прехласнат широкото, добродушно лице на непознатия.

– Ако вас един ден… – каза той на пресекулки – ви направят началник в някоя автобаза, начаса ще дойда там…

Гласът на момъка звучеше искрено и топло. Откакто бе дошъл тук, само бай Господин и този непознат разговаряха с него като човек с човек.

– Дай боже да ми излезе късметът, да стана и аз началник един ден! – каза със сдържана усмивка Желю, загледан в светлокафявите очи на момъка, в които като в бистри кладенчета се виждаше сякаш цялата му душа. – Ти сега си работи, както трябва, пък един ден ще видим… И се пази, щом падне първият сняг в балкана… Пътищата са опасни!

– Не е лъжа… Внимаваме уж, пък да видим! – каза Владимир. И като погледна събеседника си в лицето, попита: – А вие какво работите?

– Аз ли? – Желю Пастирев се позасмя. – Тя нашата е такваз, че приберем ли се дома, все намираме студена чорбата, а жената – заспала…

Той потърси с очи сервитьора.

– Ще пиеш ли още нещо?

– Не, благодаря!

– Добре-е-е… Пък аз ще намина скоро нататък и ще те подиря… Как ти е името?

– Чулев… Владимир…

– Владимир… Хубаво име!… На кого си кръстен, на дядо си ли?

– На Ленин! Кръстил ме е баща ми на Владимир Илич…

Момъкът каза това и видя, че на две крачки от него стоеше Калина. Не беше забелязал кога се е доближила, но навярно тя бе чула последните му думи, защото го погледна полуиронично, полутъжно, а прозрачнобялата кожа на лицето ѝ порозовя изведнъж.

Владимир се опита да стане, но това не беше толкова лесно тук, в ъгъла, край тясната маса, сред таргите с празни бутилки. И в следния миг видя отдалечаващия се гръб на девойката.

– Прощавайте, другарю, довиждане! – каза той разсеяно и остави няколко стотинки на масата.

– Чакай, Владимире, аз черпя! – възрази Желю Пастирев и побутна стотинките към него.

Но момъкът, без да ги погледне, прескочи стола и като разбута изпречилите се отпреде му хора, излезе бързешком навън.

Светлокосата се бе отдалечила, но той я настигна – хвана я за ръка и я притегли вдясно, до страничното платно на една сергия, където продаваха евтини картини.

– Защо бягаш от мене? – попита той, като държеше здраво ръката ѝ, сякаш се боеше, че навалицата можеше отново да я грабне.

– Пусни ме! – каза строго тя. Беше облечена в тънка вълнена блуза, която още повече подчертаваше набъбналата ѝ гръд.

– А, може би те чака някой друг… – каза Владимир. – Извинявай!

– И да ме чака, какво? – Лицето ѝ гореше. – Всички не са като тебе „благородници“! Но нали знаеш приказката: „Хитрата сврака…“

– Какви ги дрънкаш! – възнегодува той, като едва сдържаше гласа си.

– А сега търсиш „подводници“ да те отървават – почти се задъхваше тя. – Искаш да вземеш ума и на главния, знаеш, че е болен по борбите… Но трябваше онзи глупак да те нареди… Хубаво те беше сграбил!

– Да беше му помогнала! – засмя се Владимир, а усещаше слепоочията си като в менгеме.

– О, ако можех! – каза тя с искрено съжаление в гласа. – Нямаше тогаз да замотаеш добрия човек!

– Не мислиш ли, че говориш глупости? – започна да се ядосва Владимир.

– Глупости? А бензина? Правиш ми конкуренция, а? Само че за своя си джеб!… На панаира – „рицар“, а когато трябва да вози трупи, седи си в къщи, спи!

Владимир мълчеше. Онова менгеме стягаше клещите си, въздухът като че ли почна да се рои пред очите му.

– Пусни ме! – извика тя и направи опит да изскубне десницата си от неговата.

А той едва сега забеляза, че все още продължаваше да я държи за ръката. Бързо отпусна пръстите си като опарен.

– И ме остави на мира, чуваш ли?

– О, добре – каза тихо той. – Хайде, върви си! – Очите му бяха помръкнали. – Бързо, какво чакаш! – В гласа му трепна ядна нотка.

Калина тръгна назад, без да се извръща, като не отделяше очи от лицето му. Направи слисана две-три крачки, после се обърна и бързо се отдалечи.

Владимир закрачи без посока – замаян. Защо го мислеше за такъв, какъвто не е… И никога не е бил. И кой беше онзи – „главният“, както го нарече тя?… Та нима „главният“ сам не го покани на почерпка?

Когато стигна последните сергии, видя, че от северозапад като чарда биволи прииждаха бавно черни облаци. Не мина и минута, изви се вихрушка, вятърът плисна в лицето му купчина сухи листа. Едри дъждовни сачми зачукаха по платнището. Изведнъж се стъми, сякаш някой закри с перде небесния прозорец.

Млади и стари юрнаха да се изпокрият, само Владимир – като че ли разломен, вървеше бавно по пътя си, сякаш всичко това ставаше в някакъв друг свят, а той нямаше нищо общо с него.

Над главата му изръмжа гръмотевица. След миг залъкатушиха светкавици – сноп подир сноп – гърчеха се отпреде му като нагазени смокове.

Дъждовните капки се стичаха по бузите му, но той не ги усещаше, все вървеше напред.

# 8

Зимата нахлу отведнъж – дръзко и неочаквано. Тя вкочани пътищата, затрупа със сняг постройките на автобаза Желъдна и я откъсна от света.

В базата не бяха готови да я посрещнат – липсваха въглища и дърва, горивото на колите беше на привършване. А най-зле бяха с прехраната: в стола можеше да се намери само зеле.

На всичко отгоре планът береше душа – някакви си двадесет и девет процента за първата половина от тримесечието, когато и времето беше по-друго, и пътищата не бяха още заледени…

Когато се раздени, автобаза Желъдна – мъртва и побеляла, приличаше на някакъв макет. Само струйките дим тук и там показваха, че всичко това не е от гипс.

В гаражния двор край затиснатите сякаш камиони и натрупания със сняг канал сновяха шофьорите, кашляха и ругаеха под носа си:

– Пустата му работа! Съсипия! Вместо ние да я свършим, тя нас ще свърши!

– Пък на туй отгоре ортакът не е изпразнил радиатора… – тюхкаше се Артин, арменчето. – Добре, че не стана белята!

– Ако ортаклъкът беше умно нещо, и господ щеше да си тури ортак на небето! – успокояваше го бай Господин, заничайки както винаги под капака.

Моторът беше неговата слабост. Веднъж, като бил на лечение в окръжната болница, счуло му се, че моторът на линейката долу в двора не работел, както трябва. Бай Господин слязъл от втория етаж по халат и по чехли, поискал инструменти от шофьорчето и не се качил в болничната стая, докато не го оправил.

– Харно си сторил, че си прибрал жената… – рече старикът на арменчето. – Пък и да е имало нещо, било, що било… Хора сме най-сетне…

Артин махна с ръка, не отговори.

Вдясно от тях, изправен до новия „ЗИЛ“, се бръснеше Владимир Чулев. Навремени от огледалцето за разминаване го поглеждаше късче от грубо изсечено, но приветливо лице. Ожуленото му от вятъра високо чело изглеждаше почти черно в рамката на снежната сапунена пяна, а гледните на светлокафявите му очи бяха зачервени от нощното взиране. Той се беше прибрал от планината рано сутринта и валежът едва не го затрупа. Хлъзгайки острото ножче по бузата си, Владимир си мислеше дали студът от обилния сняг, с който беше натрил лицето си, държеше клепачите му отворени или скритата надежда да зърне поне за миг Калина.

Мислите му бяха прекъснати от шумна ругатня:

– Бели мечки да затвориш у бараките, че избегат! – говореше през носа си Вельо Граовеца. – Кюмюр нема, храна нема, наредихме се като куче у каруца…

– Не ми опявай на мене! – обади се Артин. – Като съм арменец, да не съм арменски поп? Иди кажи на Ялъмов!

– Има кой да му каже, не бой се! – отвърна Граовеца и кимна многозначително към Шишмана.

В следната секунда Шишмана се наведе, взе един гаечен ключ да го запокити към него, но видя, че откъм портата се задава някакъв непознат, с ботуши и каскет, килнат до самото му ухо. Имаше опасност да удари него вместо Граовеца, затова прибра бързо ключа и подухвайки шепи, изпрати с поглед новодошлия чак до вратата на началника.

– Ида от мините! – каза непознатият, сваляйки каскета си. – Писмата ни хич не бръснете… Дори не отговаряте. Тъй ли бива? – И тури длани над зачервената печка.

– До писма не ни е дошло! – отвърна Ялъмов, без да стане от стола. – Не сме любовници с вас, та писма да си пишем…

И отметна назад перчема с белия кичур.

– Барем да бяхте си изпълнявали що-годе задълженията…

– Правим, каквото можем… Доколкото ни стига вътъкът.

Пратеникът на мините, изглежда, беше чувал какво-що за Ялъмов. Затуй вдигна рамене, опита се да смекчи тона на разговора:

– Би трябвало като другари да се разбираме един други… – каза той дружелюбно, сякаш топлата стая бе отгонила раздразнението му, нараснало поради трудния път в студа. – Всеки ден откриваме нови галерии, пък подпори няма – идват, колкото да не е без хич, от дъжд на вятър. Миньорите копаят, но вместо да укрепват, стоят със скръстени ръце. „Деца имаме!“ – думат… Треперим всеки миг да не се срути някъде. Ще идем всички по дяволите, ако се случи нещо!

Ялъмов стана, подпря ръце върху облегалката на стола.

– А при нас, драги мой, нещастията се случиха вече! – каза той и заби разноцветните си очи в зачервеното лице на непознатия. – Не един, а трима заминаха за оня свят! Кой ще ги замести, а? Или вие си викате: „Всяка коза за своя крак!“, тъй ли?

– За хората е жалко! – отвърна тихо пратеникът на мините. – Ню и вие, и ние сме се хванали на туй хоро. От нас се иска!

– Я знам дип добре какво трябва! – натърти на диалект Ялъмов. – Но май забравихте, че цяла седмица не возихме трупи зарад вас? Защо не разчистихте пътя подир онуй срутване? Или и за туй нас вините?

– Таквоз нещо никой не е казал! – продума някак виновно дошлият. – И нам никой не е склонен да прощава грешките. От работата на мините зависи производството на толкоз завода!

– Туй ни пишете във всяко свое писмо! – прекъсна го Ялъмов. – Научихме го вече наизуст. И отзад-напред даже…

– Толкоз по-добре! – продължи събеседникът му. – Това ще ви накара, вярвам, да си плюете на ръцете. Много ми е неприятно, но лично главният директор ме натовари да ви кажа: не изпълнявате ли договора, ще отиде и в окръжния комитет, и при другаря министър!

– Ти пък предай на главния си директор туй: „Цвятко Ялъмов наръча да ти кажа, че не го е еня пред кого ще го ковладиш… За шофьори места има колкото щеш навсякъде. Ала директорските се свършиха май…“ Тъй му кажи, чуваш ли?

Гостът погледна с недоумение Ялъмов, тури каскета си и без да продума нищо повече, излезе с бързи крачки от стаята.

Ялъмов стана и се изправи до прозореца. Когато онзи напусна гаражния двор, той наметна кожената си шуба и тръгна да търси партийния секретар.

Стаята беше студена и Бъдю го нямаше там.

Ялъмов облече шубата, застегна колана и излезе на двора.

– Виждал ли е някой Бъдя? – попита той мерналите се отпреде му шофьори.

– Накъм ремонтната свърна… – обади се някой.

Началникът се упъти нататък с бавна и властна походка. С кожената шуба, пристегната в кръста, той изглеждаше още по-снажен и атлетически сложен, същински строеви офицер. Отдалеч личеше белият кичур, посипан като сняг над дясната му вежда.

Когато влезе в ремонтната, всички изведнъж си намериха работа, наклякаха край колите.

– Бъдю да се е мяркал насам? – попита той.

– Няма го тъдява…

– А Кюмбето де е? – запита повторно и надзърна вътре.

Но не получи отговор.

– Поспалака му с поспалак! Осем и двайсет, а от него и помен няма!

Ялъмов се канеше да си тръгне, когато чу женска ругатня.

Беше гласът на Гюргена Жичкаджийката. Викаха ѝ тъй, защото поправяше акумулатори и електрически инсталации – беше научила занаята в ТВО, където бе попаднала заради проституция.

– Какво рече? – попита я началникът.

– Дреме му на Кюмбето, рекох… Нали е партийче – ще го носим на гърба си, дорде се пенсионира…

Ялъмов бързо ѝ обърна гръб – само с нея не искаше да се задиря. Гюргена беше от Ихтиманския край, пушеше като комин и говореше по-мръсни думи дори от мъжете. Зиме и лете ходеше със заденати над лактите ръкави, така че на лявата ѝ ръка ясно личеше татуираното сърце, прободено от стрела и надписът „Г. и Л. 1943 г.“.

„Не хвърляй камък в рядка кал! – рече си Ялъмов. – Ще те опръска!“ И с бързи крачки излезе от монтажната.

Упъти се право към общежитието.

Минута-две по-късно той блъскаше пред себе си завеждащия ремонтната работилница и го налагаше с ритници.

Полуоблечен Наско Кюмбето не можеше да се опомни – спъваше се в дълбокия сняг, падаше, ставаше… Лунестото му лице изразяваше и уплаха, и учудване: „Та само преди месец-два тоя човек ми изпи половин реколта вино!“

И отново получаваше ритници. Късото му топчесто тяло се търкаляше към ремонтната като огромна снежна топка, каквито децата търкалят понякога.

Ялъмов престана да го рита едва когато в дъното на гаражния двор съзря Бъдю, партийния секретар.

– Да идеме в моята стая, че е по-топло! – предложи Ялъмов.

Бъдю кимна. През ума му мина: „Въглищата са останали, колкото в каскет да ги събереш… А той – пали ли, пали!“ Но в следния миг му даде право: „Нека пали! Ишиаслия е човекът!“

– Имахме гостенин – каза началникът, влизайки пръв в стаята.

– За добро или за лошо? – попита Бъдю, загледан в краката си.

– То се знае… В моето гняздо няма да дойде кокошка да снесе – все петли идват…

Той седна зад бюрото, но не покани Бъдя.

– От мините ли? – попита секретарят, като придърпа към себе си най-близкия стол.

– От тами… – завъртя глава Цвятко и тозчас се досети, че е с шубата. Стана и заразхлабва колана.

– Каквото дробим, ще сърбаме… – каза с престорена злорадост Бъдю. И тутакси разбра – тонът му ужили Ялъмов.

– Тъй, нали?… Но аз съм на топа на устата! – повиши глас Ялъмов. – Пък туй, че партийното ръководство не ти оказва за пет пари помощ, никой не иска да знае… Ала тоз път ще те насадя, хубаво да помниш!

Разноцветните очи на началника гледаха с ненавист и закана проточеното Бъдюво лице. Но то дори не трепна.

– Виж ти къде била вината! – рече секретарят и изхъка. – Ами твоите запои, а негодниците, що изпоназначи, без да питаш никого?

– Кого да питам? Тебе ли? – кипна Ялъмов и тупна с юмрук по бюрото. – Какво си въобразяваш? Че партията и ти сте едно и също нещо, тъй ли? Таквиз навъсаци и сектанти като тебе провалят и работата, и всичко… Шофьорите не щат да му видят образа, пък аз ще седна да го питам, да се съветвам за всичко с него!

– Съветвай се тогаз с архимандрита! – сухо хвърли в лицето му Бъдю и вече същия миг съжаляваше за това.

Но думата не можеше да се върне назад.

Цвятко Ялъмов леко пребледня, подпря се с юмруци върху бюрото и остана така изправен някое време. После със строг, но сдържан глас отвърна:

– А, виж… туй друго!… Ако знаеш нещо важно, кажи го в окръжния комитет, не на мене!

А сам си помисли: „Да му тегля куршума? Още сега! И да кажа, че е станало случайно – както съм си чистил пищова… Не, не! Не бива! Не е човек за куршум!… И щото е тъй, той мене ще окачи на въжето… Кой ще ми повярва, че съм чист?“

Друго си мислеше в същото време Бъдю: „Ей че съм и аз драка! Биваше ли туй да поменавам! Хайде, ако има вина, как да е, но ако съм го обидил напусто, без всяка причина?… Което е право, не трябваше!“

Но на повърхността не се появи дори мехурче от това негово разкаяние – устата му изрече съвсем друго:

– Ти не ме учи какво да правя, къде да ида! В едно рало сме запрегнати двамината с тебе – теглим ли се един насам, друг натам – беше тя… Ами било, що било, да подгоним работата мъжки…

Той помълча и каза одобрено:

– Утре е неделя. Да направим събрание, а?

– Да направим! – съгласи се Ялъмов. – Заранта…

# 9

Настроението в автобазата беше като след загубено сражение.

Часове наред всички до един – шофьори и монтьори, ринаха снега в гаражния двор и по пътя. Но подир туй нахълтаха премръзнали в студените бараки и почнаха да ругаят. Дървата за огрев се бяха свършили.

Ругатните се умножиха по време на вечерята – парче баят хляб и подмръзнали картофи, които силно миришеха на пръст.

– Хубаво ядене… за гладни кучета! – подметна Шишмана и изпопържа без адрес.

Ако не беше затрупан пътят, би слязъл в селото – до „кракмага“ на Риголето, макар че сигурно никои нямаше да го придружи. Заплатите бяха още далеч, но той само в последните дни беше продал три туби бензин на едно зъболекарче от Горно Дъбене.

Мрачното настроение не можа да поправи и Гаванката, който се втурна в стола с думите:

– Казах ли ви, язовци такива! Момче ми се роди!… Преди час и половина се ожреби жената… Който лъже – на въже!

Той беше дошъл от селото пеш, през дълбокия сняг.

– Да ти е честито! – каза някой мрачно.

И Гаванката дълго не можа да проумее причината на тяхната навъсеност. Щом разбра, усмивката му се стопи, вдигна рамене и каза:

– Е, няма що…

После тръгна нанякъде.

Следната утрин само той не беше на събранието. Това ядоса Бъдю, но гневът му премина, когато видя между присъстващите Калина. Тя беше дошла с шейна заедно с отговорника на бензиностанцията Нягол – човек от селото.

Светлокосата беше облечена в новото си резедаво палто, а на косата си бе забола някакви лъскави шноли, които я правеха още по-приветлива и миловидна.

Бъдю не даваше вид, че я наблюдава, но му стана радостно, щом видя, че девойката дори не погледна Владимир, софиянеца, а умишлено седна няколко реда по-напред, и то в другия край.

Когато Калина съблече палтото си и остана по жилетка, до ушите му стигнаха думите на Вельо Граовеца, казани по неин адрес:

– Машалла! Виж само котките ѝ… Скарани – не се поглеждат…

– Дай боже всекиму! – отвърна му Шишмана.

Бъдю го стрелна с ненавист. Думи от тоя род оскверняваха неговите по-други чувства към девойката.

– Да почваме, а? – чу гласа на Ялъмов и приседна до масата.

Пръв заговори началникът на автобазата. Той ту възвисяваше, ту снижаваше глас, чоплейки от време на време зъбите си с дългия нокът на десния малък пръст. Бъдю слушаше внимателно, но погледът му, макар и предпазливо, час по час спохождаше лицето на Калина. Той прекарваше през ума си онази заран, когато я бе видял заедно с Владимир Чулев… Дали между тях имаше нещо? Неволно обърна лице към момъка. Това, което видя, го подразни. Владимир беше извил глава към мястото, където седеше девойката, и очите му не се отлепяха от нея. От тоя миг насетне Бъдю беше запленен от вихрушката на мислите си и думите на Ялъмов се провираха неуловими през ушите му, също и обажданията тук и там в салона:

– Хептем ни е слаба подготовката… Ремонтите са некачествени. Кирки няма, даже лопати…

– Калъфите за радиаторите са скъсани от по-лани…

– Що не изплатихте обещаните премии за икономии на гориво?

– Ами безаварийните?

„Продължава да я гледа… Не откъсва поглед от нея! – мислеше си Бъдю. – Кой вятър го довея тука… Ако не беше се довлякъл, белким…“

За пръв път сега Бъдю си даде сметка, че ревнува Калина така, както сигурно никой не би могъл да я ревнува… И най-интересното беше това, че той я ревнуваше не от миналото ѝ или от настоящето, а от нейното бъдеще…

Някой силно го бутна по лакътя. Беше Ялъмов.

– Твой ред е, викам… Няма ли да кажеш нещо?

Бъдю тутакси се изправи – унесен в мисли, не беше чул, когато му бяха дали думата.

– Срамота е! – започна той. – По-разгащена команда от нашата нийде няма…

Секретарят млъкна за един миг, изхъка в шепата си. И отново видя погледа на Владимир, прикован в лицето на Калина.

– Идват млади хора, културни ужким, с някакво образование… И вместо да се захванат яката, разлагат още повече другите… – Гласът му трепереше от вълнение и яд.

Един стол от първия ред изскърца – Гюргена Жичкаджийката се извърна цяла към мястото, където седеше Владимир Чулев. Погледнаха натам и някои други.

– Какво пък толкоз е сторил? – обади се Гюргена с дрезгавия си глас.

– Още дошъл-недошъл и почна да кръшка! – продължи в отговор Бъдю. – Намерих го посред бял ден у дома му, в селото… На сама глава решил и не дошъл! Пък камионът му стои и чака!

Владимир, който до тоя миг слушаше разсеяно, загледан в светлокосата, изведнъж разбра и подстана от стола. Начаса си спомни неотдавнашното идване на партийния секретар, когато и Калина беше дошла за адресния билет – очевидно за това говореше сега Бъдю. Но тогава той не само че не беше кръшкал, а направи дори един нощен курс повече – вместо мъртво пияния Методи Гаванката.

Владимир се озърна на всички страни. Гаванката би трябвало да стане и да обясни някак – та нали той заради него…

– А на всичко отгоре – продължи безпощадно Бъдю – още след първия ден две туби от неговия бензин ги хвана липсата.

Владимир се изчерви.

– Да не би да съм ги изпил? – попита той, без да става от стола.

– Изпил ли си ги, изял ли си ги, един ти знаеш! – сряза го Бъдю. И жълтеникавите му очи го прободоха недружелюбно. – Ще ти кажа само туй, момче: ти надето отиваш, аз се връщам оттам… Хубаво помнѝ!

Владимир се топеше на стола. Защо го нямаше сега пустият Гаванка – единственият свидетел, че е невинен! Тогава може би сам ще трябва да се защити някак… Другите – да мислят, каквото искат, но тя? Сините ѝ очи го пронизваха – и това не беше укор, а нещо много по-силно: гняв, дори презрение…

„Как можа да се обърка такава каша!“ – помисли си момъкът и стана от стола.

– Не е така, както казваш… – възрази той. В тона му имаше по-скоро огорчение, отколкото протест.

– Докажи! – извика гневно Бъдю. А в следния миг на проточеното му бледо лице се изписа някаква едва скрита наслада, породена от безизходността и унижението, в което беше изпаднал неговият съперник.

„Докажи!“

Владимир срещна погледа на Калина, чийто израз сега беше по-друг, отколкото преди минута. В нейните очи бе хвърлила котва една мъничка надежда – те сякаш го молеха да се зашити, да отблъсне срамното обвинение, което бяха хвърлили в лицето му пред толкова хора…

– Ще докажа! – реши той. – Мога да докажа…

„Калина не бива да ме мисли за такъв, какъвто не съм и никога няма да бъда! Нейният поглед е пълен с вяра към мене, тя самата гори от желание да се измъкна от това блато на срама… Трябва да говоря, да кажа истината!“

„Хайде, какво чакаш!“ – говореха очите ѝ.

– Да чуем! – подкани го с насмешка и Бъдю.

„Ами Гаванката? Имаше ли право да го изложи – и то тъкмо сега, в тая настръхнала атмосфера?… Човекът има деца… а от вчера и още едно! Биваше ли да помрачи радостта му, при това, когато го няма и не би могъл да се защити – зад неговия гръб? Не, по-добре да вземе всичко върху себе си… Пък истината един ден ще лъсне, шило в торба не стои…“

Овладял мъката, която стягаше гърлото му, Владимир тихо, но с достойнство продума:

– Мислете, каквото си искате! Ваша работа!… Но аз нищо лошо не съм извършил – да съм кръшкал, не съм, нито пък бензин съм продавал!

– Хайде, хайде! – прекъсна го Бъдю. – Знаем ви ние вас, софийските тарикати! Все гледате да изкрънкате! Ала няма вече ахмаци да ви вярват… – В думите му гневът беше сторил място на хаплив сарказъм.

Но момъкът не се признаваше.

– Казах и пак повтарям – отвърна той, вече със спокоен глас. – Няма за какво да ме гризе съвестта…

Руменината от първоначалното смущение сега беше изчезнала от лицето му, а светлокафявите очи гледаха открито и безхитростно.

Бъдю загриза нервно живците край ноктите си и на края рече:

– Де да имаше кой да ти вярва! Разбра се тя, ами не го осуквай повече… Не ти е чист косъмът, момче, щом нямаш доблест барем грешката си да признаеш!

Колкото и по характер да беше прям и рязък, Бъдю едва ли би изрекъл тия думи, ако в салончето не присъстваше Калина, ако не гореше от желание да унижи колкото може повече своя съперник, а сам той да ѝ направи впечатление. Затова хвърли към нея победоносен, пълен с надежда поглед. Обикновено скромен и свит, сега Бъдю имаше чувството на боксьор, който е повалил своя противник на пода и очаква всеки миг съдията да вдигне ръката му…

Но защо ли му се стори, че неговата победа не е зарадвала ни най-малко никого – нито „съдията“, нито дори „публиката“? Да, ето че Калина го гледаше сега със суров поглед, а в очите на другите се четеше къде укор, къде ненавист, къде студено безразличие…

Бъдю не се лъжеше – в тия очи за него беше много, много трудно да запали пламъчето на съчувствието, а камо ли симпатия или готовност за истински трудови подвизи. И не само защото той се държеше недружелюбно с тях. Повечето знаеха, че, макар и затворен и рязък, той не е лош човек. Но това бяха все хора гладни, измръзнали, минали през сито и през решето – хора, които всеки ден гледаха смъртта лице в лице… Тези хора бяха претръпнали отдавна, те бяха свикнали с подобни заплахи и караници, пред тях заканите струваха не повече, отколкото стар автобусен билет.

Бъдю продължаваше да стои прав – безсилен, загледан в тия очи, като в малки прозорчета. Но всички прозорчета бяха покрити със скреж – никъде не срещна съчувствие-

„Та мигар не съм прав? – помисли той и приседна неловко в крайчеца на стола. – Мигар няма тука честни хора, добри хора, които да вземат моята страна, да подкрепят правото?“ Или дотолкова ги беше отчуждил от себе си?

– Кой още иска думата? – чу той като през стъкло гласа на Цвятко Ялъмов.

Навън снегът се стелеше на едри, тежки парцали.

Методи Гаванката не се мярна в автобазата до края на събранието. И големият „ЗИЛ“, който караха на смени с Владимир Чулев, беше изчезнал от гаражния двор.

На излизане от салончето, затъвайки в дълбокия сняг, другите шофьори подмятаха:

– Запил се е бозайникът, бас ловя! Черпи за мъжкарчето…

– Току-виж, обърнал някъде камиона…

– Ето ти го нов Цвятко… Пак ще има да кръщава началникът…

– Зарад тия пиянища и нашата става от черна по-черна…

Снегът продължаваше да вали – тъст и влажен.

А по обед падна и мъгла.

Шофьорите излизаха нагугушени от студения стол с ругатни и закани:

– Постно зеле план не изпълнява! Ще ни хванат за опашката Бъдю и Ялъма!

– Гладна мечка хоро не играе!

А началникът Цвятко Ялъмов, заключен в стаята си с Шишмана и Кавалджията, изпразваше дамаджаната с домашно вино, получена заранта по човек от Горно Дъбене. Унесен като дете в любима игра, Шишмана притопляше на печката тънки филийки козя пастърма и червендалестото му лице плуваше в блажена усмивка.

Пръв се напи Тихол Кавалджията и затоплен от пламтящия огън, се унесе в дрямка. После събу обувките си и, останал по кафяви вълнени чорапи с трикольор, възкачи се на бюрото и полегна, свит като куче, подпрял глава на лакътя си.

– Ще бутнеш мастилницата, топал! – скастри го началникът. – Че зарем едва намирам зелено мастило…

– Не се бои, началник! – отвърна сънливо Кавалджията. – Пък ако не със зелено, със синьо ще се подписваш, джанъм! – И тутакси задряма.

Ялъмов и Шишмана продължиха да пият. Когато пастърмата се привърши, дебелият се надигна и донесе от камиона си комат бял хляб, парче сланина, увито във вестник, и голяма буца саздърма.

– Мезе дал господ! – рече той и почна да нарязва сланината на тънки, крехки парченца.

– Мезето си е в самото вино! – махна с ръка Ялъмов. Той пиеше много повече и само сегиз-тогиз посягаше към саздърмата. Затова и разноцветните му очи по-бързо помътняха, чашата затрепера в ръката му.

– Видя ли как Бъдю натика в галош софиянчето? – подхвана разговор Шишмана, щом си спомниха за събранието.

– Мизерник е Бъдю! Дребна душа… – отвърна Ялъмов. От ума му не излизаше онова, което му беше подхвърлил вчера партийният секретар за архимандрита.

Шишмана остана зачуден – все очакваше, че началникът ще отмъсти на оня заради юмрука, който изяде в Армудово… А ето че сега винеше не него, а Бъдю!

– Та нали и ти самият отдавна му търсиш цаката? – попита той в недоумение.

– На кого? На малкия ли? – Ялъмов отпъди с ръка думите му, като да бяха мухи. – Харно момче е софиянецът, слушай мене! Инак досега, ехе! Колко пъти да съм му светил маслото… Никому не оставам длъжник аз, Шишмане… Така щях да му взема мярката, че нямаше да се усети…

– И какво? – Мъничките, вдлъбнати в орбитите очи на Шишмана гледаха и не можеха да повярват. – Помилва ли го?

Началникът стана и натика с яд една цепеница в печката.

– Ялъмов може да е всякакъв, но мижитурка не е! – каза той и блъсна грубо Шишмана да седне на стола си. – Момъкът знаеше ли кой е Цвятко Ялъма? Знаеше… Знаеше ли, че от мене утре хляб ще иска? Знаеше… И какво? Скочи насреща ми да се бие зарад един гърбав циганин… Ти би ли го сторил, прасило такова? Би ли го сторил? Не, нали? Мълчиш като задник…

Ялъмов отметна назад перчема си и опразни чашата.

– И не само ти, чревоугоднико, а и никой друг не би постъпил тъй… Треперите вие като одъртели псета за комати хляб… – Той говореше провлачено, с надебелял език. – Ти понечи да го цапардосаш отзад, подлецо, а той сетне пищова ми върна, подхвърли ми го като на дете… Тогаз ми причерня най-вече… „Свърши се – рекох си – с тебе, Цвятко! Бягай от тия места! За смях стана и на кучетата!“

Шишмана мълчеше, навел лице надолу – сините му, малки очички гледаха безизразно олекналата дамаджана.

– Идеше ми да го свърша още нея нощ… – не млъкваше Ялъмов. – Но патлакът взе че се загуби… За добро…

„Добре, че ти го измъкнах, като играехме хорото!“ – помисли си Тихол Кавалджията и продължи да се преструва на заспал.

После Ялъмов изведнъж прехапа тънките си устни и подтикван от мислите, които се роеха отколе в главата му, гневно изрече:

– Ама че съм мръсник!… Ахмак и загубен човек… Какъв дявол търся тука ази? За мене ли е тази работа? – Той удари чашата си с все сила в земята, разби я на безброй парченца. – Изоставих хубавата си земя! Бащи, деди и прадеди открай време са я орали, вадили са хляба си от нея, живота, всичко… Ех, да можеше да усетиш дъха ѝ пролетес… Ама какво знаеш ти, градски парцал!

Тук помълча секунда-две и въздъхна тежко:

–Затуй ме и не свърта я… Ходя, правя, струвам – било кръщенета, било сватби или годявки – миткам но чуждите села, пък мисля все за нивките – те сега са блокове, не можеш ги извървя за цял ден!… Затуй се и пропих…

– Да не са те пратили насила тука? – попита дебелият.

– Насила ли? Глупак! Не се е родил още оня, който би накарал Цвятко Ялъма да стори нещо насила…

Той взе чашата от ръката на Шишмана, преля я, сетне на един дъх я пресуши.

– Че тогаз как? – лицето на шофьора доби глуповат израз. – Без да ще човек, не можеш дори да го почерпиш, камо ли пък…

– Полъгах се… – отвърна Ялъмов. – В казармата опекох шофьорлъка… Сетне, щом основахме ТКЗС-то, дадоха ми да карам кооперативната „Шкода“ – раздрънкана, ама вършеше работа. Какво ли не превозвах с нея – зърно, тор, добитък… Заран разкарвах звената по блоковете… Чудо беше… Но един божи ден дойде писмо от града: „Търсим работници по транспорта…“ „Иди, та иди!“ – гракнаха всички, като да си бяха плюли в устата… Кешки да не бях ги послушал!… Ама нали винаги съм си страдал от моя хидеализъм? Имала глава да пати!

Нова въздишка, още по-тежка от първата, изпълни сякаш цялата стая.

– Ето ме сега! – подзе отново Ялъмов. – Откъснах се аз от земята, няма я под краката ми… И какво мислиш? Денем съм тука, а нощем на село, още заспал, не заспал – там… Виждам жените по протките, кукурузите сънувам…

– Не ставай глупав, началник! – опита се да го теши дебелият. – Кой е този луд, който ще си остави и рахатлъка, и всичко, та да хукне тепърва чобанин да става…

– Свиня си ти, свиня! – викна разсвирепял Ялъмов. – Махай се оттук, верицата ти! – И го блъсна силно към вратата.

Шишмана, изпървом слисан, се повъртя един миг, без да може да разбере какво точно става. Но когато началникът хвърли към него чашата на заспалия Тихол и недоядената бучка саздърма, дебелият разбра и се измъкна.

Все още обхванат от ярост, Цвятко Ялъмов дигна опразнената дамаджана и я удари в стената.

Дрънченето разсъни Тихол Кавалджията. Той скочи и се втурна по чорапи към вратата, накуцвайки силно с по-късия си десен крак.

Два часа по-късно телефонът на началника зазвъня тревожно и продължително.

Ялъмов, заспал тежко, го чу като насън, но не отвори очи.

Малко по-сетне звъннаха на партийния секретар.

Бъдю на часа вдигна слушалката. Обаждаше се главният директор на мините:

– Докарайте още тая вечер подпори! – гърмолеше той в другия край на жицата. – Поне три-четири камиона… Иначе срутването е неизбежно… Кой приема?

– Бъдю Маринов… Партийният секретар… Ала пътищата са затру…

Той не можа да довърши, слушалката оттатък щракна. Излезе от стаята си, загледан в земята.

На двора шофьорите, според нареждането, не бяха се разотишли – едни ринеха сняг, други се мотаеха край колите.

Като газеше направо, без да избира плитчините Бъдю прекоси двора и се забърза към стаята на началника.

Шом отвори вратата, лъхна го гъст мирис на вино.

Ялъмов дълбоко спеше – седнал, подпрял глава на бюрото си. Бъдю тръгна да го събуди, но на една крачка от него се препъна в големите нееднакви обувки на Тихол Кавалджията.

„Туй са хора за затвора, бога ми!“ – помисли той и раздруса силно широките рамене на Ялъмов.

– Ставай! – викна и силно изхъка. – До спане ли ти дойде!

Началникът отвори с усилие едного си око – онова, по-зеленото – и мигом го затвори, тръсна чело върху бюрото. Черната му коса със самотния бял кичур отдясно се разпиля на всички страни.

– Ставай! – викна още по-силно Бъдю.

Големите му слинести ръце, костеливи на вид, сграбиха пияния под мишниците и го вдигнаха цял.

Ялъмов погледна, но се тръшна като ранен на стола.

– Ти си за убиване! – ревна му секретарят. – Хора гинат там, в мините, а ти оргии правиш посред бял ден… – И обходи с поглед парчетата от разбитата дамаджана.

Очите на началника, все още помътени от изпитото вино, го гледаха с безразличие.

– Иди, оплачи се… – простена Ялъмов. – В дън-земя ме зарови, ако щеш… Не мога вече… – Гласът му като никога беше тих и молитвено кротък. – Пиши ме „бегал“… Чуваш ли, Бъдьо?… Иди в Окръжния комитет още днес… Не бави тая работа!… Инак и тебе ще проваля…

– Негодник си ти! – изруга Бъдю.

И излезе, като блъсна вратата зад гърба си.

„Ще трябва аз да тръгна с още някого… помисли той. – Дано пък се доберем до товарището… Ще вземем лопати… На първо време и два камиона да откараме, все ще е от полза…“

Най-близо му се мярна Вельо Граовеца. Той се караше с Артин за някакво парче гюдерия. „Стипца! – мина през ума на Бъдю. – Държи до немай-къде за всичко свое…“ Бяха му разказали веднъж, че майката на Граовеца имала на село таблен креват и като женила дъщеря си, някой отвинтил от кревата едната му пиринчена топка и навярно я пъхнал в джеба. На другия ден Вельовата майка видяла, че топката я няма, и едва не припаднала. Сетне почнала да линее, да съхне от ден на ден и все повтаряла: „Топката, та топката! Ръката му да изсъхне, който ми я откраде!“ На края тази мъка я завела в гроба.

„Метнал се с досущ на майка си!“ – рече на ума си Бъдю и като прекъсна спора, обърна се към Граовеца:

– Хайде, тръгвай с мене!

– Дека, бе братио? – попита Вельо с носовия си глас.

– В планината… За трупи…

Граовецът подсвирна.

– Ти майтап ли си правиш с менека!… Снег до кръсто, а оя каже „тръгвай!“. Ако толко много ти се скача у пропаст, те ти ключо!

– Дай го! – сухо каза Бъдю и дръпна ключа от ръката му.

Обърна се и видя Артин, вдигнал капака на своята „Шкода“.

– Ще дойдеш ли с мене? – попита го секретарят.

– Колата ми не е добре – отвърна Артин. – Спирачката…

Артин не беше страхлив, но го възпираше друго. Един тежък курс в това време можеше да продължи до сутринта. А през нощта, току-виж, Ялъмов прескочил до селото и почукал на жена му.

– Дай, аз ще я карам! – рече Бъдю. – Пък ти ще дойдеш с „Чепела“ на Граовеца…

– Няма да стане! – отвърна Артин.

– Баби сте вие, не сте мъже! – изрече Бъдю и кънтящо изхъмтя.

– Нищо, че не сме! Все пак по-добре е да сме си близо до жените!

„Реши ли тя да мърсува – и до полата ѝ да клекнеш, все то!“ – помисли си Бъдю Маринов, но не каза нищо.

Озърна се наоколо – от шофьорите не беше останал никой. Дочули какво иска партийният секретар, повечето хукнаха презглава. Но преди да изчезнат от двора, всеки бе развалил по нещо в мотора – кой палец извадил, кой друго.

– Де е бай Господин? – попита Бъдю.

– Жена му бере душа… – отвърна Артин. – Всеки час я чакат…

„Тъй или инак, трябва да го найда!“ – реши партийният секретар.

– Дай ми и твоя ключ! – каза и протегна ръка към арменчето.

Артин се поколеба.

– Да ти го дам, но… казах ти… Спирачката нещо…

– Ти не бери грижа! Друг ще я кара… – сопна се Бъдю. – А ти стой край фустата на жена си! – И почти издърпа ключа от ръцете му.

Артин прекара длан по гъсто наболата си черна брада и не каза нищо повече.

Бъдю му обърна гръб и тръпна към своята канцелария. „Шишмана – пиян, Ялъмов – труп, Гаванката го няма… – мислеше си той. – А другите: кой надето види… Ще звънна по телефона долу, в селсъвета, да найдат бай Господин, пък ако и той не тръгне – здраве! Сам ще потегля… В пустинята и мишката да пикае – все е файда! Дано само се добера!…“

– Другарю Маринов!

Бъдю, както винаги загледан надолу, вдигна изненадан очи. За пръв път го наричаха така.

– Аз ще дойда с тебе!

На два разкрача от него беше застанал софиянецът Владимир Чулев.

– Гаванката е запрашил някъде с колата… – каза момъкът. – Но ще тръгна с някоя друга… Само ме почакай малко да облека един пуловер!

„Гузен е, затуй се умилква… – мина през ума на Бъдю. – Иска да ми се докарва… Ала Бъдю не е в кратуна правен!“

– Ти ли бе! – възнегодува той и се прокашля. – С тебе и в пъкъла не тръгвам!

– Като не тръгваш – здраве! – вдигна рамене Владимир. В гласа му трепна нотка на съжаление.

Бъдю не разговаря повече с него – отдалечи се, като гризеше нервно живците край ноктите си.

„Ами ако и бай Господин не може? – помисли си той. – Ще трябва да се юрна сам!… В това вълче време – къде ти! Старите хора казват: „Сам и на баня недей ходи – няма кой да ти изтърка гърба!“

Владимир го изпрати с очи чак до канцелариите, после с бързи крачки тръгна към общежитието. Снегът на места вече стигаше до коляно.

Подир десетина минути Бъдю се върна начумерен в гаражния двор. Въртял бе телефона напусто – жената на бай Господин береше душа.

Край камионите го чакаше Владимир. Момъкът подскачаше от крак на крак, за да се сгрее.

– Хайде, тръгваме ли? – викна му отдалеч той, сякаш забравил неотдавнашния разговор.

Бъдю не каза нищо – упъти се към „Шкодата“ на Артин.

Владимир тръгна подпре му, спря се заедно с него.

– Дай ми ключа! Аз сам ще я загрея – каза и посегна да го вземе.

Но ръката му остана във въздуха.

Бъдю сякаш не го чу. А в същото време се бореше с мислите си: „Да му дам ключа! Хъ!“ И си припомни – Артин смънка, че спирачката нещо не е в ред… Млад шофьор по тия наклони и остри завои… Хлъзгаво… Ще я натисне, дето не трябва – на заледено, тя ще му откаже… И току-виж изхулил се в някоя пропаст!

– Нà, вземи! – каза навъсен Бъдю.

Момъкът грабна ключа и здраво го стисна, като че ли се боеше да не би секретарят да си го вземе обратно.

– Пусни ме сега да вляза!… Да я загрея…

Но Бъдю, изправен до отворената врата на кабината, не се отмести нито педя.

– Върви при „Чепела!“ Неговия ключ ти дадох! – каза той, все така начумерен. – Ей онзи там, третият, на Граовеца… Пък „Шкодата“ аз ще я взема…

Владимир послушно завъртя глава.

– Ще караш все по следите ми! – викна Бъдю след него – Инак прави му сметка!

– Добре де, както кажеш… – засмя се Владимир. – Нали си началство!

Докато моторите се загряваха, двамата ринеха снега пред колите. Не говореха нищо, само секретарят от време на време хъкаше, сякаш имаше троха в гърлото си.

Късият ден бързаше да си отиде, а снегът не преставаше да вали.

Бъдю, без да каже дума, хвърли лопатата отзад в „Шкодата“, влезе в кабината и хлопна вратата. После я отвори и подвикна строго:

– Потегляй с малко газ!… И внимавай със спирачките!

– Не се бой! – вдигна длан Владимир и нагази напреко към „Чепела“.

Преди половин час той беше станал неволен свидетел при разговор между Бъдю и Артин и бе дочул, че спирачката на „Шкодата“ не е в ред. И тъкмо затова, след всичките нападки на партийния секретар срещу него не очакваше такъв жест.

„Грапава душа, но благородна! – помисли си момъкът. – Предпочете сам той да рискува… Но и времето си го бива! Още тука почнахме да буксуваме…“

Двамата караха бавно – Бъдю пръв, а Владимир – на двадесетина крачки подир него.

„Дали ще спре на бензиностанцията?“ – мина през ума на момъка. И тутакси помисли: „И да спрем, каква полза?“ Да беше светлокосата единствената жена в света, по-хубава дори от онази Пепеляшка от приказката и по-чистосърдечна от нея, пак не би отишъл да и каже: „Но, миличка, слушай, аз не съм толкова черен, колкото ме изкарват хората! Повярвай ми!“ Никога не би отишъл да каже такова нещо – нито на Пепеляшка, нито на светлокосата…

Но щом наближиха бензиностанцията, „Шкодата“ продължи пътя си. Дори на Владимир се стори, че тя подкара по-бързо, отколкото досега, и през гъстата, бяла мрежа на падащия сняг той не можа да съзре нищо.

Здрачът ги настигна, едва що бяха отминали селото.

Моторът облъхваше Владимир с приятна топлинка и той, като придържаше волана ту с лявата, ту с дясната ръка, съблече полушубката си.

Завоите почнаха веднага след разклона. И на Владимир направи впечатление, че Бъдю навлиза в тях като опитен слаломист. „Шофьор и половина! – помисли си момъкът. – Но защо ли нещата се стекоха тъй, че още от първия ден ме взе на око?… Всичко започна от пиянската история с Гаванката, а кога ще се оправи, един господ знае!“

В кабината на „Шкодата“ и Бъдю мислеше за своя спътник: „Дали не попрекалих с нападките тая заран на събранието? – питаше сам себе си. – И да е сбъркал нещо, той ли пък е най-черният измежду всичките тия дяволи, събрани от кол и от въже? Ето нà, те ме оставиха един, а момъкът, такъв или онакъв, сам изяви желание да тръгне с мене!“

Фаровете отблъскваха тъмнилата…

И той, Бъдю, откакто го пратиха тук, все се мъчи да стори същото – да отгонва тъмнината и злочестието от душите на хората все по-далеч и по-далеч… Но мигар в тия свои стремежи той не прекаляваше, нима понякога не гореше юргана заради бълхата?

„Виж Бай Желю Пастирев! – помисли си Бъдю. – Като неуморим и опитен гъбар той отминава отровните навици у хората и търси само хубавото в тях…“ А той, Бъдю, тъй ли постъпва? Не! Затуй на два пъти в един ден само – и сутринта на събранието, и сега в тоя рискован курс – се видя изоставен на пуст остров… Той, когото партията беше пратила тук да обединява хората, да ги поведе като близък другар и брат, да ги накара да стъпят в огъня заедно с него…

Когато заизкачваха планината, на два пъти затъваха в преспи… Втория път, на един открит завой, вятърът беше навеял снега и „Шкодата“ дълго буксува. Владимир съобрази, че тя може да тръгне назад, и бързо възви своята кола към скалите. Цели две минути Бъдю се бори с хлъзгавия път – гумите безпомощно дъвчеха снега, но бяха безсилни да придвижат камиона нататък. Върнеше ли се – страхотия! На два метра само бе раззинала уста дълбока пропаст.

Владимир мигом съобрази – грабна лопатата и изтича отпред.

– Задържай на място! – викна той към Бъдю. – Не пускай ни крачка иззад!

И бързо като автомат почна да разравя пряспата.

Зад стъклото изпусталялото Бъдюво лице следеше всяко негово движение.

– Дай напред сега! С малко газ – викна момъкът. – Давай! Давай!

Бъдю, като отпущаше бавно ръчната спирачка, леко допря крак до педала на газта… Колата тръгна плавно и премина опасното място…

Владимир шумно си отдъхна, без да откъсва очи от „Школата“. Тъкмо се накани да продължи и той, когато видя, че наблизо имаше площадка за разминаване и Бъдю насочи колата натам.

Спря. Следния миг Бъдю идеше към него.

– След завоя поднася! – викна силно той. И като наближи, добави: – Що ли си взех белята с тебе! – Гласът му бе попрежному сърдит.

„Чуден човек!“ – помисли Владимир и се упъти към своята кола.

Бъдю, начумерен и кисел, продължаваше да стои в самия край на пътя.

Владимир отвори прозорчето до себе си, после запали мотора и с малко газ изведе колата по навеяния друм.

– Карай в моите следи! – викна му Бъдю.

Когато мина край него, светлините го заслепиха. Но той не се отмести, а турил дланта си над очите като козирка, следеше напрегнато „Чепела“. Той първом се поднесе, но момъкът го овладя и камионът – същинско огромно черно насекомо, пролази бавно завоя. Тогава Бъдю се завтече и викна.

– Спри на разминавката – да мина пак начело!

„Иди, че го разбери!“ – помисли Владимир, щом спря колата.

„Не е чак толкова лош! – мина през ума на Бъдю. – Но се е охайманил… В лоши ръце е попаднал…“

Той пусна отоплението и като излезе на пътя, реши: „Трябва човек често да го кастри!“

Но както снегът по стъклото на кабината – и скрежът в душата му бавно се разтапяше от нахълталата топлинка.

# 10

Всичко стана само в един миг!

Около девет часа вечерта, с изнурени от постоянното взиране очи, те се дотътриха в базата на „Горпрома“. Бързо натовариха камионите им и двамата заслизаха от планината. Повече от три часа се спускаха бавно един подир друг – отпред Бъдю с „Шкодата“, а на десетина метра зад него Владимир.

И отведнъж през гъстите марли на снежинките момъкът видя, че „Шкодата“ залитна вляво, после надясно, поднесе се и навлезе в завоя с лявата страна напред.

„Спирачката! – тази мисъл като мълния разтърси момъка. – Отиде човекът! На завоя сигурно ще се катурне!“

А в следния миг, макар че караше на зигзаг, пълната кола, вместо да намали, увеличи скоростта…

Нямаше време за мислене! Без да се колебае нито секунда, Владимир, не обръщайки внимание, че е по нанадолнище, натисна педала на газта… Самообладан и спокоен, той знаеше какво върши – имаше единствен рискован начин да го спаси и момъкът бе решен да опита… Човешки живот е това!… Само трябва да внимава, много да внимава, защото пътят е не само хлъзгав, но и тесен!

Момъкът използва първото лъкатушене надясно, изравни се майсторски с „Шкодата“ на Бъдю и когато тя залитна наляво – един миг преди да се обърне, я подпря със задницата на „Чепела“… Ударът уби скоростта, но сега пък за Владимир стана много трудно да овладее своята кола – да натисне спирачката изведнъж беше истинска лудост…

Повторният сблъсък беше по-мек, но двете коли се повлякоха заедно.

Владимир не загуби самообладание и сега – той мигновено превключи на първа скорост и с всички сили възви надясно волана – към скалите, към по-малкото зло…

Но „Шкодата“, макар и поукротена, не се подчини – натискана надолу от тежките трупи, тя надделя, затласка бавно камиона на Владимир към бездната…

„Спирачките! И двете едновременно!…

Със страшна сила десницата му дръпна ръчката, сякаш тя беше бурен, който трябваше да се изкорени… Спирачки! Ей сега ще изскимучат!

Гумите изшиптяха… Колите, вкопчени една за друга, спряха почти на педя от пропастта.

„А сега бързо да се угаси моторът!“

Едва след това, когато погледна през стъклото наляво, момъкът се изпоти цял в един само миг… Отвореше ли вратата, щеше да полети надолу като дрипа… Бавно и внимателно той се запримъква надясно – педя по педя – излезе през дясната врата…

Мразовитият вятър се нахвърли като куче върху него.

Владимир се втурна към „Шкодата“ и отвори кабината.

Бъдю бършеше с ръка челото си.

– Отървахме кожата! – викна засмяно момъкът. И му подаде ръка.

Секретарят инстинктивно я пое. Слезе и прегърна силно Владимир.

– Втори живот живеем! – продума той сякаш на себе си. – Как не се камбичнахме, дявол знае!

Жълтеникавите му очи бяха станали някак по-светли и меки.

Но секунда подир туй се оборави и студено каза:

– Угаси фаровете де! Тъй се изтощават най-много…

Владимир отново се вмъкна в своята кабина – пак така внимателно, през дясната врата – и угаси светлините.

Когато слезе на пътя, Бъдю туряше пън, за да подпре колата му. Неговото проточено лице беше попрежному строго и затворено.

– Заслужаваш да те накаже човек, дето рискува камиона! – изрече той хладно. – Пет пари не чини за тебе държавното имущество!

Но усилията му да придаде на лицето си сърдит израз успяваха само донякъде.

Едва сега и двамата усетиха студа. Виелицата се усилваше.

Владимир подпря и другото задно колело.

– Добре се насадихме! – подзе той, като изтупваше една в друга ръкавиците си от снега. – Това отговаря съвсем точно на израза: „На ръба на пропастта“.

– Речем ли да тръгнем и – хайде вътре! – забеляза мрачно Бъдю.

– Вътре мечки няма! – подметна Владимир и се усмихна.

– Иначе пък снегът ще ни затрупа!

Бъдю дъхна в ръцете си.

– Да чакаме да се разсъмне, а? – предложи момъкът. – Или поне да престане да вали…

– Какво друго ни остава…

Владимир понечи да тръгне към своя „Чепел“.

– Я чакай! – викна му Бъдю.

„Там е на самия край на пътя… – мина през ума му секунда преди това. – Ще рече в полусън да отвори лявата врата – и отиде та се не видя!“

Обърнал лице към него, момъкът го гледаше.

– Ела при мене в „Шкодата“! – рече строго Бъдю.

И тозчас допълни:

– Като ще хабим гориво за отопление, барем да припалваме само единия мотор…

Но Владимир безпогрешно разбра, че има друга причина – долови я със сърцето си.

В кабината беше тихо като в изоставен вагон. Всяка минута ставаше все по-хладно и по-хладно. Първо почнаха да помръзват краката, сетне студът хвана в ледените си лапи и ръцете им.

Бъдю запали отново мотора – за кой ли път вече. Топлинката прогонваше за кратко време ледения призрак, но скоро той пак се връщаше при тях. Клепачите им почнаха да лепнат.

„Виж я ти Бялата! – помисли си Бъдю. – Как иска да ни изюди!“

Бързо! Трябва да заприказва момъка!… Иначе…

– Чуваш ли виелицата? – заговори той и сбута Владимир с коляното си.

– Аха… – отвърна в полусън младежът.

– Баучи като куче, проклетницата!

– Аха-а… И продължи да се унася.

Бъдю помисли един миг. Не биваше да позволи на Владимир да заспи. Раздруса силно рамото му, докато не отвори очи. И каза с престорен упрек:

– Това не ти е спален вагон! Хама де!… Питам те аз нещо, а ти хъркаш…

– Нищо не съм чул! – отвърна Владимир и се прозя, турил длан пред устата си.

„А сега трябва да започна интересен разговор! – помисли Бъдю. – Инак пак ще го унесе сънят…“ И запита:

– Коя година умря баща ти?

– Четирсет и девета… Двайсет и осми октомври.

– От какво?

– От подозрение… – скръбно изрече Владимир. – Това е истинската причина…

Бъдю замълча. Вече съжаляваше, че подхвана тоя разговор.

– Няма нищо по-тежко от туй, да те подозират в нещо, когато си невинен! – продължи момъкът, загледан в затрупаното от сняг стъкло.

„Хвърля камък в моята градинка!“ – помисли Бъдю и начаса заспори:

– Който е невинен, той прави-струва, гледа да докаже!

– Не винаги е много лесно… – продума някак убито Владимир. – Обстоятелствата и човешките отношения са понякога така преплетени…

„Културен момък! – мина през ума на Бъдю. – И може би донейде има право… Ей, нà, допреди няколко дена и аз мислех побоя в Армудово за пиянска някаква история… Пък се оказа, че той се е бил с Ялъма, за да заварди човешката чест…“

– Да оставим сега това! – каза секретарят на глас. – Щом като е жив човек, не може да не сбърка понявга… Ала какво се иска от нас? Да си казваме един другиму грешките – аз на тебе, ти на мене… Инак, драги мой, се получава загниване…

Бъдю почувства страшна нужда да запуши. Извади кутията – в нея беше останала една единствена цигара. Запали я и продължи да говори:

– По едно време, кажи го, цяла година бях лесничей… И веднъж пипнах в нарушение едного… Съставих му акт и когато да го пусна за изпълнение, идва при мен – кой мислиш? – най-добрият ми приятел от село, от детските години. „Тъй и тъй – казва – Бъдю: човекът е много харен… Сбъркал, човещина, и сега се кае… Виж тамкана, оправи някак работата!“ – „Ех – рекох му аз, – щом е толкоз харен пък, да го отървем… Но в акта за глобата твоето име ще впиша вместо неговото…“

Бъдю смукна жадно от цигарата и я подаде на Владимир.

– Нà, опъни и ти! – каза той, някак сдобрен.

Владимир дръпна. После си я размениха още няколко пъти. В тъмната кабина цигарата припламваше като светулка.

– Затуй ли ме подгони и мене още от първия ден? – попита усмихнат Владимир.

– А че защо инак? – възрази Бъдю с леко раздразнение. Не искаше да признае дори пред себе си, че съществуваше и друга причина, чието име беше Калина.

– Това е то… Когато някой прави нещо за твое добро, би трябвало да си доволен, дори ако ти навреди – заговори момъкът съвсем разсънен. – Макар че и слепецът, когато го съпроводиш от единия тротоар до другия, и той се чувства благодарен, но не и прогледнал… А ако човек не е сляп, в някои случаи вижда по-далеч от онзи, който иска уж да му помогне…

Той подаде на Бъдю да довърши цигарата и продължи:

– В живота не всичко е черно и бяло. Има и други цветове, да речем, сиво… И ако дойде някой и ми каже: „Това тук е черно, защото не е бяло!“, той няма да ме убеди, каквото и да прави…

– Не знаех, че си бил такъв философин! – рече Бъдю и хвърли угарката през прозореца. За един само миг виелицата връхлетя в лицето му с рой снежинки, сякаш някой го удари с цяла шепа конфети. – Но ако нещо не е било по волята ти или пък си смятал, че не съм бил прав, защо не дойде при мене да ми кажеш: „Тъй и тъй…“.

– Всеки човек има свое достойнство. Пък и ти си вечно такъв един особен… кисел…

– Животът ме направи такъв! – възнегодува Бъдю. – Някои речни камъни, вярно е, с времето стават овални, гладки… Оттук ги заглажда течението, оттам ги заглажда… Пък аз си бях и си останах остър камък… И да ти кажа право, не съм пишман за тая работа…

Топ се прозя, облегна главата си назад.

Владимир се замисли. Може би не трябва да съжалява чак толкова, че засега го бяха лишили от възможността да учи. Наистина най-хубавото училище е бил и си остава животът. Всеки човек носи в себе си нещо свое, нещо неповторимо, което никой не може да му ограби – една песъчинка мъдрост. Истински мъдър става онзи, който би могъл да извади колкото може повече пясък от дъното на голямата река, наречена живот.

„Щом човекът е толкова харен, да го отървем, пък в акта твоето име ще впиша!“ – не се поколебал да каже Бъдю на най-добрия си приятел. Такъв човек не прощава и собствените си грешки… Затова е гонел и мен, а не защото ме е чувствал по-издигнат, не и защото ме е мразел…“

Мислите на Владимир бяха прекъснати от леко похъркване. В кабината се бе вмъкнал студът – момъкът също го беше почувствал. Той начаса раздруса Бъдю – силно, с две ръце, както се друса черница.

– Хей, другарю Маринов? – викна му шеговито. – Тука не е спален вагон!

После отвори вратата, грабна шепа сняг и заразтрива лицето му.

Бъдю тутакси се разсъни. Откак бе напуснал странджанския край, до ден днешен никой не беше се грижил за него, от никого не беше чувал добра дума. А ето как постъпи с него този хлапак, към когото още от първия ден той бе толкова суров и зъл, когото беше погнал като дивеч… Два пъти в една само нощ той го спаси от смъртта!… Рискува живота си заради него!

Една голяма сълза се търкулна по хлътналата му жълта буза. Но той се изви настрани, за да не я съзре момъкът. И каза, натиснат от срам:

– Дяволски студ! Хапе като куче… Очите ми замръзнаха… – И тозчас обърса сълзата с длан.

Владимир се престори, че не е видял нищо. В душата му стана светло. Тон заговори с престорена веселост:

– Часът още няма два… Ще замръзнем тука, бай Бъдьо! Ами я да тръгна аз да подиря помощ!

– Аз ще ида, пък ти ще останеш! – възрази решително Бъдю. – Оттук напреко по пътеките я има час и половина, я не! – И почна да се тъкми.

– Дума да не става! Аз съм планинар, бай Бъдьо! И на студ издържам като ескимоско куче… Всяка заран гол се мия на двора с ледена вода.

Той свали полушубката със заешката кожа и я метна върху гърба на секретаря. Бъдю се опита да му я върне, но Владимир беше непреклонен.

– Аз съм навлякъл такъв дебел пуловер! – възрази той. – И ей сега, като забързам, ще се изпотя дори… Не се грижи за мен! Облечи, облечи шубата! Хайде, тръгвам!

– Чакай! – викна Бъдю примирен. – Вземи тоя кучи крак!

И му подаде пистолета си.

Владимир се поколеба един миг.

– Дръж де! За всеки случай… Я вълк може да те срещне, я друго!

Момъкът го взе и ръката му леко трепна. В своите юношески мечти той често беше виждал себе си с пистолет – като разузнавач, по следите на някой диверсант. Но дали радостта, която обля в тоя миг душата му, се дължеше на тая малка, смъртоносна играчка? Не! Той беше щастлив, защото разбра за по-малко от една нощ, че Бъдю не е лош човек, че сърцето му не е ръждив катинар, заключен за хората.

В същото време на няколкостотин крачки от него и Бъдю изпитваше подобна радост. Държането на момъка омете и последната паяжина, замрежила душата му. Една и съща мисъл – че са открили човек там, където не са очаквали – стопляше и двамата в мразовитата нощ.

Лека-полека дремката го надвиваше, почнаха едно подир друго да му се явяват съновидения. Първо Бъдю видя себе си в малкото салонче на автобазата – и уж говореше пред събрание, пък столовете бяха празни.

Само на последния ред седеше първата му изгора Танка и го чакаше… „Калина не е за тебе, сам видиш“ – говореше му тя. После му се присъниха глутница вълци, а той, сам самин сред огромното смълчано поле, обкръжен отвсякъде, се мъчеше да напипа пистолета си. „Няма го пищова!“ – мина през ума му. И усетил близкия край, мъчеше се да извика за помощ, но нещо стягаше гърлото му. Тогава дойде софиянецът, Владимир Чулев – изникна отведнъж, сякаш някой го бе пуснал от небето. „Не бой се, другарю Маринов! (Да, да, той беше първият, който го наричаше тъй…) Не бой се, аз съм тук!“ – викна момъкът и силно го тупна по рамото.

Бъдю отвори очи. Пред него, до зейналата врата на камиона, стоеше изправен Гаванката – той го беше блъснал по рамото. От покрива на кабината се бе посипал сняг и застилаше гърдите му като брада.

– Харно си се наредял, Бъде-е! – програка Гаванката. – А кой е с „Чепела“? Граовеца или Матей?

– Владимир… софиянчето… – отвърна Бъдю, още неразсънен съвсем.

– Няма го никакъв тъдява… Пък колата му да я духнеш само и ще скочи долу… Как е отървал кожата, един господ знае!

– Ами тебе не те ли е срам? – скара му се Бъдю. – Ние си туряме главата в торбата, пък той тръгнал да си прави кефа!

– Чакай холан, Бъде, не ме хокай! Пръв път и аз рекох нещо полезно да свърша и ти викна, мама му стара!

Гаванката не лъжеше. Още щом узна, че му се е родило момче, весел и възрадван, взе пари от касиера и без да се обади никому, не обръщайки внимание на опасностите, подкара камиона първо към село, а сетне – към окръжния град за продукти.

– Е. и какво свърши? – попита недоверчиво Бъдю, като не отделяше жълтите си очи от смуглото лице на Методи.

– Каквото можах, сторих… Иди да видиш в камиона! Аджеба сега трябваше да се напия, ама ха де… Съвестта ме забори – толко ми ти хора от вчера гладни стоят… Зер вие с Ялъма мислите първо за плана, пък за хората после… Ако остане време…

Гласът на Гаванката се превърна в прегракнал шепот. Изведнъж той се досети за нещо, изтича до кабината на новия „ЗИЛ“ и отново се върна с пълно лимонадено шише в ръка. Подаде го на Бъдю.

– Нà! Опъни!

– Какво е туй? – попита в недоумение Бъдю.

– Пий бе, човек! Няма да те отрови…

– Лимонада! Ти луд ли си!… В тоя студ!

– Каква ти лимонада! – избухна в гърлен смях Методи. – Коняк е туй, медицинал… Нося си го в лимонадено шише, заради катаджиите… Нали си играем с тях на криеница… Пий де, хама си и ти!

Бъдю отпи една голяма глътка и почувства начаса приятна топлинка.

– Гледам и се чудя… – клатеше глава Методи Гаванката. – Как не сте се пребили!

– Софиянчето ме подпря… – каза Бъдю и му върна шишето. – Инак отивах по дяволите… Ала камионите пострадаха… – И довърши с престорена строгост: – Комай ще се наказваме…

– Стига бе, човек, нищо им няма на камионите! – изръмжа Гаванката. – Бой заслужаваш, ей! Сто тояги!… – Роптането му звучеше искрено. – Защо си го нарочил това добро момче?

– Добро е, няма що… Халваджията за бозаджията… А туй, че още на втория ден заперпели от работа, че две туби бензин потурчи?

– Грях ти на душата. Бъдьо! – възнегодува Методи. – Момъкът цяла нощ не беше спал… Още дошъл-недошъл и два курса поред направи, заради мене… Дори бензина му не върнах… Което си е истина…

– Твойта вяра! – извика Бъдю и се опита да скочи, та да хване Гаванката за шията, но кормилото го възпря. Затуй се наведе и затършува нещо в краката си.

– Ах, ти, пияницо мръсен, досега да ми не кажеш! – не можеше да се успокои той. – Къде се дяна манивелата, да те цапна по конската кратуна!

– Цапни ме, Бъде, братче, удряй!… Думичка няма да ти река… Ама до днеска било, що било! Край… Мъжки гражданин имам вече, в него се кълна!

– Зная ги аз твоите клетви! – сърдито го прекъсна Бъдю. – Траят ден до пладне, като женските сълзи…

– Аусгешлосен! – засегна се Гаванката. – Момчето ми, Бъде, придепсан баща трябва да има, не да го сочат хората с пръст… От тая заран насам десет пъти щях да замръзна, ама шишето видя ли? Пълно си стои до горе, не съм лизнал биля… Нà, туй е кръст, нищо, че не си верующ!

Методи се запретна, взе от своята кола секирка и насече цяла купчина клони. Заля ги с бензин и запали огън, сетне измъкна от кабината на „ЗИЛ“-а чайник.

Виелицата отдавна беше престанала, но сякаш и дърветата скърцаха от студ.

– Кога стана пет! – учуди се Бъдю, като погледна часовника си. Очите му бяха изнурени от безсънието.

– Бая си си поспал, началство! – грачеше насреща му Гаванката, като сипваше чай на Бъдю в старо войнишко канче, нашарено с пирон.

Бъдю го пое с едната ръка, другата остана протегната над огъня – червените пламъци я ближеха като език на послушно куче, но той не сещаше. „Дано да е стигнал благополучно момъкът!“ – мислеше в тоя миг и се гушеше в дебелата шаячена полушубка.

– Скоро ще съзори! – обади се Гаванката и отведнъж наведе чайника тъй, че чаят се разля и засъхтя в огъня.

Бъдю се втренчи в лицето му.

– Снегорината-а-а! – изграчи Методи като гарван и подскочи.

Секретарят мигом се обърна.

Недалеч от тях, там долу към разклона, силните фарове цепеха тъмнината на две.

– Хей богу! – възкликна зарадван Гаванката. – Туй заслужава да се полее!

Но тозчас срещна строгите жълтеникави очи на Бъдю и гузно се поправи:

– Исках да кажа де… ако и двамата не бяхме таквиз заклети въздържателчета…

# 11

На другия ден заваля нов сняг – някак сух и сипкав. Спусналият се от балкана вятър го пилееше на прах, сваляше го час по час от покривите и го размяташе насам-натам като огромна бяла брада.

Дълбоките преспи по пътищата откъснаха от околния свят не само Желъдна, но и окръжния град.

Секретарят на окръжния комитет Желю Пастирев и тоя ден стана още в пет, разчисти снега по тротоарите и, когато влезе отново в къщи, чаят тъкмо кипваше.

– Навял го е, току-речи, до коляно! – каза той на жена си, която се стягаше за работа. – Ще ни върже май ръцете…

Двамата излязоха заедно и потънаха в пустата улица. Неда, съпругата на бай Желю, се беше хванала здраво за ръката му, понеже накуцваше с десния крак. Тя работеше в голямата млекарница срещу рейсовата гара. И всяка заран той тръгваше заедно с нея – уж колкото да я изпрати, а сваляше сам от камиона всичките гюмове, пълни с мляко, после ги внасяше вътре. Запиташе ли го някой защо върши туй, бай Желю се поусмихваше и отвръщаше:

– Защо ли? Ей тъй, на… Щом човек не може да се побори с някого, та било и с мечка… С гюмовете ще начешам старата си краста…

Но тази сутрин камионът с млякото не пристигна. Близо час остана да го чака Желю, докато пред млекарницата се проточи дълга и премръзнала опашка.

Щом разбра, че няма смисъл да чака повече, той отиде в Окръжния комитет. И тутакси завъртя телефона до близките села: да правят, да струват, шейни да впрегнат, ако трябва, но да докарат в града мляко за децата и болните.

Сетне повика при себе си Крушарски – от окръжния народен съвет.

Когато Крушарски влезе, Желю взе стол и се примъкна до него. Имаше ли в стаята му хора, той никога не сядаше зад бюрото – чувстваше се някак неудобно да разговаря оттам.

– Наредих в Мащерка и Голо бърдо да докарат мляко с шейни… – заговори, без да губи време. – Довтасат ли, вижте там да се разпредели както трябва!

– Бъди спокоен, бай Жельо! – успокои го Крушарски.

– И друго, не освобождавайте шейните! Да извозват брашно там, дето е кът! Хайде, действай!

Круша реки се посуети – очевидно искаше да каже нещо, но щом видя, че Пастирев стана и отмести стола встрани, взе каскета си и излезе.

Иззвъня телефонът. Беше директорът на мините.

– Загазихме, бай Жельо! – бяха първите му думи. – Подпори вече за цяр нямаме… Работниците не щат да слизат в галериите… От вчера сутрин шепа руда не сме извадили!

– Ей сега тръгвам към Желъдна! – извика в слушалката Пастирев.

– Тука първом ела! – замоли се директорът. – Всички искат да се разотидат… Не можем ги събра после цял месец…

Желю трепна – това беше съвсем неочаквано.

– Задръж ги, аз тръгвам! – нареди той.

Подир четвърт час пред окръжния комитет спря съвсем нова шепна. Едва секретарят стъпи в нея, двата охранени коня тутакси я грабнаха, като оставяха зад себе си две светли, лъскави панделки.

– Карай по-бърже! – рече Пастирев и вдигна яката на шубата си. – Още по-бърже… Ще има време да си отпочинат хайванчетата…

– Няма пъртина, бай Жельо! – отвърна някак виновно собственикът на шейната. – Инак за теб аз душата им ще извадя… Дий-й-й! Хъпс!

И зашиба конете.

Желю го възпря с ръка, не каза повече нищо.

Бяха излезли от покрайнините и край очите му пробягваха голи дървета и купи сено, накачулени със сняг Черните жици между телеграфните стълбове чертаеха сякаш безкрайно петолиние върху синята небесна тетрадка, а по него – същински ноти – бяха накацали черни, опушени врабци.

Желю не разбираше много от ноти, но си помнели: „Тъжна е комай таз мелодия като песните на моя ксилофон…“ И си представи опустелите галерии. Секне ли рудата, начаса ще спрат да пушат и една дузина заводски комини…

Когато пристигна в района на мините, Желю Пастирев видя работници, които си отиваха. Още не спряла шейната, той скочи на цяло стъпало и им махна с ръка.

Тия, които не го забелязаха, продължиха нататък, другите се спряха.

– Хей, другари, елате насам бе! – викна им секретарят с възтънкия си, малко резлив глас.

Неколцина от миньорите тутакси го познаха.

–Я-а-а, бай Желю дошъл! – рече един от тях и подкани другите да се върнат.

Подир минута-две тия, които се намираха наоколо, го заобиколиха.

– На седянка ли сте тръгнали? – подхвърли им усмихнат Желю. – Много рано, братлета!

Тези, които не го познаваха отблизо, а само бяха слушали за него, очакваха да чуят всичко друго, само не и това. Ако беше им се скарал, ако беше ги обвинил или заплашил, беше по-лесно да му отговорят. Но сега? Нито в думите, нито в погледа му имаше някакъв укор – светлите му, бодри очи ги гледаха приятелски, дружелюбно.

– Да ви кажа правата, и аз бих дошъл с вас на седянка… – продължи все така благопристоен секретарят на окръжния комитет. – И ще ям, и ще пия, колкото щете, три дни и три пощи… Ала има друго, в моето гнездо малки голищарчета няма – да стоят и да ме чакат с отворени човки… Пък от вас ще чакат… Ако не друго, барем хляб…

– Трети ден без подпори копаем, бай Жельо… Пластовете скърцат ли, скърцат… – обади се един суховат момък с очила. – Самичък в гроба кой се тика?

– Виж ти… – отвърна някак замислен Желю. И съвсем неочаквано добави: – За пръв път виждам миньор с очила… Остава сега да видя и катунарка с чадър…

Миньорите наоколо му се засмяха с глас.

– Затъ му и викаме дофтора, я! – подхвърли застаналият най-отпред плещест селянин и показа цял ред железни предни зъби.

– Доктора? Добре! – рече все така приятелски Желю Пастирев. – Ха тогаз, докторе, да вървим наедно надолу! Да видим какво става! – И прихвана момъка за раменете.

– А че… да вървим…

– Елате и вие!… Самин ли ще ме пуснете? Нали съм ви гост?

Никой не тръгваше.

– Пък за подпори не берете грижа… Още днеска ще найдем…

Желю пое направо – през дълбокия сняг. Вървеше сам, понесъл сякаш на широките си плещи цялото небе.

Миг-два и другите тръгнаха подире му. Само на няколко крачки встрани имаше пътека, но никой не се отдели, сякаш не я забелязваха. Като потичваха, за да не изостанат, всички до един крачеха след него.

От два дена в Желъдна стегна здрав студ. Нощем мекият юрган на облаците се вдигаше – небето се изцъкляше и по него проблясваха, подобно на лотърки от фустан, малки трепетни звездички.

Тази сутрин скъпернически заваля – дребновати снежинки и толкова малко на брой, сякаш някой ги пущаше над помъртвялата земя с ръка, шепа по шепа. Те дори не затрупаха следите от гумите, макар че вятърът ги издухваше натам, към вдлъбнатите дири. И изглеждаше, че по мръсния сняг в гаражния двор е минала и ръсила каруца с прокъсани чували бяло брашно.

Към обед запрехвърча по-нагъсто, а и вятърът се усили.

Тъкмо тогава телефонът на Цвятко Ялъмов припряно зазвъня.

Началникът стори усилие да се присегне. И едва допрял слушалката до ухото си, чу гласа на Желю Пастирев:

– Ало-о-о… Ялъме-е-е!

– Бай Жельо, ти ли си? Едвам те чувам… – викна Ялъмов с все сила. – Я съм болен, не мога да се помръдна… Накарах да ме донесат с леглото барабар в автобазата…

Наистина от вчера следобед насам той лежеше, скован от ишиаса в хладната канцелария, облечен в кафява фланела от домашна вълна и с котешка кожа на кръста.

– Охо-о-о! – възкликна от другия край секретарят. – Тъй, значи. Болен ми лежи млад Цвятко, болен лежи, не умира… Я стига таквиз шеги!

– Де да беше то шега, бай Жельо! Ама не е…

– Я слушай, слушай! – прекъсна го Пастирев. – Таквиз приказки не ща!… Нали знаеш: нас червата като излязат, казваме, че е поясът, и ги завиваме около кръста… Тъй ами!

Едва ли имаше друг човек, когото Ялъмов да уважава повече, отколкото Желю Пастирев. И не само заради поста, който заемаше. У бай Желю имаше нещо богатирско, благородно – като у някогашните войводи.

Всъщност неотдавна Ялъмов научи, че секретарят на окръжния комитет наистина имал нещо такова в корена си. Баща му, Заню Пастирев, дошъл в Османпазарско от Калофер. Негов дядо бил самият Калофер войвода – един от най-юначните българи по време на турското робство. Този Калофер войвода имал такъв договор със султана: минат ли през града турци или золумджии, да разковават петалите на конете си. Турците така се боели от него, че нито веднъж не посмели да нарушат тоя договор.

– Слушай сега, пиле! – счу се в слушалката възтънкият глас на бай Желю. – Още днеска искам барем пет-шест камиона подпори за мините! – А подире двойно!

– Затрупан е пътят, бай Желю! – опита се да възрази Цвятко Ялъмов.

– Като е тъй, снегорината отпред, а камионите след нея! – говореше неумолимо секретарят на окръжния комитет.

– Пък и хората са гладни! Ако Гаванката не беше докарал едно-друго…

– Гладният лъв най-добре се бори! – прекъсна го Желю Пастирев. – Хайде, разпореждай се!

Слушалката тракна.

„Ще бягам! – закрои в ума си Ялъмов. – Да мога само туй да свърша и ще бягам… Ще се върна в село, та каквото ще…“

Изкривен цял, той се надигна едва-едва, дотътри се до стола, дето Тихол Кавалджията му бе оставил подпрян бастуна си, и, стиснал зъби, наметна кожената шуба.

Излезе навън, обърнат настрани, и вятърът тозчас го прониза. Съзря неколцина шофьори и им махна с ръка да се приближат.

– Елате тука всички! – викна им той гръмко, за да надвие вятъра. Сетне, преглъщайки болките, се домъкна обратно в стаята си.

Дочака ги седнал. Когато влязоха всички, той ги огледа с разноцветните си очи и попита:

– Де го софиянецът?

– Със снегорината… – отвърна Бъдю. – Разчиства надолу…

– Ще трябва да се тръгва на път! – каза Ялъмов твърдо.

– Кога това? – запита в почуда Вельо Граовеца.

– Още сега… Най-малко шест коли… Едва що говорих с града… С окръжния комитет.

– Трябва да е хептен луд човек, та да тръгне в таквоз време! – възрази Артин.

– Па оди ти! – промърмори през носа си Граовеца. – Пролетеска че те намериме…

– Ще тръгна, църен песо! – кипна Ялъмов… Еднъж да оздравея само!

– Че тръгнеш, ама да е за сватба! – измръхтя злорадо Вельо. – Или па за кръщене…

Началникът на автобазата, слисан от неочакваната дързост на Граовеца, тутакси вдигна бастуна да го удари. Но остра болка го преряза като с коса и за да не извайка, силно ухапа устната си.

– Мръсник си ти! – изрева той, просълзен от безсилието си. – И всинца до един сте мискини…

Вельо, Артии и още двама-трима му обърнаха гръб, тръгнаха да си вървят.

– Чакайте! – викна им Бъдю и шумно изхъмтя. – Ако има тука честни граждани, мъже, ще тръгнат!

Всички мълчеха.

– В мините хората гинат! – заговори отново Бъдю. – И ние рискуваме това, което и те! Ако децата им останат сираци, кой ще бъде виноват? Вие, не друг!

– Подгответе ми една кола! – ревна пощурял Цвятко Ялъмов. – Сам ще тръгна, пъзльовци такива! – И хапеше в безсилие тънките си устни.

С върховно напрежение на волята той се изправи, облегнат цял върху бастуна, и бавно, едва-едва, прекоси стаята.

Още неотворил вратата, върху му – като да го беше дебнала – връхлетя виелицата и хвърли в стаята въртоп снежинки.

Ялъмов тръгна срещу ѝ с рамото напред, за да не го събори. Но не стигнал и до средата на пътя, бухна в снега и отчаян почна да лази – бавно като бебе, въртейки от болки главата си ту насам, ту натам… Би дал мило и драго да се добере до камионите…

Той пълзя няколко минута и никой не смееше да му попречи. В лицето му фучеше вятърът, пълнеше ушите и ноздрите му, докато на края, изкривен от болки, се просна върху снега безжизнен, неподвижен – същински прострелян дивеч.

Шишмана и Гаванката го пренесоха на ръце в стаята.

Подир тях докуцука Тихол Кавалджията с няколко заснежени дъски от счупена ограда.

– Сегинка ще стъкмя кюмбето! – каза той и закърши дъските върху здравото си коляно.

Цвятко Ялъмов се беше посъвзел, гледаше мрачно пред себе си.

Никой не говореше – чуваше се само прашенето на мокрите дъски, обхванати от огъня.

Отведнъж Шишмана се досети – извади от джеба си плоско шише с коняк и го поднесе на началника.

Ялъмов го взе и го хвърли към печката – по дъсчения под се разпиляха стотици стъклени парченца.

– Донеси още дъски! – каза строго Шишмана на Тихол.

Кавалджията излезе и дръпна бързо вратата зад себе си, но подир минута нахлу поразен в стаята – с празни ръце.

– Младока… Софиянеца… Тръгва! – викна той на пресекулки и толкова силно, сякаш тримата не стоеха до него, а на отвъдния бряг на широка река.

Шишмана и Гаванката се спогледаха.

– Сам ли? – попита Методи.

– Бъдю ще го придружи…

Гаванката подсвирна.

– Да ви няма! – издума Ялъмов строго, без да поглежда когото и да било от тримата.

Те не чакаха да им повтори.

Щом остана сам, Цвятко Ялъмов се приповдигна и, цял превит, се довлече до бюрото си. Плисна зеленото мастило от малката бакелитова чашчица, сипа синьо и почна да пише:

„До Окръжния народен съвет – град Н.

Другарю председател.

С настоящето ида да ви съобщя, че не съм в състояние да изпълнявам повече длъжността „началник“ на автобаза Желъдна. Едно, защото нямам необходимите качества, и, друго – поради лошия си характер. Тъй като настоящата работа не ми е по сърце, отдадох се на пиянство. Освен туй не можах да се сработя с колектива, а се обкръжих с некадърници и пройдохи.

В интереса на работата и дордето все още не всичко е загубено, моля да бъда освободен от длъжността, която заемам.

Дължа да ви съобщя, че партийният секретар др. Бъдю Ангелов Маринов, младите шофьори Владимир Чулев и Артин Ованесян са свестни хора и добре ще е бъдещият началник да се опре на тях.

С другарски поздрав: Цв. Ялъмов“.

Ялъмов тури подписа си набързо, после се добра до леглото и, поуспокоен, се просна възнак, без да се завива.

Не минаха няколко минути, той се унесе и отново му се присъниха родните поля, угарите с рохкав чернозем и жените с хурки, (насядали след залез слънце пред портите. Сетне, кой знае как, видя себе си в новата кравеферма, а в двора ѝ някой беше присадил тяхната круша – онази, масловката, при старата плевня. Цвятко посегна да си откъсне, но силна болка в кръста го накара да отвори очи.

Видя прозореца на канцеларията си – от пламтящите дъски ледените цветя бяха почнали да се разтапят.

Ялъмов направи усилие и отново се дотътрузи до бюрото си. Извади лист и пак почна да пише:

„До ТКЗС, село… Чирпанско

… едно местенце… каквото и да е…

… без каквито и да било претенции…

… искам само да се върна в село и да работя…“

Отново подпис – този път с цялото име: Цвятко Христев Ялъмов.

Изписа го бавно и с такова старание, сякаш щяха да го сложат на банкнота.

„Кой ли ще го получи?… Малко късничко ще отида – сега там почват да вдигат сватбите… Ех, дявол го взел, кракът ми да беше изсъхнал, но да не бях стъпил в тая пуста Желъдна…“ – бълнуваше Ялъмов, цял потънал в пот.

„Ето ги бостаните отсам параклиса… Напечени от слънцето… И билюк малки, лениви гущерчета, полазили на припек… Виж ти, и змия!“

– Халосай я с гегата! – викна той, пламнал в огън.

Снегът засипваше прозореца. Малкото кюмбе отдавна беше изстинало. Циганска любов – бързо пламва и бързо изстива…

Досами входа на гаражния двор стърчеше върлина, в долния край на която беше привързано поизбеляло червено знаме. Вдигаха го на Първи май и Девети септември. Бяха го издигнали и когато Гагарин литна в космоса.

Сега фъртуната беше скъсала връвта и знамето пърпореше под напора на буйната сприя.

По плаца на автобазата не се виждаше жива душа. В ремонтната работилница се мотаеха неколцина монтьори, облечени във ватенки. Те работеха с ръкавици, тъй като студеното желязо лепнеше по ръцете им.

Шофьорите се бяха скупчили около няколко маси в стола, пушеха мълком и, пригушени в дебелите шуби, избягваха да се гледат в очите. Двама се опитаха да играят на табла, но не им потръгна, не вървяха и разговорите. Несвойствената тишина, легнала в дългото и тясно салонче, го правеше още по-студено.

Не много, след като Владимир и Бъдю поеха към планината, в стола дойде Калина. От студа бузите ѝ бяха поруменели още повече.

– Какво сте се оклюмали такива? – попита тя и свали забрадката от късата си немирна коса. – Ще помисли човек, че има смъртник…

– Че има, има… И то не един! – отвърна Артин. – Само че живи смъртници… Пък инак също тъй бездушни и ледени… – Той потри с длан гъстата си вечно набола брада.

Калина се опита да погледне хората в лицата, за да разбере какво е станало, но никой не искаше да срещне очите ѝ.

– Какво се е случило? – запита девойката в смътно предчувствие.

– Какво ли? – продума Артин. – Както се казва, изненада в тотото… Трябваше да тръгнем за трупи, а кураж не ни достигна… Останахме си на завет.

– Един мъж поне не се ли намери? – изрече Калина с дълбоко разочарование в гласа.

– Колкото за цяр, намериха се… Софиянчето и Бъдю тръгнаха – има-няма преди час…

– И вие ги оставихте сами! – възкликна девойката. Това не беше въпрос, нито изблик на учудване, в гласа ѝ прозвъня възмущение и ненавист едновременно. Как е могла толкова време да общува с тия хора и да ги познава толкоз малко!

После си помисли друго – дали Артин не се шегуваше с нея, но от лицето му разбра, че всичко е истина, и това я слиса – тя остана неподвижна цяла минута.

Тъкмо тогава в стола влезе Методи Гаванката, облечен в дългата до петите му, чужда шуба. Длъгнестата му глава беше превързана напреки с груб вълнен шал, като да имаше зъбобол.

– Кучешка работа е нашата! – изръмжа той още от вратата. – Не сме хора ние, а песове!

Никой не посмя да му възрази.

– Мене, братлета, ме е срам… – продължи да гъгне той. – И цял живот ще се псувам на майка, свян ще ме е един ден да погледна сина си в очите…

Постоя секунда-две в очакване, сетне чумоса всички с ръка.

– Стойте си тука спокойно! А аз тръгвам… За тази глава пари не съм давал…

Той се обърна, упътен към вратата, но в бързането настъпи дългия пеш на шубата си и се препъна.

– Бай Методи, чакай! – викна му Калина. – Аз ще дойда с тебе!

И забелязала почуда на сипаничавото му лице, тозчас доизрече:

– Колкото да не си сам!

– И таз хубава! – гракна Гаванката. – То харно, ама да бях по-млад… Пък то…

– Не ме ли качиш, няма да те погледна вече! – закани му се тя. И като направи крачка напред, допълни: – Ако да нося фуста, ама от тия страхливци съм повече мъж!

– Е, няма що… – предаде се Методи. В живота си той никога нищо не беше отказвал, затова се и пропи. – Гаванката не е от тия, дето ще ти попречи… Щом сама си туряш главата в торбата, тръгвай! Ходом марш!

Той излезе, последван от девойката.

В помещението легна гъста и някак обидна, гнетяща тишина.

После изведнъж скочи и Артин – разпиля с ръка пуловете на таблата. Вдигна яката на шубата си и каза кротко:

– Мене ме викат Артин Ованесян… Възраст – двайсет и шест години… Да знаете за некролога… Но такъв позор не мога да преживея!

И напусна стола.

Тези, които бяха останали, се спогледаха един друг, някой се прокашля, но не си продумаха нищо. Между два порива на вятъра отвън се счу боботенето на мотор. Това сякаш подейства като сигнал. Все още никой не заговори, но сковаността по лицата на всички бавно беше почнала да се стопява. Като по даден знак станаха и се втурнаха навън. И като че ли всичко онова, което ги сковаваше и им пречеше да се гледат един друг в очите, беше измито само в един миг, гласът им се отприщи, дочуха се закачки, а шумът на моторите се сливаше с воя на виелицата.

Гаванката беше загрял мотора си и пръв потегли, но на изхода се досети нещо и спря.

Калина го погледна учудено.

– Чакай един миг, гълъбице! – рече ѝ той и бухна с двата крака в снега.

„Да се знае, че тръгваме на бой! – мина през ума му. – Командир: Методи Гочев – Гаванката, ефрейтор от запаса!“

Той приближи върлината, дъхна в дланите си и бавно издигна червеното знаме нагоре. Погледна го един миг – то плющеше, изопнато от вятъра, на самия връх на пръта.

Като мяташе смешно полите на дългата си шуба, Методи бежешком се втурна към камиона и се мушна в кабината.

– Защо спря? – попита озадачена девойката.

– Бях забравил ръкавиците си – слъга я Методи и като хъкна отново в шепата си, хвана здраво кормилото.

Колата недоволно изръмжа, побуксува един миг и бавно потегли по засипаните следи, оставени от Бъдю и Владимир. Само след няколко минути тръгна и Артин, а подир него – други четири коли.

След половин час те бяха оставили зад себе си село Желъдна. Пъплеха бавно, с не повече от двадесет километра в час. Снегът беше престанал да вали, но вятърът фучеше с още по-голяма сила. Върху белоснежния чаршаф на полето тук-там се сивееха като кръпки оголели храсти.

Минаха разклона и навлязоха в завоите. Завчас планинските върхове се изпречиха пред тях като високи белоснежни облаци. А наоколо им, накъдето и да се обърнеха, виждаха само смълчани борови, стени, изправени чак до възбог.

Само над главите им светлееше едно малко ъгълче от небето. И на някои от тях се стори, че също толкова малка е и надеждата да се доберат до горе.

Ето как се случва понякога – толкова стари и опитни шофьори, сблъскани от живота, опарени от несгоди, се увлякоха от дръзката постъпка на един младок!

Мислеха тъй, но пълзяха, катереха се нагоре… Нагоре, по следите на Бъдю и Владимир! Бурята, преспите и повалените борове, пречнали се на пътя им – нищо не можеше да ги върне назад.

Един-единствен шофьор остана в автобазата – Шишмана.

Той излезе заедно с всички, но кривна към задния двор, дето бяха каналите за гресиране, и бързо се измъкна през тесния вход.

Когато и последният камион напусна автобазата, той се върна в общежитието, събра набързо каквото имаше и отново прекоси двора.

Виелицата бръснеше червендалестото му лице и навираше снежинки в устата му, която повече от час дъвчеше пестил.

„Ама че лудост! – мислеше си той. – Всички тука са луди, воглаве с Ялъмов… Но аз си отивам!… Има си хора и за тая работа… Шишмана е роден не за да скача в пропастите… Както учи френската песничка: «Срещнеш ли смъртта, отмини я, престори се, че не я познаваш!»“

Шишмана знаеше френски – и то не лошо, още от ученик във Варненската търговска гимназия, където баща му го беше пратил да се учи през 1928 година. Бащата на Шишмана беше гъбав от пари. Преди да стане собственик на автобусната линия Пловдив – Панагюрище печелеше още по-леко. Той беше отворил на времето в сградата на един стар хотел първия публичен лом в Пловдив, известен не само в града, но и много по-далеч. Посещаваха го и тютюневите търговци от Арденския край, и собствениците на ветренските и карабунарските изби, и родопските търговци на дървен материал. Много често старият Шишман довеждаше жени от София, а биваха случаи, когато предлагаше интересни екземпляри чак от Букурещ или Сърбия.

Синът на Шишмана вкуси от „сладките“ плодове на живота още като ученик в долните класове. Когато си идваше в Пловдив, кьосавият господин Вангел Янидис – дясна ръка на баща му – го запознаваше с госпожиците, които не скриваха от него, че е далеч по-добър любовник от баща си. Свикнал от малък на тоя живот, синът не губеше времето си и във Варна. В цивилно облекло той беше желан гост и в „Кристал“, и в „Морско око“, и край „балалайките на чичо Сава“… Така и не можа да завърши последния клас, за да се запише студент във Франция. Но пък се ожени – деветнайсетгодишен! – за тридесет и четири годишната певица от Морското казино. По онова време вече баща му беше собственик на автобусната линия и макар и попарен от странната женитба на сина си, извика го да поеме работата. По-сетне, през 1937 година, като директор на агенцията, „Шишманов-младши“ натири жена си и без да се развежда, два месеца по-късно се ожени за вдовицата на един майор от Десети пехотен родопски полк.

Девети септември, а по-късно и национализацията го свариха отново бекяр и за него бе щастие, че караше отлично всички видове автомобили.

Когато преди няколко години се създаде автобазата в Желъдна, Шишмана подуши, че това е една неразорана още целина, и бързо се отправи нататък. Той работеше добре, поддържаше отлично колата си и затова Ялъмов почна да го цени така много. После твърде скоро се разбраха и в гуляите, и в търсенето на лесна любов. Няколко пъти двамата ходиха да приемат нови коли от София и Бургас и винаги се връщаха в автобазата с голямо закъснение. Във всеки по-голям град Шишмана имаше свои „дружки“, както сам ги наричаше – коя вдовица, коя парясница или не дотам вярна съпруга. И колкото бе инак алчен за пари, толкова щедър беше към тия жени. Без колебание ги даряваше, кога с комбинезони, кога с чорапи – при единственото малко условие: да им премери сам подаръка. И жените, тръгнали вече по тоя път, винаги се радваха да видят на прага си едрия и червендалест свой приятел с черните, засукани по делийски мустаци.

Но сега вече… сбогом, Желъдна, сбогом, глупав Ялъме! Ти и такива като тебе обърнаха колелото така, че Шишмана се намери най-отдолу. От богат човек, господар, стана прост шофьор, преносвач на трупи, накарахте го да пъпли като хлебарка из тия пущинаци… Та за пенсия нямаше събрани и пет години! А на всичко отгоре кой знае докога трябваше да издържа не една, а две жени – проклетият комунистически съд беше наложил запор върху заплатата му…

Сега той ще измъкне „вилиса“ – нямаше кой да го види – и ще подкара към железопътната спирка. Там ще го остави, пък утре най-късно ония ще го намерят…

Тръгна към мястото, където „джипката“ беше гарирана, но насред пътя се спря. Извади цигарите си, запали едва-едва, плю на няколко пъти в краката си и все не можеше да продължи напред – нещо като че ли го спъваше, мотаеше се около стъпалата му, някакви невидими пранги сковаваха мускулите му, възпираха го като препънат кон.

А работата беше такава. Преди два дена, като минаваше през града, спря го пощенският куриер:

– Бай Шишмане – рече му, – тъкмо си тръгнал за базата, стори едно добро: вземи туй писъмце и го предай на Бъдю Маринов!

Писмото беше от орготдела при окръжния комитет.

– Че защо да не му го предам! – кимна с готовност Шишмана. – Няма да ми натежи я! Дай!

А по пътя любопитството заби котешките си нокти в сърцето му и понеже пликът не беше много грижливо запечатан, той опря камиона и го разтвори.

От орготдела нареждаха на Бъдю да съобщи на Владимир Чулев, шофьор при автобазата, че баща му е реабилитиран посмъртно и че е наредено тази реабилитация да бъде вписана в личното му досие.

Шишмана тури писмото в джеба си, напсува на ум и тия, които го бяха написали, и партията им, и потеклото им до девето коляно и отново подкара камиона към Желъдна.

През тия два дни на няколко пъти се сеща за това писмо, но кой знае защо все отлагаше да го предаде на Бъдю. Една радост, научена няколко дни по-късно – все пак и това беше отмъщение, макар и нищожно!

И ето сега стоеше на едно място, пушеше, плюваше и се колебаеше: да остане ли докрай мръсник спрямо тия, които ненавиждаше, или да прояви човещина. И на края реши: Шишмана може да е враг на проклетия им свят, но той е бил… и ще си остане честен и благороден човек! Ще им остави писмото, пък да вървят по дяволите!

Така реши и тутакси му олекна. Прангите паднаха от краката му и той пое почти бежешком към стаята на Ялъмов.

Открехна едва-едва вратата, по виелицата я натисна и трябваше бързо да влезе и да я затвори след себе си.

Стаята беше изстинала – печката отдавна бе угаснала.

Цвятко Ялъмов, целият отвит, се къпеше в пот и бълнуваше нещо неясно… Шишмана захвърли онова писмо на бюрото и погледът му тутакси падна върху двата листа, написани с мастило. Той прочете заявлението до ТКЗС, после и другото и като не можеше да повярва, остана надвесен над тях. Малките му очички мигаха в недоумение цяла минута, после отведнъж той се досети за какво още бе дошъл, дръпна бързо чекмеджето на бюрото и извади мъничка синя кутийка. Отвори я мигом и успокоен я пъхна в джеба си – орденът за храброст, получен от Ялъмов по време на Отечествената война, беше вътре в кутийката. Колко можеше да му помогне този орден!

Преди да излезе, Шишмана погледна крадешком към Ялъмов и без дори да го завие, измъкна се на пръсти.

Отправи се към главния вход и щом го наближи, дочу силно плющене, обърна се насам-натам, после вдигна лицето си нагоре.

Плющеше знамето, шибано от вятъра.

„Къде ли са сега ония? – мина през ума му. И се успокои: – Където и да са тяхна си работа!… А пък аз… нямам корем за мушкане!“

Следите от колите на Владимир и Бъдю едва-едва се разпознаваха.

– Ех, дано не им се случи нещо! – каза Гаванката на Калина. – Оцелеем ли, мъжкаря си ще кръстя Владимир… А?

– Лошо си го намислил! – продума девойката с укор и въздъхна. – Твоят Владимир е един разхайтен младеж!

– Разхайтен! – Методи се възви цял към нея. – И ти като Бъдю!

– Ами критиките на събранието? – попита Калина и в гласа ѝ като че ли трепна – едва доловимо, едва чуто – някаква надежда.

– Критики! Вятър! – Гласът му, дебел и дрезгав, сега приличаше на ръмжене. – Заради мен е мълчал, така да знаеш! Да ме спаси от резил… Пиян бях… И за да не ме накажат, той направи заради мен оня нощен курс… Барем бензина да му бях върнал, а то…

Девойката го гледаше слисана, цяла извърната към него. Лицето ѝ почервеня, плътните ѝ устица останаха полуотворени като у децата, когато не могат да се съвземат от някакво безкрайно учудване.

Гаванката, загледан напред, продължи да я кори:

– Ние сме мъже, сърцата ни – като ръцете, хванали кора… Но ти… Хм, нали си жена – трябваше да се досетиш!

Калина и сега не каза нищо. Сините ѝ очи неусетно се напълниха със сълзи.

Мълчеха. Чуваше се само монотонното поскръцване на чистачките, които по веднъж на секунда отпъждаха снежинките от стъклото. И думите на Гаванката, тия чудесни думи – най-милите, които беше чувала досега – като че ли изчистиха душата ѝ само в един миг. Този дрезгав грач долиташе сега до ушите ѝ като музика.

– Карай ми се, бай Методи! – въздъхна тя, но в сърцето ѝ преливаше радост. – Ругай ме, няма да ти се сърдя! Иначе… ще се разплача!

Приведена напред, почти подстанала от седалката. Калина беше долепила чело до замътеното стъкло и очите ѝ се взираха, блуждаеха в следите по пътя.

– По-бърже, моля те! – продума тя с детинска смиреност в гласа.

Гаванката, без да пуска волана, извърна глава към нея.

– Домъчняло ти е май за Бъдю? – реши да се пошегува той. – Ех, да бях ергенин като него! Ама ха де! Аусгешлосен!

И обърса носа си с конците, изцапани от грес.

Как Владимир и Бъдю се добраха горе, до сечището – само те двамата си знаеха! Пътят беше завеян с преспи.

Девет пъти трябваше да слизат от колите, било да разравят снега, било, за да правят цяла серия от рисковани маневри на една педя място – „на табан“, както казваха по-старите шофьори. Добре, че през всеки двеста-триста метра от пътя имаше малки площадки – разминавки. Но лесно ли беше да се добере човек до тях, при това повечето пъти на заден ход? Едно подхлъзване, едно по-силно натискане педала на газта, когато колата забуксува, и – край! Големият камион ще полети надолу като детска играчка…

Горе, в сечището на „Горпрома“, товарачите не повярваха на ушите си, когато чуха шума от моторите.

– Зорлем си търсите белята! – избреца старият пазач. – И. кажи го, самия дявол дърпате за опашката. Една педя да се хързулне чиляк и – беше тя! Пък и вълци не е чудно да ви налетят…

– Така е дошло, татко! – успокои го Бъдю. – Нали знаеш, ако белята не надскочиш, белята ще те надскочи!

– Бе, остави се! Аджамийска работа! – махна с ръка старецът и като нахлузи до очите бялата си кожена шапка, отиде да вдигне на крак товарачите.

Сечището беше задръстено от трупи – два дена вече никой не беше товарил нищо. Владимир и Бъдю сами се захванаха да помагат и след половин час бяха готови за тръгване.

– Пусни ме отпред, бай Бъдю! – каза Владимир. – Скоро ще минем на фарове, пък моите очи са по-силни…

– Бива! – съгласи се Бъдю. – Но прави му сметка, ако хукнеш урбулешката!… Ще се спускаш бавно, на скорост!

Момъкът кимна и бързо влезе в кабината.

Когато запали и потегли, зърна как старецът, застанал встрани от пътя, крадешком се прекръсти.

Владимир заслиза бавно и внимателно, като поглеждаше час по час в огледалцето за колата на Бъдю.

Бъдю също тъй не изпускаше от очи момъка. Пръстите на стъпалата му, обути в алпинки, се местеха сигурно от педал на педал. Неговите крака – от бедрата до пищялите – бяха твърде здрави и силни. В младостта си дълги години той беше яздил коне и мулета – слизаше из ден в ден от Странджа ведно с големия си брат Апостол с пълни чували дървени въглища за продан.

„Каква неправда щях да сторя с туй момче! – мислеше си Бъдю. – Без малко да го натиря!“

Владимир разсъждаваше за друго: кое го караше да се чувства удовлетворен в тая пустия Желъдна дори тук, по стръмните и заледени пътища, край бездънните пропасти? Мислеше и все не можеше да намери друг отговор: ако човешкият живот представляваше един широк, гладък път, то щастието – истинското щастие – би ли тръгнало по него?

Когато излезе от един завой, Владимир изведнъж видя камион, изскочил от пътя. Едното му колело, дясното отпред, висеше в празно пространство, но за щастие точно тук нямаше бездна, а малка полянка, вгъната малко встрани от шосето.

– Ама че късмет! – мина през ума му, но тозчас позна синята „Шкода“ на бай Господин.

Момъкът натисна клаксона и даде мигач, та да разбере Бъдю, че се готви да спре тук някъде. Най-близката разминавка беше на стотина крачки и той кривна към нея, като остави място и за другата кола.

В кабината на „Шкодата“ седеше сгушен Гаванката и щом видя Владимир, изпсува орисията си.

– Защо тръгваш сам! – укори го момъкът.

– Не съм сам… С мене е Калина.

– Калина ли? – възкликна силно Бъдю, който, бързайки към тях, дочу думите му.

– Къде е? – запита Владимир и се огледа наоколо.

– Юрна се назад, помощ да дири… Нали е виновата! „Бързай, та бързай, бай Методи!…“ Нà ти сега „бързай“!… Е-ех, с това меко сърце – добре, че не съм жена!

– Кога те остави тука?

– Бая време има… – отвърна Гаванката угрижено. – Ей по оназ, пряката пътечка тръгна… Нали тъдява нейде има горски дом?

– Ти си за убиване! – избухна Владимир и хвана яката на шубата му. – Защо я пусна?

– Аз ли да съм я пуснал? – изграка Методи, проточил дългата си шия. – Щукна като дива коза… Можеш ли я запря?

Владимир бързо се огледа. От върха на планината бавно се свличаше виолетов зимен здрач.

Той видя, че Бъдю се готви да тръгне, и се помоли:

– Аз нека ида, бай Бъдьо! Из тия преспи не е шега… По-млад съм, пък и ски карам още от момчурляк…

– Няма що… Побързай само!

Това каза Бъдю.

Вървяха по стръмната, неравна пътека, а над главите им трептяха вършините, натрупани със сняг.

Понякога Владимир, обръщайки лице към девойката, закачаше с рамо клоните и рояци снежни прахолинки мигом се посипваха надолу.

Спираха се не веднъж и дваж, сякаш се боеха да не би в същия миг, когато загубят самотата си, да изчезне и очарованието, което бяха открили.

Вървяха бавно и пак спираха, и пак снежните рояци се изсипваха отгоре им.

В огромните нощви на планината се белееше дълбокият сняг, а луната сияеше бледо, като пламъче на далечно сребърно кандило.

Когато наближиха, зърнаха запалените фарове на колите. Окъпани в светлия им блясък, огромните борове им се струваха като празнични елхи, накичени със сребърен памук и гирлянди. Тук-там над тях интимно и нежно поблясваха свещичките – далечни, студени Звездици.

Преди да излязат на шосето, в клонака над главите им се шмугна уплашена катеричка – посипа ги сякаш е искрици бенгалски огън.

Горе бяха пристигнали и другите – камионите чакаха на тясното шосе, наредени в дълга колона. И синята „Шкода“ беше извлечена и готова за тръгване.

Двамата излязоха на пътя заедно. Поруменяла, Калина не пускаше ръката му.

Посрещнаха ги с радостни викове. Закачаха ги, шегуваха се.

– Да не се бавим! – разпореди се Бъдю. Гласът му беше несигурен, звучеше някак прекършено. – Товарете бързешката и слизайте към мините!

Гаванката, който трябваше да тръгне пръв, се затича смешно към „Шкодата“, но щом се доближи, хрумна му да се пошегува.

– Хайде, Калинке! Нали тръгна с мене? – викна той и хитро намигна. Но тутакси схвана, че шегата му е неуместна, и каза: – Аусгешлосен!

След туй се пъхна в кабината бързешком – като лалугер в дупката си.

Подир минута на шосето останаха само двете натоварени коли.

– Хайде, отивай при него! – тъжно продума Бъдю, обърнат към девойката. – Няма да годинясваме тука!

А сам пое към своя камион.

Вървеше приведен, сякаш раменете му бяха изведнъж много натежали.

Блеснаха фаровете, колите потеглиха.

Боровете се смееха, позлатени, пожелаваха им добър път.

– Добър път!

Тази нощ всичко изглеждаше чудесно.

# Информация за текста

**А. АНТОНОВ – ТОНИЧ**

**АВТОБАЗА ЖЕЛЪДНА**

\*

Редактор

*Васил Каратеодоров*

\*

Художник *Лилия Средкова*

Худож. редактор *Стефан Пенчев*

Техн. редактор *Катя Куюмджиева*

Коректор *Спаска Иваноеа*

\*

Формат 1/16 от 59/84 ● Тираж 8 135 ● Издат. № 27 (2 539) ● ЛГ VI ● Печатни кòли 8 ● Тем. № 973 ● Издат. кòли 6,64 ● Дадена за набор на 18.III.1968 г. ● Излязла от печат на 20.V.1968 г. ● Цена 0,56 лв.

\*

Печатница „Профиздат“ – София ● Поръчка № 630

Сканиране, обработка и корекции: **WizardBGR**, 2024